title: মুদ্রা

text: মুদ্রা পণ্য বা সেবা আদানপ্রদানের জন্য একটি বিনিময় মাধ্যম। এটি অর্থের একটি ধরন। অর্থ হচ্ছে সেই সকল বস্তু যা বিনিময়ের মাধ্যম হিসেবে ব্যবহার করা যায়। কারেন্সি জোন বা "মুদ্রা এলাকা" হচ্ছে একটি দেশ বা এলাকা যেখানে একটি নির্দিষ্ট মুদ্রাই অর্থনীতির প্রধান বিনিময় মাধ্যম হিসেবে ব্যবহৃত হয়।


title: মুদ্রা

text: অধিকাংশ দেশেই একটি নির্দিষ্ট মুদ্রা যোগান ও উৎপাদনের ক্ষেত্রে একচেটিয়া প্রভাব বিস্তার করে থাকে। ইউরোপীয় ইউনিয়ন সদস্যরা আবার নিজেদের মাঝে অভিন্ন মুদ্রা ইউরো ব্যবহার করে থাকে।


title: মুদ্রা

text:
সাধারণত একটি নির্দ্দিষ্ট সরকারের প্রচলিত মুদ্রা এবং কাগজের টাকা রাষ্ট্রটির অর্থমুদ্রার যোগানের কায়িক দিকটি সামলায়। একটি রাষ্ট্রের অর্থমুদ্রার যোগানের অন্য অংশটি ব্যাঙ্ক জমা (কখনও জমা অর্থমুদ্রা বলা হয়) দ্বারা গঠিত হয়, যার মালিকানা ধনাদেশ (চেক), ডেবিট কার্ড, বা অর্থমুদ্রা হস্তান্তরের অন্য মাধ্যমে হস্তান্তর করা যায়। জমা অর্থমুদ্রা এবং প্রচলিত মুদ্রা দুটিই আদায়ের উপায় হিসাবে গ্রহণযোগ্য হওয়ার জন্য একে অর্থমুদ্রা বলে গণ্য করা হয়।
প্রচলিত মুদ্রা রূপে অর্থমুদ্রাই মানব সভ্যতায় প্রায় ১০,০০০ BCE থেকেই প্রভুত্ব বিস্তার করতে শুরু করে। সাধারণত, নিহিত মূল্যের মোহর (সোনা বা রূপা) প্রমান ছিল। প্রায় সকল আধুনিক অর্থমুদ্রাতন্ত্রই রাজ-আজ্ঞা অর্থমুদ্রা ("fiat money")র ওপর ভিত্তিশীল — সরকারী আজ্ঞা (রাজ-আজ্ঞা) বলতে আধুনিক প্রচলিত মুদ্রাই মূল্য লাভ করে। সাধারণত, সরকার 'রাজ-আজ্ঞা প্রচলিত মুদ্রা'কে বিধিসম্মত মূল্যবেদন পত্র হিসাবে ঘোষণা করে (নিদর্শনস্বরূপ, কেন্দ্রীয় ব্যাঙ্ক ছাপানো কাগজী মুদ্রা ও মোহর/মুদ্রা)। ফলস্বরূপ, 'রাজ-আজ্ঞা প্রচলিত মুদ্রা'কে সরকারি বা ব্যক্তিগত সকল ঋণ পরিশোধের উপায় হিসাবে গ্রহণ না করাটা আইন বিরুদ্ধ।


title: মুদ্রা

text: আদিম প্রচলিত মুদ্রা


title: মুদ্রা

text: প্রচলিত মুদ্রা 2000 BC র আশে-পাশে সংঘটিত হওয়া দুটি মৌলিক অভিযোজন থেকে ক্রমবিকাশ লাভ করে। মূলত অর্থমুদ্রা প্রাপ্তির একটা প্রকার ছিল যা প্রাচীন কালের "Mesopotamia"(তখনকার প্রাচীন ইজিপ্টের "Sumer")-এর দেবালয়ের ভাণ্ডারে সঞ্চিত রাখা শস্যকে প্রতিনিধিত্ব করত।


title: মুদ্রা

text: মজুত মূল্যকে প্রতিনিধিত্ব করতে বিভিন্ন ধাতু এবং পণ্যসমূহকে প্রতিনিধিত্ব করবার জন্য বিভিন্ন প্রতীক ব্যবহৃত হওয়া প্রচলিত মুদ্রার এই প্রথম পর্যাযটি "Fertile Crescent"তে ১৫০০ বছরেরও অধিককাল ব্যবসা-বাণিজ্যর ভিত্তি গড়ে তুলেছিল।


title: মুদ্রা

text: টঙ্কন


title: মুদ্রা

text: এই পর্যায়ে প্রচলিত মুদ্রা হিসাবে ব্যবহৃত ধাতু নিজেই মূল্যের ভাণ্ডার হিসাবে পরিগণিত হত প্রথমে রূপা, পরবর্তী পর্যায়ে রূপা এবং সোনা দুটিই, এবং এক সময়ে তামার মিশ্রিত ধাতুর ব্যবহার হত। আজকাল আমরা তামা এবং অন্যান্য পরিশোধিত ধাতুর মুদ্রা ব্যবহার করি।


title: মুদ্রা

text: টঙ্কন ব্যবহৃত হওয়া অধিকসংখ্যক বৃহত্তর অর্থনীতিতে তামা, রূপা এবং সোনার মুদ্রার তিনটি স্তর গঠন করত। সোনার মুদ্রাসমূহকে বাজারি পরিমাণের ক্রয়-বিক্রয়, সামরিক খরচ আদায় এবং রাষ্ট্রের কার্যপ্রণালীতে সহায়তা করার জন্যে ব্যবহার করা হত। রূপার মুদ্রাসমূহকে মধ্যম আকারের লেনদেন সমূহের কারণে ব্যবহার করা হত। তাছাড়া, রূপার মুদ্রাসমূহ করের জন্য হিসাবের একক, দেয়, চুক্তি এবং রাষ্ট্রের প্রতি নাগরিকের আনুগত্য আদায়ের জন্য ব্যবহৃত হত। ঠিক সেইমত তামার মুদ্রাসমূহে সাধারণ লেনদেনের টঙ্কনকে প্রতিনিধিত্ব করা হত। এই ব্যবস্থা "মহাজনপদ"-এর সময় থেকে প্রাচীন ভারতে প্রচলিত ছিল।


title: মুদ্রা

text: কাগজী অর্থমুদ্রা


title: মুদ্রা

text: প্রাক্-আধুনিক চীনে ধার এবং হাজারটি তাম্র মুদ্রা বিনিময়ের ক্ষেত্রে দেখা দেওয়া অসুবিধা দূরীকরণের জন্য একটা সুবিধাজনক বিনিময়ের মাধ্যম প্রচারের প্রয়োজনীয়তাই কাগজী অর্থমুদ্রার সূচনা করেছিল। এই কাগজী অর্থমুদ্রা আজকের দিনে সমস্ত ব্যাঙ্ক নোট বা কাগজী টাকা হিসাবে পরিচিত।


title: মুদ্রা

text: ব্যাঙ্ক নোট বা অধিকোষ-পত্রের যুগ


title: মুদ্রা

text: একটি অধিকোষ-পত্র (যুক্তরাষ্ট্র এবং কানাডায় সাধারণত মূল্য-পত্র("bill") বলে পরিচিত) হল প্রচলিত মুদ্রার একটা প্রকার, এবং সাধারণত বিভিন্ন অধিকার-ক্ষেত্রে বিধিসম্মত মূল্যবেদন পত্র হিসাবে ব্যবহার করা হয়। মুদ্রার সাথে অধিকোষ-পত্রই সমস্ত অর্থমুদ্রার নগদ রূপটি গঠন করে। অষ্ট্রেলিয়ার "Commonwealth Scientific and Industrial Research Organisation" ১৯৮০ সালে বিশ্বর প্রথম "polymer currency" সৃষ্টি করে এবং একে ১৯৮৮ সালে রাষ্ট্রের দ্বিশতবার্ষিকী উত্সবে প্রচালনের কারণে গ্রহণ করা হয়। এখন ২২ টি দেশে ব্যবহৃত "polymer currency" অধিকোষ-পত্রের আয়ুস নাটকীয়ভাবে বাড়ানোর সসাথে জালিয়াতিও রোধ করে।


title: মুদ্রা

text: সাম্প্রতিকভাবে, "International Organization for Standardization" প্রচলিত মুদ্রাকে ব্যাখ্যা করতে একটা ত্রি-বর্ণের সাংকেতিক পদ্ধতি (ISO 4217)র সূচনা করে যার দ্বারা ডলার বা ফ্রাঙ্ক বলে পরিচিত বহুসংখ্যক ভিন্ন মূল্যের প্রচলিত মুদ্রার ক্ষেত্রে দেখা দেয়া বিভ্রান্তি দূর হয়। উদাহরণস্বরূপ, এই পদ্ধতি অনুসারে যুক্তরাষ্ট্রের প্রচলিত মুদ্রাকে বিশ্বব্যাপী USD দ্বারা বোঝানো হয়।


title: মুদ্রা

text: বহুলভাবে, নিজ প্রচলন ক্ষেত্রটিতে মুদ্রা এবং কাগজী টাকা (রাজ-আজ্ঞা অর্থমুদ্রা)-র নির্গমনে একটা কেন্দ্রীয় ব্যাঙ্কের একচেটীয়া নিয়ন্ত্রণ থাকে। কেন্দ্রীয় ব্যাঙ্ক ব্যাঙ্কের ("credit") দ্বারা প্রচলিত মুদ্রার প্রকাশন বা সৃষ্টি বিত্তীয়/আর্থিক নীতি ("monetary policy")-র মাধ্যমে নিজের নিয়ন্ত্রণে রাখে।


title: ক্ষেত্রফল

text: ক্ষেত্রফল হচ্ছে ভৌত পরিমাপ যা কোন তলের বা তলের অংশবিশেষের আকার বোঝাতে ব্যবহৃত হয়।


title: ক্ষেত্রফল

text: তলের ক্ষেত্রফল হচ্ছে কোন বস্তুর উম্মুক্ত তলের ক্ষেত্রফল।


title: ক্ষেত্রফল

text:
ক্ষেত্রফল পরিমাপের মেট্রিক এককের মধ্যে রয়েছে:
১ ফুট = ১২ ইঞ্চি, ১ গজ = ৩ ফুট = ৩৬ ইঞ্চি


title: ক্ষেত্রফল

text: 1 ইঞ্চি=2.5 সে.মি.


title: ক্ষেত্রফল

text: * চাকতি হচ্ছে বৃত্ত দিয়ে ঘেরা একটি ক্ষেত্রফল। মাঝে মাঝে এই ক্ষেত্রকে "ক্রস-সেকশনাল অথবা "বৃত্তাকার " ক্ষেত্র", যেমন মাঝখানে কাটা বৃত্তাকার কেবল এর মত


title: ক্ষেত্রফল

text:
ঘনকের ক্ষেত্রফল = ৬ক^২ [এখানে ক=
আয়তাকার ঘনবস্তুুর ক্ষেত্রফল = ২(ab+bc+ca)


title: উরাল পর্বতমালা

text: উরাল পর্বতমালা () রাশিয়ার একটি পর্বতমালা। এটি রাশিয়ার উত্তর সীমান্তে উত্তর মহাসাগর থেকে আরম্ভ হয়ে ২৪০০ কিলোমিটার দক্ষিণে কাজাখস্তানের স্টেপ মালভূমিতে গিয়ে শেষ হয়েছে। এটি ইউরোপ ও এশিয়া মহাদেশকে ভাগ করেছে। পর্বতমালাটি মেরুদেশীয়, উত্তর, মধ্য ও দক্ষিণ- এই চার ভাগে বিভক্ত। ৬৪° উত্তর অক্ষাংশের উত্তরে অবস্থিত মেরুদেশীয় উরাল বৃক্ষহীন তুন্দ্রা। উত্তর উরাল (৬৪° উত্তর থেকে ৬১° উত্তর অক্ষাংশ) গড়ে ৩০০ থেকে ৫০০ মিটার উঁচু চূড়াবিশিষ্ট সরু, বৃক্ষহীন একটি পর্বতসারি। এখানে উরালের সর্বোচ্চ শৃঙ্গ গোরা নারোদনায়া (১৮৯৪ মিটার) অবস্থিত। অন্যান্য উত্তরাঞ্চলীয় পর্বতশৃঙ্গের মধ্যে আছে সাবলিয়া, তেলপোস-ইজ, এবং ইশেরিম। এই এলাকায় কেবল লার্চ নামের পাইন জাতীয় গাছ বিক্ষিপ্তভাবে দেখা যায়।


title: উরাল পর্বতমালা

text: উত্তর উরালের দক্ষিণ সীমা থেকে দক্ষিণ-পশ্চিম দিকে অনেকগুলি মালভূমি প্রসারিত হয়েছে, যেগুলিতে প্রশস্ত, সমতল, জলাভূমিবহুল উপত্যকার দেখা মেলে। মধ্য উরালের (৬১° থেকে ৬০° উত্তর অক্ষাংশ) প্রায় সমস্ত এলাকা ঘন পাইন জাতীয় অরণ্যে আবৃত। কয়েক সারি উত্তর-পূর্বাঞ্চলীয় পর্বতসারি মধ্য উরালের উত্তর সীমানা নির্দেশ করে। আর এর দক্ষিণ সীমানায় আছে ৩০০ মিটার থেকে ৬০০ মিটার উচ্চতাবিশিষ্ট ও গভীর গিরিখাতের মাধ্যমে পৃথক কতগুলি পাহাড়। কোন্‌জাকোভ্‌স্কিয়ি কামেন (১৫৭১ মিটার) মধ্য উরালের সর্বোচ্চ শৃঙ্গ। মধ্য উরালের বৈশিষ্ট্য এর ঘন অরণ্য ও উর্বর মাটির উপত্যকাসমূহ।


title: উরাল পর্বতমালা

text:
মধ্য উরালের দক্ষিণে (৫৫° থেকে ৫১° উত্তর অক্ষাংশ পর্যন্ত) তিনটি সমান্তরাল পর্বতসারি দক্ষিণ উরাল নামে পরিচিত। এদের মধ্যে প্রথমটি, যাকে মূল উরাল পর্বতমালা বলা হয়, একটি অপেক্ষাকৃত নিচু পর্বতসারি যার উচ্চতা ৬৭০ মিটার থেকে ৮৫০ মিটার পর্যন্ত হয়। এর পশ্চিমে খানিকটি উঁচু ও অনেক নদীসমৃদ্ধ একটি সারি আছে, যার উচ্চতা সর্বোচ্চ ১৫৯৪ মিটার পর্যন্ত গিয়ে পৌঁছে। এরও পশ্চিমে আরেকটি প্রায় একই উচ্চতার পর্বতসারি আছে। এই তিনটি পর্বতসারিই পর্ণমোচী অরণ্যে আবৃত এবং উন্নত পশু চারণভূমিতে সমৃদ্ধ। ৫১° উত্তর অক্ষাংশের দক্ষিণেও ভোলগা নদীর দিকে উরাল ওব্‌শচিয়ি সির্ট নামে অগ্রসর হয়, এবং এটি মূলত ৩২০ কিমি প্রস্থের ও সর্বোচ্চ ৪৬০ মিটার উচ্চতার কতগুলি মালভূমির নিয়ে গঠিত। উরাল নদীর দক্ষিণে এই পর্বতমালা কতগুলি স্বাধীন পর্বতমালার দলে পরিণত হয়।
ভৌগোলিকভাবে উরাল একটি প্রাচীন পর্বতমালার ক্ষয়ে যাওয়া রূপ। প্রায় ২৫ কোটি (২৫০ মিলিয়ন) বছর আগে প্যালেয়োজোইক যুগে এই পর্বতমালাটি গঠিত হয়। পর্বতমালাটির বিভাজিত রূপ এর প্রাচীন ইতিহাসের বিভিন্ন চড়াই উৎরাইয়ের সাক্ষ্য বহন করছে।


title: উরাল পর্বতমালা

text: মধ্য ও দক্ষিণ উরালে গুরুত্বপূর্ণ শিল্প এলাকা অবস্থিত। দ্বিতীয় বিশ্বযুদ্ধের সময় এখানে সোভিয়েত ইউনিয়ন প্রচুর শিল্পকারখানা স্থাপন করে, যেগুলি সামরিক এলাকা থেকে অনেক দূরের একটি এলাকা থেকে অস্ত্র উৎপাদনকেন্দ্র হিসেবে কাজ করত। এখানকার কিশতিম শহরের কাছে অবস্থিত মায়াক কম্পলেক্স ১৯৪৮ সাল থেকে নিউক্লীয় অস্ত্রশস্ত্র উৎপাদন করে আসছে। মায়াকেই প্রথম সোভিয়েত পারমাণবিক বোমার কাঁচামাল প্রস্তুত হয় এবং ১৯৪৯ সালের আগস্টে বোমাটির বিস্ফোরণ ঘটানো হয়। মায়াকে ১৯৪৯, ১৯৫৭ ও ১৯৬৭ সালে তিন দফায় নিউক্লীয় বর্জ্য দূষণের ঘটনা ঘটে। সম্মিলিতভাবে এগুলির বিকিরণ, চেরনোবিল বিপর্যয়ের ফলে সৃষ্ট বিকিরণের প্রায় দশগুণ। ১৯৫০-এর দশকে মায়াকের নিউক্লীয় বর্জ্য নিকটস্থ কারাচাই হ্রদে ফেলা হতো, এবং এর ফলে শীঘ্রই হ্রদটি তেজস্ক্রিয় হয়ে পড়ে। ১৯৬০-এর দশকের শেষ দিকে শ্রমিকেরা হ্রদটিকে পাথর ও পাটি দিয়ে ভরাট করা শুরু করে এবং মধ্য ৯০-এর দশকের মধ্যে এটিকে কংক্রিট চাপা দেয়ার কথা থাকলেও ১৯৯১ সালে এক সরকারি কমিশন সিদ্ধান্ত নেয় যে এটা করলে ভূগর্ভস্থ পানির তেজস্ক্রিয়তা আক্রান্ত হওয়ার সম্ভাবনা আছে। উরালে এখনও তেজস্ক্রিয় বর্জ্য কীভাবে পরিষ্কার করা হবে এ নিয়ে বিতর্ক চলছে।


title: উরাল পর্বতমালা

text: উরাল পর্বতমালার আশেপাশের এলাকায় লোহা ও কয়লার বিরাট মজুত আছে। এছাড়াও এখানে ক্রোমিয়াম, ম্যাঙ্গানিজ, তামা, দস্তা, বক্সাইট, প্লাটিনাম, রূপা, সোনা ইত্যাদির বড় মজুত বিদ্যমান। উরালের ঠিক পূর্বে একটি বড় খনিজ তেল উৎপাদনকারী এলাকা অবস্থিত। উরাল এলাকার গুরুত্বপূর্ণ শিল্পশহরগুলির মধ্যে মাগণিতোগোরস্ক, ইয়েকাতেরিনবুর্গ, চেলিয়াবিন্‌স্ক, পের্ম ও নিজনিয়ি তাগিল অন্যতম।


title: সোনোরান মরুভূমি

text: সোনোরান মরুভূমি () দক্ষিণ-পশ্চিম অ্যারিজোনা, দক্ষিণ-পূর্ব ক্যালিফোর্নিয়া ও উত্তর-পশ্চিম মেক্সিকো জুড়ে বিস্তৃত একটি বড়, নিচু, ঊষর মরুভূমি। মরুভূমিটির উত্তরে মোহাভে মরুভূমি, পূর্বে অ্যারিজোনার উঁচুভূমি, দক্ষিণে মেক্সিকোর পশ্চিম সিয়ারা মাদ্রে, এবং পশ্চিমে ক্যালিফোর্নিয়া উপসাগর ও প্রশান্ত মহাসাগর। এটি প্রায় ৩১০,৭৯৯ বর্গকিমি আয়তনবিশিষ্ট।


title: সোনোরান মরুভূমি

text: স্থানীয় তোহোনো ও ওধাম ভাষার সোনোতা শব্দটি থেকে সম্ভবত মরুভূমিটির নামকরণ করা হয়েছে। সোনোতা শব্দের অর্থ "উদ্ভিদের আবাসস্থল"।


title: সোনোরান মরুভূমি

text: সোনোরান মরুভূমি অ্যারিজোনার মাত্র ২০ শতাংশ এলাকা দখল করলেও এখানে রাজ্যটির ৮০% মানুষ বসবাস করে। তারা প্রধানত ফিনিক্স ও টুসন - এই দুই এলাকাতেই বাস করে। এই মরু এলাকার অন্যান্য শহরের মধ্যে আছে ক্যালিফোর্নিয়ার ইন্ডিও, ব্লাইদ, এবং এল সেন্ত্রো, অ্যারিজোনার ইউমা, এবং মেক্সিকোর হেরমোসিলো, গুয়াইমাস, ও সিউদাদ ওব্রেগন। এই মরুভূমিতে অনেকগুলি আদিবাসী আমেরিকানদের রেজার্ভেশন এবং মার্কিন সেনাবাহিনী ও বিমানবাহিনীর অনেকগুলি সামরিক ঘাঁটি আছে। মরুভূমির বড় অংশ পার্ক এলাকা হিসেবে সংরক্ষিত। জশুয়া ট্রি ন্যাশনাল পার্ক, সাগুয়ারো ন্যাশনাল পার্ক, অর্গান পাইপ ক্যাকটাস ন্যাশনাল মনুমেন্ট, কাবেজা প্রিয়েটা ন্যাশনাল ওয়াইল্ডলাইফ রেফিউজ, ইম্পিরিয়াল ন্যাশনাল ওয়াইল্ডলাইফ রেফিউজ এবং কোফা ন্যাশনাল ওয়াইল্ডলাইফ রেফিউজ সোনোরান মরুভূমিতে অবস্থিত।


title: সোনোরান মরুভূমি

text: সোনোরানের গড় উচ্চতা আশেপাশের অঞ্চলের তুলনায় কম, প্রায় ৩০০ মিটার। মরুভূমিটির অভ্যন্তরে গুরুত্বপূর্ণ পর্বতসারির মধ্যে আছে ক্যালিফোর্নিয়ার চকোলেট ও চাকওয়াল্লা পর্বতমালা, অ্যারিজোনার কোফা ও হারকুয়াহালা পর্বতমালা, এবং মেক্সিকোর কের্‌রো দেল পিনাকাতে পর্বতমালা।


title: সোনোরান মরুভূমি

text: সোনোরান মরুভূমি উত্তর আমেরিকার সবচেয়ে শুষ্ক ও উষ্ণ অঞ্চলগুলির একটি। এখানে গ্রীষ্মকালীন দৈনিক তাপমাত্রা ৩৮° সেলসিয়াস ছাড়িয়ে যায়। শীতকালও বেশ উষ্ণ; জানুয়ারিতে গড় তাপমাত্রা ১০° থেকে ১৬° সেলসিয়াসের মধ্যে উঠানামা করে। মরুভূমির অধিকাংশ স্থানে বছরে ১০ ইঞ্চির বেশি বৃষ্টিপাত হয় না। এ অঞ্চলের পানির অভাব তাই ভূ-গর্ভস্থ পানি কিংবা অন্যান্য নদীর গতিপথ সরিয়ে নিয়ে আসা হয়। এই নদীগুলির মধ্যে আছে কলোরাডো নদী, গিলা নদী, সল্ট নদী, ইয়াকুই নদী, ফুয়ের্তে নদী, সিনালোয়া নদী, ইত্যাদি। সোনোরান মরুভূমির অর্থনীতিতে সেচভিত্তিক কৃষিকাজ গুরুত্বপূর্ণ। ১৯৬০-এর দশকের পর থেকে ভূ-গর্ভস্থ পানির পরিমাণ অনেক কমে গেছে। কেন্দ্রীয় অ্যারিজোনা প্রকল্প নামের একটি বিশাল পানি সরবরাহকারী ব্যবস্থা প্রতিদিন কলোরাডো নদী থেকে বহু মিলিয়ন লিটার পানি সনোরান মরুভূমির পূর্ব অংশে টুসন ও ফিনিক্স এলাকায় নয়ে আসে।


title: সোনোরান মরুভূমি

text: এই মরুভূমিতে মূলত অনুর্বর ভূমিতে বেড়ে ওঠা এবং প্রচণ্ড গরম ও ঝড়ো বাতাস সহ্যকারী উদ্ভিদ জন্মে। এদের মধ্যে আছে বিভিন্ন প্রজাতির ক্যাকটাস। অন্যান্য স্থানীয় উদ্ভিদের মধ্যে আছে ক্রেওসোট ঝোপ, বুরো ঝোপ, মেসকিতে, পালো ভের্দে, জশুয়া গাছ এবং আয়রনউড। বাইরে থেকে লাগানো দুটি নতুন প্রজাতি বাফেল ঘাস ও তামারিস্ক ঝোপ এলাকাটির স্থানীয় বাস্তু-ভারসাম্য বিনষ্ট করেছে।


title: সোনোরান মরুভূমি

text: এলাকায় অনেক সরীসৃপের বাস। এদের মধ্যে আছে মরু কচ্ছপ, গিলা মন্সটার, চাকওয়াল্লা, দাগওয়ালা গেকো, কলোরাডো মরুভূমির টিকটিকি, ও বিভিন্ন ধরনের র‌্যাটলস্নেক। স্তন্যপায়ীদের মধ্যে আছে উত্তর আমেরিকীয় ইঁদুর বা গোফার, ছোট ইঁদুর, বড় ইঁদুর বা র‌্যাট, কাঠবেড়ালী, খরগোশ, শেয়াল, কয়োটি, ববক্যাট, হরিণ, পার্বত্য সিংহ, ও বড় শিংওয়ালা ভেড়া। পাখির মধ্যে আছে ক্যাকটাস রেন, এল্‌ফ পেঁচা, অ্যারিজোনা ক্রেস্টেড ফ্লাইক্যাচার, কাঠঠোকরা, সাদা ঘুঘু, ইত্যাদি।


title: সোনোরান মরুভূমি

text: এলাকাটিতে সম্ভবত ১০,০০০ বছর আগে মানুষ বসতি স্থাপন করেছিল। ৮০০ খ্রিস্টাব্দের মধ্যে বর্তমান ফিনিক্স এলাকায় হোহোকাম জাতির লোকেরা বেশ উন্নত একটি সভ্য সংস্কৃতি গড়ে তুলেছিল। তখন এখানে স্থায়ী গ্রাম ও শস্য সেচের জন্য জটিল খাল ব্যবস্থা বিদ্যমান ছিল। এই সভ্যতার পতনের পর অন্যান্য আদিবাসী আমেরিকানেরা এই এলাকায় বাস শুরু করে। ১৫শ শতকের মাঝামাঝি সময়ে এখানে প্রথম স্পেনীয়দের আগমন ঘটে এবং তারা ইয়াকুই, ইয়ুমা, তোহোনো ও ওধাম, এবং অন্যান্য আদিবাসী জাতির মোকাবেলা করে। স্পেনীয়রা মরুভূমিটির নিম্নাংশের প্রায় পুরোটাতেই উপনিবেশ স্থাপন করে।


title: সোনোরান মরুভূমি

text: ১৮৪৮ সালের পর সোনার সন্ধানীরা ক্যালিফোর্নিয়ায় যাবার পথে গিলা ট্রেইল নামের একটি গুরুত্বপূর্ণ রাস্তা তৈরি করে, যা মরুভূমিটির মধ্য দিয়ে গিলা নদীর পাশ ঘেঁষে টুসন থেকে লস অ্যাঞ্জেলেস পর্যন্ত চলে গেছে। ১৮৮১ সালে ঐ একই পথ ধরে দক্ষিণ প্রশান্ত মহাসাগরীয় রেলপথ নির্মাণ সমাপ্ত হয়। বর্তমানে ইন্টারস্টেট ৮ মহাসড়কটি এই পথ ধরেই মরুভূমির মধ্য দিয়ে চলে গেছে। ইদানীং টুসন ও ফিনিক্স শহর মরুভূমিটির ভেতরে বহুদূর অগ্রসর হয়েছে, এবং এতে মরুভূমিটির প্রাকৃতিক সৌন্দর্য নষ্ট হয়ে যাচ্ছে বলে অনেকে উদ্বেগ প্রকাশ করেছেন।


title: সিয়েরা নেভাদা

text: সিয়েরা নেভাদা () যুক্তরাষ্ট্রের পশ্চিমাঞ্চলের একটি পর্বতমালা। পর্বতমালাটি মূলত ক্যালিফোর্নিয়ায় অবস্থিত, তবে এর কিয়োদংশ তাহো হ্রদের কাছে নেভাদায় পড়েছে। পর্বতমালাটি উত্তর-পশ্চিম থেকে দক্ষিণ-পশ্চিমে প্রায় ৬৪০ কিলোমিটার দীর্ঘ এবং এর প্রস্থ পরিবর্তনশীল, ৬৫ থেকে ১৩০ কিমি পর্যন্ত এর বিস্তার। এর উত্তর সীমানা ল্যাসেন চূড়ার দক্ষিণের একটি ফাঁকা স্থান ও ক্যাসকেড পর্বতমালা দ্বারা নির্দিষ্ট, আর দক্ষিণে এটি তেহাচাপি পাস দিয়ে সীমায়িত। মাউন্ট হুইটনি এই পর্বতমালা ও গোটা আমেরিকার সর্বোচ্চ পর্বতশৃঙ্গ। পর্বতমালাটির দক্ষিণ-পূর্ব অংশের পশ্চিমভাগের নাম হাই সিয়েরা বা উচ্চ সিয়েরা। এই এলাকার উচ্চতা ১৮০০ থেকে ৩৬০০ মিটার পর্যন্ত হয় এবং চূড়াগুলি এরও ৬০০ মিটার বেশি উঁচু হয়। মাউন্ট হুইটনি ছাড়া অন্যান্য পর্বতশৃঙ্গের মধ্যে আছে উইলিয়ামসন (৪৩৮২ মিটার), নর্থ প্যালিসেড (৪৩৪১ মি), রাসেল (৪২৯৩ মি), মধ্য প্যালিসেড (৪২৭৯ মি), ল্যাংলি (৪২৭৬ মি), ও টিন্ডাল (৪২৭৩ মি)


title: সিয়েরা নেভাদা

text: সিয়েরা নেভাদা ভৌগলিকভাবে একটি অবিচ্ছিন্ন পর্বতমালা। ভূ-পৃষ্ঠের একটি একক অংশ উপরে পূর্ব দিকে ঠেলে উঠে এই পর্বতমালার সৃষ্টি। গ্র্যনাইট, ও অন্যান্য আগ্নেয় শিলা এখানকার মূল শিলা। পর্বতের ঢাল বিরাট অরণ্যে আবৃত। কোয়ার্টজ আবৃত সোনা বিপুল পরিমাণে পাওয়া যায়। পূর্ব অংশে রূপার খনি খোলা হয়েছে। এই পর্বতমালা আমেরিকার বেশ কিছু জাতীয় অরণ্য ও পার্ক রয়েছে, যেমন - সেকয়া, কিংস ক্যানিয়ন, ইয়োসেমাইট নামের জাতীয় পার্কসমূহ এবং সেকয়া, তাহো ও সিয়েরা নামের জাতীয় অরণ্যসমূহ।


title: রিউ নেগ্রু

text: রিউ নেগ্রু (পর্তুগিজ ও স্পেনীয় ভাষায়: Río Negro) (বাংলায় অর্থ "কালো নদী")দক্ষিণ আমেরিকার একটি নদী এবং আমাজন নদীর একটি প্রধান উপনদী। এটি গুয়াইনিয়া নদী নামে দক্ষিণ-পূর্ব কলম্বিয়ায় উৎপত্তি লাভ করেছে এবং পূর্বদিকে প্রবাহিত হয়ে কলম্বিয়া ও ভেনেজুয়েলার মধ্যে সীমান্তের অংশবিশেষ তৈরি করেছে। এরপর এটি দক্ষিণে ব্রাজিলে প্রবেশ করে দক্ষিণ-পূর্ব দিকে অগ্রসর হয়ে মানাউশ শহরের কাছে আমাজন নদীতে পতিত হয়েছে। এর মোট দৈর্ঘ্য ২,৩০০ কিমি। বাউপেস ও রিউ ব্রাঁকু এর প্রধান উপনদী। কাসিকিয়ারে নদী নেগ্রু নদীকে অরিনোকো নদীর সাথে সংযুক্ত করেছে। রিউ নেগ্রু বিশ্বের বৃহত্তম কালো পানির নদী। আমাজন অরণ্যের ঝরা পাতার ট্যানিন এর রঙ কালো করেছে।


title: মানাউশ

text: মানাউশ () উত্তর-পশ্চিম ব্রাজিলের শহর ও আমাজোনাস রাজ্যের রাজধানী। এছাড়াও এটি রিউ নেগ্রু নদীর উপর আমাজন নদী ও রিউ নেগ্রু নদীর সংযোগস্থলে অবস্থিত একটি বন্দর। সামুদ্রিক জাহাজও এই বন্দরে আসা-যাওয়া করতে পারে। শহরটি রবার, ব্রাজিল বাদাম, কাঠ, ও আশেপাশের বনাঞ্চলীয় দ্রব্যাদি রপ্তানি করে। শহরটির প্রধান শিল্প পেট্রোলিয়াম শোধন, পর্যটন এবং সাবান, রাসায়োনিক দ্রব্য ও প্রক্রিয়াজাত খাদ্য উৎপাদন। শহরটিতে আমাজোনাস বিশ্ববিদ্যালয়, একটি বড় ক্যাথিড্রাল, ও একটি কারুকাজময় অপেরা হাউস আছে। ১৬৬৯ সালে পর্তুগিজেরা মানাউশ শহরের গোড়াপত্তন করে। এটি ১৮৯০ থেকে ১৯২০ সাল পর্যন্ত রবার শিল্পের বড় একটি শহর ছিল। বর্তমান জনসংখ্যা প্রায় ১৬ লক্ষ।


title: কোয়ান্টাম তথ্যগুপ্তিবিদ্যা

text: কোয়ান্টাম তথ্যগুপ্তিবিদ্যা () কোয়ান্টাম বলবিজ্ঞান-ভিত্তিক তথ্যগুপ্তিবিদ্যা।


title: কোয়ান্টাম তথ্যগুপ্তিবিদ্যা

text: আইবিএম-এর টি জে ওয়াটসন রিসার্চ ল্যাবরেটরির কোয়ান্টাম কম্পিউটিং প্রকল্পের অন্যতম জনক চার্লস বেনেট ও তাঁর সহকর্মী জন স্মোলিন ও জিল ব্রাসার ১৯৮৯ সালে কোয়ান্টাম বলবিজ্ঞানের নীতিকে কাজে লাগিয়ে কীভাবে একটি নতুন তথ্যগুপ্তি ব্যবস্থা উদ্ভাবন করা যায়, এ নিয়ে পরীক্ষা চালান। পরীক্ষাটি ছিল এরকম - কতগুলি প্রোটনকে একটি ৩০ সেমি লম্বা চ্যানেলের মধ্য দিয়ে একটি আলোক-আবদ্ধকারী বাক্সের দিকে চালানো হয়। ফোটনগুলির পোলারায়ন, অর্থাৎ এদের আন্দোলনের দিক, কতগুলি ১ ও ০ মানবিশিষ্ট কোয়ান্টাম বিট বা কিউবিট হিসেবে গণ্য করা হয়। এই কিউবিটের সারিকে কোন বার্তার তথ্যগুপ্তির "চাবি" হিসেবে ব্যবহার করা যায়, এবং এই চাবির সাহায্যে কোন বার্তাকে সংকেতায়িত বা সংকেতমুক্ত করা সম্ভব। এই বিশেষ কোয়ান্টাম চাবির বৈশিষ্ট্য হল এতে হাইজেনবার্গের অনিশ্চয়তা নীতির প্রয়োগ ঘটেছে। কেউ যদি এই প্রোটন ধারা দিয়ে গঠিত এই কোয়ান্টাম চাবি উদ্ঘাটন করতে যায়, তবে সে প্রোটনগুলির বৈশিষ্ট্যে পরিবর্তন আনবে, যা বার্তার প্রেরক ও গ্রাহকের কাছে দৃষ্টিগোচর হবে। এ কারণে নীতিগতভাবে এই কৌশলের মাধ্যমে এমন তথ্যগুপ্তকারী চাবি তৈরি করা সম্ভব যা বাইরের কারও পক্ষে উদ্ঘাটন করা সম্ভব নয়।


title: কোয়ান্টাম তথ্যগুপ্তিবিদ্যা

text: প্রথমে প্রেরক একটি লেসার রশ্মি দুইটি মোডের যেকোন একটিতে পোলারায়িত একটি একক ফোটন প্রাপকের কাছে পাঠায়। একটি মোডে ফোটনগুলি উল্লম্ব বা অনুভূমিকভাবে পোলারায়িত হয় (আয়তাকার মোড)। অন্যটিতে এগুলি উল্লম্বের সাথে ৪৫ ডিগ্রী কোণে ডানে বা বামে পোলারায়িত হয় (কর্ণ মোড)।


title: কোয়ান্টাম তথ্যগুপ্তিবিদ্যা

text: এরপর প্রেরক, যাকে কোয়ান্টাম তথ্যগুপ্তিবিদ্যার ভাষায় সাধারণত অ্যালিস নামে ডাকা হয়, অনির্দিষ্টভাবে আয়ত বা কর্ণ মোডের যেকোন একটি ব্যবহার করে প্রাপক বা ববের কাছে কতগুলি বিট পাঠায়। বব-ও অনির্দিষ্টভাবে যেকোন একটি মোড ব্যবহার করে বিটগুলি পরিমাপের চেষ্টা করে। হাইজেনবার্গের অনিশ্চয়তা নীতি অনুসারে বব কেবল একটি মোডে বিট পরিমাপ করতে পারে, দুইটি নয়। বব আর অ্যালিসের মোড মিলে গেলেই কেবল বব সঠিক চাবিটি পেতে পারে। সমস্ত ফোটন পরিমাপের পর বব অ্যালিসকে জানায় সে বিটগুলির প্রতিটি পরিমাপ করতে কী কী মোড ব্যবহার করেছে, আর অ্যালিস ববকে জানায় সে কী মোডে প্রতিটি বিট পাঠিয়েছে; কিন্তু বিটগুলির মান তারা একে অপরের সাথে শেয়ার করে না। এভাবে অ্যালিসের সাথে মোড মিলিয়ে বব বিটগুলির সঠিক মান নির্ণয়ে সক্ষম হয়, এবং এই চাবিটি বার্তাকে গোপনকারী কোন অ্যালগোরিদমের ইনপুট হিসেবে ব্যবহার করা হয়। যদি ইভ নামের কোন ব্যক্তি আড়ি পাততে চেষ্টা করে, সে হাইজেনবার্গের নীতির কারণে কখনোই একই সাথে দুইটি মোড ব্যবহার করতে পারবে না। যদি ইভ ভুল মোডে পরিমাপ করে এবং ববের কাছে বিটগুলি পাঠায়, তবে সেগুলিতে অবধারিতভাবে ভুল থাকবে, এবং অ্যালিস ও বব বিট ও ভুল পরীক্ষা করে তার উপস্থিতি ধরতে পারবে।


title: কোয়ান্টাম তথ্যগুপ্তিবিদ্যা

text: কোয়ান্টাম তথ্যগুপ্তির বাণিজ্যিকিকরণের সবচেয়ে বড় বাধা ভৌগোলিক দূরত্বের সমস্যা। ফোটন লেসার ও অপটিকাল ফাইবার ব্যবহার করে বেশী দূরে চাবি পাঠানো দুরূহ। তাছাড়া কিউবিট বিবর্ধক বা অ্যামপ্লিফায়ারও ব্যবহার করা যায় না, কেননা তাতে চাবির ফোটনের পোলারায়ন প্রকৃতি পাল্টে যায়। ২০০৩ সালে জেনেভা-ভিত্তিক আইডি কন্তিক ও নিউ ইয়র্ক-ভিত্তিক ম্যাজিক টেকনলজিস ১০ কিমির গুনিতক দূরত্বে কোয়ান্টাম চাবি পাঠানোর প্রযুক্তি বাজারে ছাড়ে। ২০০৪ সালে টোকিওর এনইসি কোম্পানি ১৫০ কিমি দূরত্ব পর্যন্ত কোয়ান্টাম চাবি পাঠাতে সক্ষম হয়।


title: সালভাদোর, বাইয়া

text: সালভাদোর () উত্তর-পূর্ব ব্রাজিলের একটি শহর ও বন্দর এবং বাইয়া রাজ্যের রাজধানী। শহরটি আফ্রো-ব্রাজিলীয় সংস্কৃতির কেন্দ্র। ১৭শ ও ১৮শ শতকে শহরটি ব্রাজিলের আফ্রিকান দাস ব্যবসার অন্যতম প্রধান কেন্দ্র ছিল। সালভাদর ও এর আশেপাশের এলাকায় ব্রাজিলের আফ্রিকান বংশোদ্ভূত জনগণের সবচেয়ে ঘন বসতি রয়েছে।


title: সালভাদোর, বাইয়া

text: সালভাদোর শহর তোদুশ ওস সান্তুশ উপসাগরের দক্ষিণ-পূর্ব উপকূলে অবস্থিত। উপসাগরটি ব্রাজিলের বৃহত্তম। এটি প্রায় ১১০০ বর্গকিমি আয়তনবিশিষ্ট ও এতে প্রায় ৩৮টি দ্বীপ আছে। সালভাদরের জলবায়ু নিরক্ষীয়; দিনের বেলা তাপমাত্রা ২৫ থেকে ৩২° সেলসিয়াস পর্যন্ত হয়। বেশির ভাগ বৃষ্টিপাত মে ও সেপ্টেম্বরের মাঝামাঝি হয়।


title: সালভাদোর, বাইয়া

text:
সালভাদর শহরের আয়তন ৩২৪ বর্গ কিমি। শহরের কেন্দ্রীয় অংশ দুইটি প্রধান ভাগে বিভক্ত --- সিদাদে বাইজা (নিম্ন শহর) ও সিদাদে আলতা (ঊর্ধ্ব শহর)। দুইটি অংশই ঔপনিবেশিক যুগে গঠিত হয়।
ঊর্ধ্ব শহর নিম্ন শহর থেকে ৭০ মিটার উঁচু একটি জায়গার উপর অবস্থিত। খাড়া ঢালের কারণে দুই অংশের মধ্যে যাতায়াত কষ্টকর। ১৮শ শতকের শেষ দিকে প্রযুক্তির উন্নতি এই সমস্যার সমাধান করে। ১৮৭৩ সালে একটি খাড়া লিফ্‌ট তৈরি করা হয়। ১৯২৮ সালে আরেকটি ব্যবস্থা স্থাপন করা হয় এবং বর্তমানে এটি দৈনিক ৫০,০০০ যাত্রী বহন করে। সম্প্রতি আলাকা দুইটিকে সংযুক্ত করার জন্য কেবল রেলপথ নির্মাণ করা হয়েছে --- প্লানু ইনিক্লিনাদু গোন্সালভেস এবং প্লানো ইঙ্কলিনাদু কালসাদা।
নিম্ন শহর সমুদ্র উপকূলে অবস্থিত এবং এটি মেট্রোপলিটনটির বাণিজ্যিক কেন্দ্র। সমুদ্রের তীরে জাহাজের অনেক বাণিজ্যিক ডক ও গুদাম এবং ব্রাজিলীয় নৌবাহিনীর একটি ঘাঁটি অবস্থিত। পর্যটকদের জন্য মের্কাদু মোদেলু একটি আকর্ষণীয় বিপণী বিতান।
ঊর্ধ্ব শহরে সালভাদোরের ঐতিহাসিক অঞ্চল অবস্থিত। এখানে ঔপনিবেশিক আমলের বহু দৃষ্টিনন্দন স্থাপত্যের দেখা মেলে। এদের মধ্যে আছে কারুকাজময় বারোক-ধাঁচের গির্জা। পেলৌরিনিউ, তেরেইরু দে জেসুস এবং আনশিয়েতা এলাকার গির্জাগুলি স্থাপত্যকর্মের জন্য বিখ্যাত। সাউঁ ফ্রান্সিস্কোর গির্জা বিখ্যাত। তেরেইরু দে জেসুস এলাকার আফ্রো-ব্রাজিলীয় জাদুঘরে শহরটির সংস্কৃতিতে ও সাধারণভাবে উত্তর-পূর্ব ব্রাজিলে আফ্রিকানদের অবদান তুলে ধরা হয়েছে।


title: সালভাদোর, বাইয়া

text: শরটিতে ঔপনিবেশিক আমলের প্রায় ১৫টি দুর্গ রয়েছে। এদের মধ্যে বার্‌রার সেন্ট অ্যান্টনি দুর্গ সবচেয়ে পুরানো; ১৫৮০ সালে এর নির্মাণকাজ শুরু হয়। এটি স্থানীয়ভাবে বার্‌রার বাতিঘর নামে পরিচিত এবং এতে একটি জলচিত্র জাদুঘর আছে।


title: সালভাদোর, বাইয়া

text: এলাকার প্রধান বিশ্ববিদ্যালয়গুলির মধ্যে আছে বাইয়া সরকারী বিশ্ববিদ্যালয় (১৯৪৬) এবং সালভাদোরের ক্যাথলিক বিশ্ববিদ্যালয় (১৯৬১)


title: সালভাদোর, বাইয়া

text: সালভাদোর ব্রাজিলের চতুর্থ বৃহত্তম শহর। ২০০৪ সালে শহরটির জনসংখ্যা ছিল প্রায় ২৬ লক্ষ। উত্তর-পূর্ব ব্রাজিল দেশটির সবচেয়ে দরিদ্র অঞ্চলগুলির একটি এবং এখানে জন্মহার ও নবজাতের মৃত্যুহার দুইটিই অত্যন্ত বেশি। সালভাদোর শহরের অধিকাংশ অধিবাসী অত্যন্ত দরিদ্র এবং বেকারত্ব ও অপরাধের হার খুব বেশি। বর্তমানে শহরটি ব্রাজিলের সবচেয়ে বেশি আফ্রিকান জনবসতি সমৃদ্ধ শহর এবং এখানকার আফ্রো-ব্রাজিলীয় সংস্কৃতি অত্যন্ত প্রভাবশালী। এখানকার আফ্রো-ব্রাকিলীয় খাবারদাবার, কাপোয়েইরা নামের একটি আফ্রো--ব্রাজিলীয় মার্শাল আর্টের জনপ্রিয়তা, এবং কাঁদোম্ব্‌লে নামের একটি আফ্রো-ব্রাজিলীয় ধর্মের অনুসারীদের সংখ্যাধিক্য এই প্রভাব নির্দেশ করছে। কাঁদোম্ব্‌লে ধর্মের ১০০০-এরও বেশি মন্দির, যেগুলি তেরেইরু নামে পরিচিত, এই শহরে অবস্থিত।


title: সালভাদোর, বাইয়া

text: সালভাদোর ঔপনিবেশিক আমল থেকেই এই অঞ্চলের প্রধান অর্থনৈতিক শহর। পর্তুগিজ আমলে এটি ব্রাজিলের প্রধান বন্দর ছিল এবং চিনি, তামাক, ইত্যাদি রপ্তানি করত। আফ্রিকা থেকে হাজার হাজার ক্রীতদাস এখানে এসে পৌঁছাত। স্থানীয় শিল্পের মধ্যে আছে মাছ ধরা, তেল ও গ্যাস নিষ্কাশন, সিগার তৈরি, তেল পরিশোধন ও পর্যটন। আরাতু উপসাগরের কাছে প্রতিষ্ঠিত সেন্ত্রু ইন্দুস্ত্রিয়াল দে আরাতু নামে শিল্প পার্কে ১০০-রও বেশি শিল্প ফার্মের অবস্থান।


title: সালভাদোর, বাইয়া

text: নৈসর্গিক সৌন্দর্য, বেলাভূমি, আফ্রিকান ঐতিহ্য ও ঔপনিবেশিক স্থাপত্যের কারণে গত কয়েক দশকে এখানে প্রচুর পর্যটকের সমাগম হয়েছে। ১৯৯০-এর দশকে বাইয়ার রাজ্য সরকার শহরটির আকর্ষণ বাড়াতে বিভিন্ন প্রকল্প হাতে নেন। ফেব্রুয়ারির শেষে কার্নিভালও একটি বড় পর্যটক-আকর্ষণকারী ঘটনা।


title: সালভাদোর, বাইয়া

text: শহরের কেন্দ্র থেকে ৩০ কিমি দূরে আন্তর্জাতিক বিমানবন্দর আয়েরোপোর্তু দইস দে জুলিউ অবস্থিত। শহরটির ব্রাজিলের অন্যান্য প্রধান প্রধান শহরের বাস-সংযোগ আছে। রেল পরিবহন স্থানীয় এলাকাতেই সীমাবদ্ধ।


title: সালভাদোর, বাইয়া

text: সালভাদোর ১৫৪৯ সালে প্রতিষ্ঠিত হয় এবং ১৭৬৩ সাল পর্যন্ত এটি পর্তুগালের ব্রাজিলীয় উপনিবেশের রাজধানী ছিল। এরপর রিউ দি জানেইরু ব্রাজিলের রাজধানী হয়। ঔপনেবশিক আমলে সালভাদোর প্রধান বন্দর ও প্রশাসনিক কেন্দ্র হিসেবে বিকাশ লাভ করে। এ সময় শহরটি চিনি ও তামাক রপ্তানি করত, যা শহরটির পাশের উপকূলীয় সমভূমিতে উৎপাদন করা হত।


title: ইগুয়াসু জলপ্রপাত

text: ইগুয়াসু জলপ্রপাত () আর্জেন্টিনা (80%) ও ব্রাজিলের (20%) সীমান্তে অবস্থিত একটি জলপ্রপাত। এটি দক্ষিণ আমেরিকার একটি প্রাকৃতিক বিস্ময়। ইগুয়াসু নদী যেখানে পারানা নদীর সাথে মিলিত হয়েছে, তার ২৪ কিমি পূর্বে ইগুয়াসু জলপ্রপাত অবস্থিত। পারানা মালভূমির ঢাল বেয়ে পাহাড়ি ঝর্ণাধারা নেমে এসে প্রায় ৭৩ মিটার নিচে পতিত হয়। ইগুয়াসু জলপ্রপাত আকারে নায়াগ্রা জলপ্রপাতের চেয়ে বড়। বর্ষাকালে এটির প্রশস্ততা প্রায় ৪ কিমি-এ গিয়ে দাঁড়ায়, তবে শুষ্ক মৌসুমে এটি প্রায় ৭৩০ মি প্রস্থের দুইটি আলাদা জলপ্রপাত হিসেবে পতিত হয়।


title: ইগুয়াসু নদী

text: ইগুয়াসু নদী () ব্রাজিল ও আর্জেন্টিনার ভেতর দিয়ে প্রবাহিত নদী এবং পারানা নদীর একটি উপনদী। ১২০০ কিমি দৈর্ঘ্যবিশিষ্ট নদীটি দক্ষিণ-পূর্ব ব্রাজিলে আটলান্টিক উপকূলের কাছে উৎপত্তি লাভ করেছে এবং পশ্চিম দিকে প্রবাহিত হয়ে পারানা নদীতে গিয়ে মিশেছে। নদীটি ব্রাজিল ও আর্জেন্টিনার সীমান্তের একাংশ গঠন করেছে। পারানা নদীর সাথে মিলনস্থলের ২৪ কিমি পূর্বে এই নদীর উপর ইগুয়াসু জলপ্রপাত অবস্থিত, যা দক্ষিণ আমেরিকার একটি প্রাকৃতিক বিস্ময়।


title: ম্যানচেস্টার সিটি ফুটবল ক্লাব

text:
ম্যানচেস্টার সিটি ফুটবল ক্লাব () ইংরেজ প্রিমিয়ার লীগের একটি ফুটবল ক্লাব যার উত্‍পত্তি হয়েছে ইংল্যান্ডের ম্যানচেস্টার শহরে। ক্লাবটি ১৮৮০ সালে সেইন্ট মার্কস (ওয়েস্ট গর্টন) নামে প্রতিষ্ঠিত হয়। পরবর্তীতে ১৮৮৭ সালে ক্লাবটির নাম পরিবর্তন করে রাখা হয় আর্ডউইক এ.এফ.সি এবং ১৮৯৪ সালে পুনরায় পরিবর্তন করে রাখা হয় ম্যানচেস্টার সিটি। ১৯৬০ এর দশকের শেষের দিকে এবং ১৯৭০ এর দশকের শুরুর দিকে ক্লাবটি সবচেয়ে সফল সময় কাটায়। এসময় জো মার্সার এবং ম্যালকম অ্যালিসনের অধীনে তারা লীগ চ্যাম্পিয়নশিপ, এফএ কাপ, লীগ কাপ এবং ইউরোপীয় কাপ উইনার্স কাপ শিরোপা জিতে।
১৯৮১ সালের এফএ কাপের ফাইনালে পরাজিত হওয়ার পর ক্লাবের অধঃপতন ঘটে। এমনকি তাদের ১৯৯৮ সালে ইংরেজ ফুটবলের তৃতীয় বিভাগে অবনমন ঘটে। এরপর পুনরায় প্রিমিয়ার লীগে সুযোগ পাওয়ার পর ২০০৮ সালে ক্লাবটিকে কিনে নেয় আবু ধাবি ইউনাইটেড গ্রুপ। এতে করে ক্লাবটি বিশ্বের অন্যতম শীর্ষ ধনী ক্লাবে পরিণত হয়। ২০১১ সালে, ম্যানচেস্টার সিটি উয়েফা চ্যাম্পিয়নস লীগে অংশগ্রহনের সুযোগ পায় এবং এফএ কাপ শিরোপা জিতে। ২০১২ সালে, তারা প্রিমিয়ার লীগ শিরোপা জিতে, যা ৪৪ বছরের মধ্যে তাদের প্রথম লীগ শিরোপা। ২০১৩-১৪ মৌসুমে তারা আবারও লীগ শিরোপা জিতে। মৌসুমের শেষ খেলায় ওয়েস্ট হ্যামকে ২-০ গোলে হারিয়ে তারা এই শিরোপা নিশ্চিত করে।


title: ম্যানচেস্টার সিটি ফুটবল ক্লাব

text:
১৮৯৯ সালে ইংরেজ ফুটবলের দ্বিতীয় বিভাগ জয়ের মাধ্যমে সিটি তাদের প্রথম সম্মাননা অর্জন করে এবং এর মাধ্যমে তারা ইংরেজ ফুটবলের সর্বোচ্চ আসর প্রথম বিভাগে উঠে আসে। সিটি তাদের প্রথম কোন বড় সম্মাননা জিতে ১৯০৪ সালের ২৩ এপ্রিল। ক্রিস্টাল প্যালেসে বোল্টন ওয়ান্ডারার্সকে ১–০ গোলে পরাজিত করে তারা এফএ কাপ শিরোপা জিতে। সে বছর তারা লীগে রানার-আপ হয়। ম্যানচেস্টার সিটিই ম্যানচেস্টার শহরের প্রথম ক্লাব হিসেবে বড় কোন শিরোপা জিতে। এফএ কাপ জয়ের পরবর্তী মৌসুমে ম্যানচেস্টার সিটির বিরুদ্ধে আর্থিক অনিয়মের অভিযোগ ওঠে। যার পরিণতিস্বরূপ ১৭ জন খেলোয়াড়কে ছাটাই করা হয়। এই খেলোয়াড়দের মধ্যে দলের অধিনায়ক বিলি মেরেডিথও ছিলেন, যিনি পরবর্তীতে ম্যানচেস্টার ইউনাইটেডে চলে যান। ১৯২০ সালে হাইড রোডের একটি অগ্নিকান্ডে প্রধান স্ট্যান্ড ধ্বংসপ্রাপ্ত হয়, ফলে ১৯২৩ সালে ক্লাবটি মস সাইডে তাদের নতুন বিশেষভাবে নির্মিত স্টেডিয়াম মেইন রোডে স্থানান্তরিত হয়।
১৯৩০ এর দশকে ম্যানচেস্টার সিটি টানা দুইটি এফএ কাপের ফাইনালে পৌছায়। ১৯৩৩ সালে এভারটনের বিপক্ষে তারা পরাজিত হয় এবং ১৯৩৪ সালে পোর্টসমাউকে হারিয়ে চ্যাম্পিয়ন হয়। ১৯৩৪ সালের এফএ কাপের ৬ষ্ঠ পর্বে স্টোক সিটির বিপক্ষে খেলায় মেইন রোডে ইংরেজ ফুটবলের ইতিহাসে কোন ক্লাবের নিজেদের মাঠে সর্বোচ্চ সংখ্যক দর্শক উপস্থিতির রেকর্ড গঠিত হয়। ঐ খেলার সময় মেইন রোডে ৮৪,৫৬৯ জন দর্শক উপস্থিত ছিলেন। এবং এই রেকর্ডটি এখন পর্যন্ত টিকে আছে। সিটি ১৯৩৭ সালে প্রথমবারের মত প্রথম বিভাগের শিরোপা জিতে, কিন্তু পরবর্তী মৌসুমেই তাদের দ্বিতীয় বিভাগে অবনমন ঘটে, যদিও তারা ঐ মৌসুমে লীগের অন্য যেকোন দলের চেয়ে অধিক সংখ্যক গোল করেছিল। ২০ বছর পর, "রিভি প্ল্যান" নামক একটি নতুন কৌশলে পরিকল্পিত ম্যানচেস্টার সিটি দল পুনরায় টানা দুইটি এফএ কাপের ফাইনালে পৌছায়। ১৯৩০ এর দশকের মত এবারও তারা প্রথমটিতে ১৯৫৫ সালে নিউকাসল ইউনাইটেডের বিপক্ষে পরাজিত হয় এবং পরের বছর ১৯৫৬ সালে বার্মিংহাম সিটিকে ৩–১ গোলে হারিয়ে শিরোপা জিতে। এই ফাইনালটি সর্বকালের সেরা ফাইনালগুলোর মধ্যে অন্যতম। খেলায় ম্যানচেস্টার সিটির গোলরক্ষক বার্ট টাউটমানের ঘাড় ভেঙ্গে গেলেও, তিনি অজ্ঞাতসারে খেলতে থাকেন, যার ফলে খেলাটির কথা এখনও স্মরণ করা হয়


title: ম্যানচেস্টার সিটি ফুটবল ক্লাব

text: ১৯৬৩ সালে দ্বিতীয় বিভাগে অবনমনের পর, সিটির বিবর্ণ ভবিষ্যতের শঙ্কা দেখা দেয়। ১৯৬৫ সালের জানুয়ারিতে সুইনডাউন টাউনের বিপক্ষে খেলায় মাঠে মাত্র ৮,০১৫ জন দর্শক উপস্থিত ছিলেন, যা সিটির নিজেদের মাঠে সর্বনিম্ন দর্শক উপস্থিতির রেকর্ড। ১৯৬৫ সালের গ্রীষ্মে, জো মার্সার এবং ম্যালকম অ্যালিসনের ব্যবস্থাপনা দলকে নিযুক্ত করা হয়। মার্সারের অধীনে প্রথম মৌসুমেই সিটি দ্বিতীয় বিভাগের শিরোপা জিতে এবং তারা মাইক সামারবি ও কলিন বেলের মত গুরুত্বপূর্ণ খেলোয়াড়দের দলে ভিড়ায়। দুই মৌসুম পর, ১৯৬৭–৬৮ তে, ম্যানচেস্টার সিটি দ্বিতীয়বারের মত লীগ শিরোপা জিতে। তাদের শিরোপা নির্ধারিত হয় লীগের একদম শেষ খেলায়। তারা ঐ খেলায় নিউকাসল ইউনাইটেডের বিপক্ষে ৪–৩ গোলে জয় লাভ করে। তাদের জিতা পরবর্তী শিরোপাগুলোর মধ্যে রয়েছে ১৯৬৯ সালের এফএ কাপ, ১৯৭০ সালের ইউরোপীয় কাপ উইনার্স কাপ। ঐ মৌসুমে সিটি লীগ কাপ শিরোপাও জিতে। এর মাধ্যমে তারা দ্বিতীয় ইংরেজ ক্লাব হিসেবে একই মৌসুমে একটি ইউরোপীয় শিরোপা ও একটি ঘরোয়া শিরোপা জিতার গৌরব অর্জন করে।


title: ম্যানচেস্টার সিটি ফুটবল ক্লাব

text: ক্লাবটির ১৯৭০ এর দশক ভালোই কাটে। তারা দুইটি মৌসুমে লীগ চ্যাম্পিয়নদের থেকে মাত্র এক পয়েন্ট পেছনে থেকে লীগ শেষ করে এবং ১৯৭৪ সালে লীগ কাপের ফাইনালে পৌছায়। এছাড়া এসময় সিটি সমর্থকদের কাছে অতি স্মরণীয় একটা খেলাও অনুষ্ঠিত হয়: ১৯৭৩–৭৪ মৌসুমের শেষ খেলায় ওল্ড ট্রাফোর্ডে ম্যানচেস্টার সিটি তাদের ঘোর প্রতিদ্বন্দী ম্যানচেস্টার ইউনাইটেডের মুখোমুখী হয়। অবনমন ঠেকানোর জন্য ইউনাইটেডের কাছে জয়ের কোন বিকল্প ছিল না। কিন্তু তাদেরকে হতাশায় ডুবায় তাদেরই প্রাক্তন খেলোয়াড় ডেনিস ল। তার একমাত্র গোলেই সিটি ১–০ গোলে জয় লাভ করে এবং এতে ইউনাইটেডের অবনমন নিশ্চিত হয়। ক্লাবটির সবচেয়ে সফল সময়ের শেষ শিরোপা ছিল ১৯৭৬ সালের লীগ কাপ। তারা নিউকাসল ইউনাইটেডকে হারিয়ে ঐ শিরোপা জিতেছিল।


title: ম্যানচেস্টার সিটি ফুটবল ক্লাব

text: ১৯৬০ ও ৭০ এর দশকের সফলতার পর ক্লাবটির দীর্ঘকালীন অধঃপতন ঘটে। ১৯৭৯ সালে ম্যালকম অ্যালিসন দ্বিতীয়বারের মত ক্লাবের ম্যানেজার হিসেবে দায়িত্ব গ্রহণ করেন। তবে তিনি স্টিভ ড্যালের মত অসফল খেলোয়াড়দের দলে ভিড়িয়ে মোটা অঙ্কের অর্থ নষ্ট করেন। এরপর কয়েক বছর ঘন ঘন ম্যানেজার পরিবর্তন করা হয়। ১৯৮০’র দশকেই সাত জন ম্যানেজারকে পরিবর্তন করা হয়। ১৯৮১ সালে জন বন্ডের অধীনে এফএ কাপের ফাইনালে পৌছায় সিটি, তবে ফাইনালের রিপ্লে খেলায় টটেনহামের বিপক্ষে পরাজিত হয় তারা। ১৯৮০’র দশকে ক্লাবটির দুইবার দ্বিতীয় বিভাগে অবনমন ঘটে (১৯৮৩ ও ১৯৮৭ সালে)। তবে তারা ১৯৮৯ সালে পুনরায় প্রথম বিভাগে ফিরে আসে এবং ১৯৯১ ও ১৯৯২ সালে পিটার রেইডের অধীনে পঞ্চম স্থানে থেকে লীগ শেষ করে। অবশ্য, এটি কেবলমাত্র একটি অস্থায়ী অবকাশ ছিল। রেইড চলে যাওয়ার পর সিটি পুনরায় নিষ্প্রভ হয়ে পড়ে। ১৯৯২ সালে প্রিমিয়ার লীগের প্রতিষ্ঠা হলে তারা তাতে অংশগ্রহন করে, অর্থাত্, তারা প্রিমিয়ার লীগের সহ-প্রতিষ্ঠাতা ক্লাব ছিল। প্রিমিয়ার লীগের প্রথম মৌসুমে নবম হওয়ার পর তিনটি মৌসুমে তাদেরকে অনেক প্রতিকূল পরিস্থিতির মধ্যে যেতে হয়, এবং এরপর ১৯৯৬ সালে তাদের দ্বিতীয় বিভাগে অবনমন ঘটে। ইংরেজ ফুটবলের সে সময়কার দ্বিতীয় বিভাগ অর্থাত্ ফুটবল লীগ প্রথম বিভাগে দুই মৌসুম কাটানোর পর তাদের তৃতীয় বিভাগে অবনমন ঘটে। ম্যানচেস্টার সিটির ইউরোপীয় শিরোপা বিজয়ী দ্বিতীয় ক্লাব হিসেবে নিজ দেশের ঘরোয়া লীগের তৃতীয় বিভাগে অবনমন ঘটে।


title: ম্যানচেস্টার সিটি ফুটবল ক্লাব

text: অবনমনের পর, নতুন চেয়ারম্যান ডেভিড বার্নস্টাইন নতুন ধরণের আর্থনৈতিক শৃঙ্খলা প্রবর্তন করেন। ম্যানেজার জো রয়লির অধীনে প্রথম মৌসুমেই প্রথম বিভাগে উঠে আসে ম্যানচেস্টার সিটি। গিলিংহ্যামের বিপক্ষে প্লে-অফে নাটকীয় জয় পায় তারা। তবে ২০০১ সালে তাদের পুনরায় দ্বিতীয় বিভাগে অবনমন ঘটে। রয়লির স্থলাভিষিক্ত হন কেভিন কিগান এবং সিটি ২০০১–০২ ডিভিশন এক চ্যাম্পিয়নশিপ জিতার মাধ্যমে পুনরায় প্রথম বিভাগে উঠে আসে। এছাড়া ঐ মৌসুমে ক্লাবটির ইতিহাসে এক মৌসুমে সর্বোচ্চ পয়েন্ট অর্জন এবং সর্বোচ্চ গোল করার রেকর্ডও প্রতিষ্ঠিত হয়। ২০০২–০৩ মৌসুমে মেইন রোডে সিটির শেষ মৌসুম ছিল। এ মৌসুমে তারা ম্যানচেস্টার ইউনাইটেডের বিপক্ষে একটি খেলায় ৩–১ গোলে জয় লাভ করে। এবং এর মাধ্যমে ডার্বি খেলায় তাদের টানা ১৩ বছরের জয় ক্ষরার অবসান ঘটে। এছাড়া সিটি ২৫ বছরের মধ্যে প্রথমবারের মত কোন ইউরোপীয় প্রতিযোগিতায় অংশগ্রহনের সুযোগ পায়। ২০০৩ সালের ক্লোজ মৌসুমে ক্লাবটি সিটি অফ ম্যানচেস্টার স্টেডিয়ামে চলে আসে। নতুন স্টেডিয়ামে আসার পর সিটির প্রথম চার মৌসুমে কাটে লীগ টেবিলের মাঝামাঝি অবস্থানে থেকে। ইংল্যান্ড জাতীয় দলের প্রাক্তন কোচ স্ভেন-ইয়োরান ইয়েরিকসন ২০০৭ সালে ম্যানচেস্টার সিটির ম্যানেজার হিসেবে দায়িত্ব গ্রহণ করেন। তিনি ক্লাবটির প্রথম বিদেশী কোচ। মৌসুমের প্রথমার্ধ খুব ভালোভাবে কাটালেও শেষার্ধে গিয়ে দলের ছন্দপতন ঘটে এবং ২০০৮ সালের জুনে ইয়েরিকসনকে পদচ্যুত করা হয়। দুই দিন পরের নতুন ম্যানেজার হিসেবে যোগ দেন মার্ক হিউজস।


title: ম্যানচেস্টার সিটি ফুটবল ক্লাব

text:
২০০৮ সালের দিকে ক্লাবটি অর্থনৈতিক নিরাপত্তাহীনতায় ভুগছিল। এর এক বছর আগে ক্লাবের নিয়ন্ত্রন নিয়েছিলেন থাসকিন সিনাওয়াত্রা। তবে রাজনৈতিক কারণে তিনিও ক্লাবের ভাগ্য বদলাতে পারেননি। এরপর ২০০৮ সালের আগস্টে, ক্লাবটিকে কিনে নেয় আবু ধাবি ইউনাইটেড গ্রুপ। এই অধিগ্রহণের পর বড় মাপের খেলোয়াড়দের জন্য প্রস্তাবের ফুলঝুড়ি ছুটতে থাকে। রিয়াল মাদ্রিদ থেকে ৩২.৫ মিলিয়ন ইউরোর বিনিময়ে রবিনিয়োকে ক্রয় করার মাধ্যমে ব্রিটিশ ফুটবলে তারা নতুন রেকর্ড গড়ে। এত অর্থ ব্যয়ের পরও সফলতা অধরাই রয়ে যায় এবং লীগে তারা ১০ম স্থানে থেকে মৌসুম শেষ করে। অবশ্য, উয়েফা কাপে তারা কোয়ার্টার-ফাইনাল পর্যন্ত পৌছায়। ২০০৯ সালে গ্রীষ্মে, গ্যারেথ ব্যারি, রোকে সান্তা ক্রুজ, কোলো টোরে, এমানুয়েল আদাবায়ের, কার্লোস তেবেস এবং জোলিয়ন লেসকটের মত খেলোয়াড়দের ক্রয় করতে ১০০ মিলিয়নেরও অধিক ইউরো খরচ করে ক্লাবটি। ২০০৯ সালের ডিসেম্বরে মার্ক হিউজস কে সরিয়ে দলের ম্যানেজার হিসেবে নিয়োগ দেওয়া হয় রবের্তো মানচিনিকে। ঐ মৌসুমে সিটি পঞ্চম স্থানে থেকে লীগ শেষ করে এবং অল্পের জন্য পরের মৌসুমে চ্যাম্পিয়নস লীগে অংশগ্রহণের সুযোগ হাতছাড়া করে, তবে তারা ২০১০–১১ মৌসুমে ইউরোপা লীগে অংশগ্রহণের সুযোগ পায়।
পরের মৌসুমেও নতুন খেলোয়াড়দের জন্য বিনিয়োগ অব্যহত থাকে। নগর প্রতিদ্বন্দী ম্যানচেস্টার ইউনাইটেডকে হারিয়ে সিটি ২০১১ এফএ কাপের ফাইনালে পৌছায়। ৩০ বছরের মধ্যে এই প্রথম তারা কোন বড় প্রতিযোগিতার ফাইনালে পৌছায়। ফাইনালে তারা স্টোক সিটিকে ১–০ গোলের ব্যবধানে পরাজিত করে পঞ্চমবারের মত এফএ কাপ শিরোপা জিতে। ১৯৭৬ সালে লীগ কাপ জিতার পর এটিই তাদের প্রথম বড় কোন শিরোপা। একই সপ্তাহে প্রিমিয়ার লীগে টটেনহাম হটস্পারকে হারিয়ে তারা পরবর্তী মৌসুমের চ্যাম্পিয়নস লীগেও জায়গা করে নেয়। ২০১০–১১ মৌসুমের শেষ দিনে তারা আর্সেনালকে ছাড়িয়ে লীগ টেবিলের তৃতীয় স্থানে চলে আসে এবং সরাসরি চ্যাম্পিয়নস লীগের গ্রুপ পর্ব নিশ্চিত করে। ২০১১–১২ মৌসুমেও ক্লাবের সফলতার ধারা অব্যহত থাকে। তারা হোয়াইট হার্ট লেনে টটেনহাম হটস্পারকে ৫–১ গোলে পরাজিত করে এবং ম্যানচেস্টার ইউনাইটেডকে তাদের নিজেদের স্টেডিয়ামেই ৬–১ গোলে বিধ্বস্ত করে। তবে ক্লাবের এই দূর্দান্ত ফর্ম মৌসুমের মাঝামাঝি সময়ে এসে হ্রাস পেয়ে যায় এবং লীগের মাত্র ছয়টি খেলা বাকি থাকতে সিটি তাদের প্রতিদ্বন্দীর থেকে আট পয়েন্ট পিছিয়ে যায়। তবে লীগের দুইটি খেলা বাকি থাকতে তারা ম্যানচেস্টার ইউনাইটেডের সাথে পয়েন্ট সমতায় চলে আসে। এমনকি লীগের শেষ দিন পর্যন্ত তাদের পয়েন্ট সমান ছিল। সিটির শুধু প্রয়োজন ছিল অবনমন শঙ্কায় ভূগতে থাকা কুইন্স পার্ক রেঞ্জার্সের বিপক্ষে বিজয়। কিন্তু সেই খেলায় তারা ৯০ মিনিট শেষ হওয়ার পরও ২–১ গোলে পিছিয়ে ছিল। অন্যদিকে ইউনাইটেডের কিছু খেলোয়াড় খেলা শেষে লীগ শিরোপা জয়ের কথা ভেবে উল্লাস করছিল। তবে ইনজুরি সময়ে জেকো ও আগুয়েরোর গোলে এগিয়ে যায় সিটি। এর মধ্যে আগুয়েরোর গোলটি ছিল খেলার একদম শেষ মিনিটে। এবং এই শেষ মিনিটের জয়ে ৪৪ বছরের মধ্যে প্রথম লীগ শিরোপা জিতে সিটি। ১৯৯২ সালে প্রিমিয়ার লীগ প্রতিষ্ঠার পর তারা পঞ্চম দল হিসেবে এই শিরোপা জিতে। যুক্তরাজ্য এবং সেই সাথে সারা বিশ্বের কিছু সংবাদ মাধ্যম এটিকে প্রিমিয়ার লীগের ইতিহাসের সেরা মুহূর্ত হিসেবে অভিহিত করে। খেলাটি আরও স্মরণীয় হয়ে ওঠে সিটির প্রাক্তন খেলোয়াড় জোই বার্টনের কারণে। খেলায় তিনি মাত্র কয়েক সেকেন্ডের ব্যবধানেই তিন জন আলাদা খেলোয়াড়কে ট্যাকল করেন যার সবগুলোই ছিল লাল কার্ড পাওয়ার মত। এরপর তাকে ১২টি খেলার জন্য নিষিদ্ধ করা হয়।


title: ম্যানচেস্টার সিটি ফুটবল ক্লাব

text: ২০১৪ সালের ২০ মে ঘোষণা করা হয় যে ম্যানচেস্টার সিটি জাপানের গাড়ি প্রস্তুতকারক প্রতিষ্ঠান নিশান এর সাথে অংশিদারিত্তের সুত্রে জে-লিগের দল ইয়োকোহামা এফ. ম্যারিনোস এর অংশীদারিত্ব গ্রহণ করেছে।


title: শিঙ্গু নদী

text: শিঙ্গু নদী () উত্তর-পশ্চিম ব্রাজিলের একটি নদী। মাতু গ্রস্‌সু মালভূমির উত্তরাংশের তিনটি জলধারা মিলিত হয়ে নদীটির জন্ম হয়েছে। প্রায় ১৯৮০ কিমি দীর্ঘ নদীটি উত্তরদিকে প্রবাহিত হয়ে মাতু গ্রস্‌সু ও পারা রাজ্যের মধ্য দিয়ে প্রবাহিত হয়ে আমাজন নদীতে পতিত হয়েছে। নদীটির কেন্দ্রীয় অংশে অসংখ্য ছোট-বড় জলপ্রপাত আছে। মোহনার কাছে থেকে প্রায় ১৬০ কিমি অভ্যন্তর পর্যন্ত এতে নৌপরিবহন সম্ভব।


title: আরাগুয়াইয়া নদী

text: আরাগুয়াইয়া () ব্রাজিলে একটি নদী। মাতু গ্রস্‌সু মালভূমিতে উৎপন্ন হয়ে এটি উত্তর-পূর্ব দিকে প্রবাহিত হয় এবং ২২৫০ কিমি পথ পাড়ি দেয়ার পর তোকাতিন্স নদীর সাথে মিলিত হয়। আরাগুয়াইয়া মধ্যপথে কিছু এলাকার জন্য (আরাগুয়াইয়া ও রিউ জাভায়েস নামের) দুই ভাগে ভাগ হয়ে যায় এবং পরে আবার মিলিত হয়। এর ফলে বানানাল দ্বীপ নামের একটি বিরাট নদীবেষ্টিত দ্বীপের সৃষ্টি হয়েছে। নদীটি গোইয়াস ও মাতু গ্রস্‌সু রাজ্যের মধ্যে সীমানা নির্ধারণ করেছে। জলপ্রপাতের আধিক্যের কারণে নদীটি বাণিজ্যের কাজে ব্যবহার করা হয় না।


title: তিতিকাকা হ্রদ

text: তিতিকাকা (; কেচুয়া তিতিকাকা কুচা) পূর্ব-মধ্য দক্ষিণ আমেরিকার একটি হ্রদ। এটি বিশ্বের সর্বোচ্চ নৌচলাচলযোগ্য হ্রদ। সমুদ্রসমতল থেকে এর উচ্চতা ৩৮১০ মিটার। ৮০৮৮ বর্গকিলোমিটার বিস্তৃত এই হ্রদটি দক্ষিণ আমেরিকার সর্ববৃহৎ, মতান্তরে দ্বিতীয় বৃহত্তম হ্রদ। (মারাকাইবো হ্রদের বিস্তৃতি যদিও এর চেয়েও বেশি, সমুদ্রের সাথে সংযোগ থাকার কারণে অনেক বিশেষজ্ঞই তাকে পুরোপুরি হ্রদ বলে গণ্য করেন না।) হ্রদটি দক্ষিণ-পূর্ব পেরু থেকে পশ্চিম বলিভিয়ায় বিস্তৃত। আন্দিজ পর্বতমালার আলতিপ্লানো উচ্চভূমিতে অবস্থিত এই হ্রদটির পশ্চিমের ৪৯১৬ বর্গকিলোমিটার অঞ্চল পেরুর মধ্যে পড়ে ও পূর্বদিকের ৩৩৭২ বর্গকিলোমিটার পড়ে বলিভিয়ায়। এর সর্বাধিক দৈর্ঘ্য ১৯৬ কিমি ও গড় প্রস্থ ৫৬ কিমি। অর্থাৎ, আয়তনে এটি জার্মানির বিখ্যাত হ্রদ বোডেনজে'র তুলনায় ১৫.৫ গুণ বড় ও ভূমধ্যসাগরীয় দ্বীপ কর্সিকার প্রায় সমান। বর্তমানে হ্রদটি প্রবলভাবে দূষিত। বিশেষজ্ঞদের মতে তিতিকাকার জৈববৈচিত্র আজ জলদূষণ ও মানুষের আমদানি বিভিন্ন নতুন প্রজাতির উপদ্রবে বিশেষভাবে বিপন্ন। এই কারণে ২০১২ সালেই "গ্লোবাল নেচার ফান্ড" এই হ্রদকে সেই বছরের বিপন্নতম হ্রদ (Threatened lake of the year) বলে অভিহিত করে।


title: তিতিকাকা হ্রদ

text: হ্রদটির আশেপাশের এলাকায় প্রাচীন আদিবাসী আমেরিকানদের সভ্যতা ছিল। এগুলিতে ইনকা পর্বের অনেক স্থাপত্যের নিদর্শন দেখতে পাওয়া যায়।


title: তিতিকাকা হ্রদ

text: সমুদ্রতল থেকে ৩৮১০ মিটার উচ্চতায় অবস্থিত তিতিকাকা হ্রদ পৃথিবীর সর্বোচ্চ হ্রদ, যেখানে বাণিজ্যিক ভিত্তিতে নিয়মিত নৌচলাচল হয়ে থাকে। এর সর্বোচ্চ গভীরতা ২৮৪ মিটার। আয়তনের বিচারে এই হ্রদ পৃথিবীর ১৯ তম বৃহত্তম হ্রদ। এই হ্রদে রীতিমতো বড় জাহাজ চলাচল করে থাকে। উদাহরণ হিসেবে বলা যায় পেরুভিয়ান করপোরেশনের এস এস ওলানটা নামক জাহাজটির কথা। এর ওজন ছিল ২২০০ টন, দৈর্ঘ্য ৭৯ মিটার বা ২৫৯ ফিট। বর্তমানে এই জাহাজটি সংস্কারের অপেক্ষায় আছে।


title: তিতিকাকা হ্রদ

text: হ্রদটি বাস্তবে দুটি অংশে বিভক্ত। উত্তরের অংশটি বড়, একে সাধারণভাবে "লাগো গ্রন্দে" বলা হয়। এর আরেক নাম "লাগো চুকুইতো"। এর সর্বনিম্ন গভীরতা ১৩৫ মিটার বা ৪৪৩ ফুট ও সর্বোচ্চ গভীরতা ২৮৪ মিটার বা ৯৩২ ফুট। দক্ষিণের অংশটি ছোট, একে সাধারণভাবে "উইনিয়ামারকা" বা "লাগো পেকুইনো" (ছোট হ্রদ) বলা হয়ে থাকে। এর সর্বনিম্ন গভীরতা ৯ মিটার বা ৩০ ফুট ও সর্বোচ্চ গভীরতা ৪০ মিটার বা ১৩১ ফুট। সমগ্র হ্রদের গড় গভীরতা । এই দুই অংশের মধ্যে যোগসূত্র হল একটি সংকীর্ণ প্রণালী, যার নাম "তিকুয়িনা প্রণালী"। এই প্রণালীর সবচেয়ে সংকীর্ণ অংশটি প্রস্থে মাত্র ৮০০ মিটার (২৬২০ ফুট)।


title: তিতিকাকা হ্রদ

text: ছোট বড় মিলিয়ে ২৫টিরও বেশি নদী এসে এই হ্রদে পড়েছে। এর মধ্যে পাঁচটি বেশ বড়। বয়ে নিয়ে আসা জলের পরিমাণ বিচার করে পরপর সাজালে এরা হল হামিস, কোয়াতা, লিয়াভে, উয়ানকানে ও সুচেজ। অথচ এই হ্রদ থেকে উৎপন্ন নদী হল মাত্র একটি - "রিও দেসাখুয়াদেহো"। বলিভিয়ার মধ্য দিয়ে প্রবাহিত এই নদীটি হ্রদে এসে পড়া জলের মাত্র দশ শতাংশ বহন করে নিয়ে যায়। কিন্তু তীব্র হাওয়া ও বিষুব সূর্যের খর রোদের কারণে বাকি ৯০ শতাংশ জলও বাস্পীভূত হওয়ায় হ্রদে জলের মোট পরিমাণ মোটামুটি একই থেকে যায়। সেই হিসেবে তিতিকাকাকে একটি বদ্ধ জলের হ্রদ বলে বর্ণনা করাই চলে। এই হ্রদে জলের মোট পরিমাণ প্রায় ৮৯৩ ঘন কিলোমিটার।


title: তিতিকাকা হ্রদ

text: এই হ্রদের অভ্যন্তরে ছোট বড় মোট ৪১টি দ্বীপ রয়েছে। এগুলির অনেকগুলিই ঘনবসতিপূর্ণ। এগুলির অনেকগুলিতেই আবার ইনকা যুগের নানা নিদর্শনও রক্ষিত আছে। বিশেষ করে ইসলা দেল সোল (সূর্যর দ্বীপ বা সূর্যদ্বীপ) দ্বীপটির নাম এই বিষয়ে সবিশেষ উল্লেখযোগ্য। এছাড়াও বেশ কটি উপদ্বীপও এই হ্রদের অন্যতম বৈশিষ্ট্য। এদের মধ্যে কোপাকাবানা উপদ্বীপটি সবচেয়ে বড়। এই উপদ্বীপটিই হ্রদটিকে উত্তর ও দক্ষিণ অংশে ভাগ করে ফেলার জন্য দায়ী। এই উপদ্বীপের প্রায় সমগ্রটাই বর্তমানে বলিভিয়ার মধ্যে পড়ে।


title: তিতিকাকা হ্রদ

text: হ্রদে এসে পড়া নদীগুলোর উৎস অনেক উপরে হওয়ায় তাদের বরফঠাণ্ডা জল ও উঁচু পর্বতের উপর অবস্থিতির কারণে ঠাণ্ডা হাওয়া - এই দুই'এর প্রভাবে হ্রদের জলের উপরিতলের গড় উষ্ণতা থাকে ১০°-১৪° সেন্টিগ্রেড। কিন্তু অত উচ্চতা সত্ত্বেও শীতকালেও হ্রদের জল গলে যায় না। কারণ এই সময় (জুন-সেপ্টেম্বর) উপরিতলের ঠাণ্ডা জলের সাথে হ্রদের নীচের অংশের জলের ক্রমাগত মিশ্রণ ঘটতে থাকে। হ্রদের নীচের অংশের জলের উষ্ণতা সারাবছরই থাকে মোটামুটি একই - ১০°-১১° সেন্টিগ্রেড। উচ্চতার কারণে এই অঞ্চলে সারা বছরই তাপমাত্রা কমই থাকে। দিনে সর্বোচ্চ তাপমাত্রা থাকে মোটামুটি ১৬°-১৭° সেন্টিগ্রেড ও রাতে সর্বনিম্ন তাপমাত্রা - ১.৫° থেকে ৩.৫° সেন্টিগ্রেডের মধ্যে ঘোরাফেরা করে। সারা বছরে ৬১০ মিলিমিটার মতো বৃষ্টি হয়। এর বেশিরভাগটাই সাধারণত গরমকালেই হয়ে থাকে। শীতকালে আবহাওয়া ঠাণ্ডা ও শুষ্ক।


title: তিতিকাকা হ্রদ

text: তিতিকাকা নামটির উৎপত্তি সম্পর্কে নিশ্চিতভাবে কিছু বলা মুশকিল। তবে হ্রদের এই নামটি সূর্যদ্বীপের সাথে জড়িত কাহিনী থেকেই উদ্ভূত। আইমারা ভাষার দুটি শব্দ "তিতি" (বড় বিড়াল, অর্থাৎ পুমা) এবং "কাকা" (পাথর বা শিলা) থেকে এর উৎপত্তি বলে কাহিনী প্রচলিত আছে। অর্থাৎ, পুরো নামটির অর্থ পুমাকৃতি পাথর। প্রচলিত গল্প অনুসারে প্রথম ইনকা মানকো কাপাক ও তাঁর বোন তথা স্ত্রী মামা ওকলো সূর্যদ্বীপের একটি শিলাস্তূপের উপরেই জন্মগ্রহণ করেন (উপকথা অনুযায়ী ওই শিলাস্তূপের উপরই তাঁদের পিতা ইনতি বা সূর্যদেবতা তাঁদের পৃথিবীতে প্রেরণ করেন)। এই শিলাস্তূপটির আকৃতি অনেকটা একটি পুমার মাথার মতো। তাই থেকেই নাকি প্রথমে দ্বীপটির নাম হয় তিতিকাকা ও পরে গোটা হ্রদটিকেই ওই নামে ডাকা হতে থাকে। আজকের উপগ্রহ থেকে তোলা হ্রদটির দিকে তাকালেও অবশ্য একটি শিকারী পুমার আকৃতির সাথে কিছুটা সাদৃশ্য পাওয়া যায়। সে ক্ষেত্রে দক্ষিণের ছোট হ্রদাংশটি অর্থাৎ, লাগো পেকুইনোকে একটি খরগোশ বলে কল্পনা করাই যায়। হ্রদটির এই বিশেষ আকৃতিও নামটির উৎস বলে কিছু মানুষের অভিমত। আবার কেচুয়া ভাষায় "তিতি" শব্দের অর্থ সিসা বা সিসা-রঙ। আশেপাশের পাথরের ("কাকা") এই ধরণের রঙও নামটির উৎস হওয়াও তাই বিচিত্র নয়।


title: তিতিকাকা হ্রদ

text: তিতিকাকা হ্রদ ৫৩০টিরও বেশি জলজ প্রজাতির আবাসস্থল। এদের মধ্যে আবার অনেকগুলিই বিরল ও স্থানিক প্রজাতি। এছাড়াও এই হ্রদ ও সংলগ্ন এলাকায় প্রচূর সংখ্যক জলচর পাখিও বাস করে। হ্রদের এই একান্ত নিজস্ব জৈব পরিবেশ রক্ষার্থে গত ১৯৯৮ সালের ২৬ আগস্ট এই হ্রদ অঞ্চলকে একটি রামসার এলাকা হিসেবে চিহ্নিত করা হয়েছে। এই অঞ্চলের যেসব বিরল ও স্থানিক প্রাণী সবিশেষ উল্লেখযোগ্য, তার কয়েকটি হল -


title: তিতিকাকা হ্রদ

text: এছারাও এই হ্রদের জলে আরও কিছু স্থানিক প্রজাতির মাছের দেখা মেলে, যাদের তিতিকাকা হ্রদ ও আশেপাশের কিছু অঞ্চলেই শুধু দেখতে পাওয়া যায়। এদের মধ্যে কিছু পেনসিল ক্যাটফিস, যেমন ট্রাইকোমাইকটারাইডি বা ট্রাইকোমাইকটারাস রিভিউলেটাস উল্লেখযোগ্য। এখানে হ্রদের জলে পাওয়া মাছেদের মধ্যে ৯০ শতাংশই হল স্থানিক প্রজাতির।


title: লাতিন আমেরিকা

text: লাতিন আমেরিকা বলতে উত্তর ও দক্ষিণ আমেরিকা মহাদেশের এমন অঞ্চলগুলোকে বুঝায় যেখানকার জনগণ লাতিন ভাষা থেকে উদ্ভূত রোমান্স ভাষাসমূহের মাধ্যমে কথা বলে। এ ধরণের রোমান্স ভাষা বলতে মূলত স্পেনীয় এবং পর্তুগিজ ভাষাকে বুঝায়। এই অঞ্চলটির উত্তরে রয়েছে অ্যাংলো-আমেরিকা অঞ্চল যেখানকার মানুষ মূলত ইংরেজি ভাষায় কথা বলে। উত্তর ও দক্ষিণ আমেরিকা মহাদেশের ২০ টি দেশ এই অঞ্চলের মধ্যে পড়ে। এগুলোর মধ্যে দক্ষিণ আমেরিকার ১০ টি, মধ্য আমেরিকার ৬টি, ক্যারিবিয়ান অঞ্চলের ৩টি ও উত্তর আমেরিকা মহাদেশের ১টি দেশ রয়েছে।এছাড়াও এসব অঞ্চলের কিছু স্বায়ত্তশাসিত অঞ্চল লাতিন আমেরিকার আওতাভুক্ত।


title: জন হেনরি ডেভিস

text: জন হেনরি ডেভিস (মৃত্যু ১৯২৭) একজন ধনী ব্যবসায়ী ছিলেন, যিনি ১৯০২ সালে ব্রিটিশ ফুটবল ক্লাব ম্যানচেস্টার ইউনাইটেডের মালিকানা গ্রহণ করেছিলেন, যা তখন নিউটন হিথ নামে পরিচিত ছিল। ক্লাবটি তখন দেনার ভারে জর্জরিত ছিল। জনমুখে প্রচলিত আছে যে নিউটন হিথের অধিনায়ক ও রক্ষণভাগের খেলোয়াড় হ্যারি স্ট্যাফোর্ডের কুকুর ডেভিসের দিকে দৌড় দিয়েছিল। ডেভিস কুকুরটি কিনতে চান। স্টাফোর্ড তখন ডেভিসকে বুঝিয়ে ক্লাবটি কিনতে রাজী করান। ডেভিস ক্লাবটিকে দেনার দায় থেকে বাঁচান এবং "জে. আর্নেস্ট ম্যাংনাল" বিলি মেরেডিথ এবং স্যান্ডি টার্নবুল এর মতো খেলোয়াড়কে দলে ভেড়ান।


title: জন হেনরি ডেভিস

text: ডেভিস ক্লাবের নাম নিউটন হিথ থেকে পরিবর্তন করে ম্যানচেস্টার ইউনাইটেড রাখেন এবং দলের রঙ বদলে লাল সাদা পোষাকের প্রবর্তন ঘটান।


title: তিয়ের্‌রা দেল ফুয়েগো

text: তিয়ের্‌রা দেল ফুয়েগো (স্পেনীয় ভাষায়: Isla Grande de Tierra del Fuego) দক্ষিণ আমেরিকার দক্ষিণ প্রান্তসীমায় অবস্থিত একটি দ্বীপপুঞ্জ। ম্যাগেলান প্রণালী এটিকে মহাদেশীয় ভূখণ্ড থেকে বিচ্ছিন্ন করেছে। এটির কিয়দংশ আর্জেন্টিনায় ও বাকি অংশ চিলিতে পড়েছে। দ্বীপগুলির পূর্বে আটলান্টিক মহাসাগর, দক্ষিণে দক্ষিণ মহাসাগর, পশ্চিমে প্রশান্ত মহাসাগর। এগুলির দক্ষিণ সীমা হর্ন অন্তরীপ নামে পরিচিত।


title: তিয়ের্‌রা দেল ফুয়েগো

text: ১৫২০ সালে পর্তুগিজ নাবিক ফের্দিনান্দ ম্যাজেলান (ফের্নাঁদু দি মাগালিয়াইশ) এই দ্বীপগুলি আবিষ্কার ও নামকরণ করেন। ১৯শ শতকে ব্রিটিশেরা এখানে অনেকগুলি অভিযান চালায়। এদের মধ্যে সবচেয়ে বিখ্যাত হল ১৮৩১ থেকে ১৮৩৬ সাল পর্যন্ত চার্লস ডারইউনের করা জরিপ, যা তিনি তাঁর "Zoology of the Voyage of HMS Beagle" (১৮৪০) বইতে উল্লেখ করেন।


title: পাবলিক লিমিটেড কোম্পানি

text: পাবলিক লিমিটেড কোম্পানি একধরনের সসীম দায়বদ্ধ কোম্পানি যারা জনগনের কাছে শেয়ার ছাড়তে পারে। যুক্তরাজ্য ও কমনওয়েলথভুক্ত দেশে এই ধরনের প্রতিষ্ঠান পাবলিক লিমিটেড কোম্পানি বা পিএলসি নামে এবং মার্কিন যুক্তরাষ্ট্রে এটি পাবলিক কোম্পানি নামে পরিচিত। এটি বাংলাদেশ সরকারের পরিচালিত সরকারি মোবাইল সীম অপারেটর।


title: ম্যাজেলান প্রণালী

text: ম্যাজেলান প্রণালী () আটলান্টিক ও প্রশান্ত মহাসাগরকে সংযোগকারী এবং দক্ষিণ আমেরিকার মূল মহাদেশীয় ভূখণ্ডের দক্ষিণ প্রান্ত ও তিয়ের্‌রা দেল ফুয়েগো দ্বীপপুঞ্জ পৃথককারী জলপথ। প্রণালীটি ৫৬০ কিমি দীর্ঘ এবং ৩ থেকে ২৪ কিমি প্রস্থবিশিষ্ট। ১৫২০ সালে পর্তুগিজ পর্যটক ম্যাজেলান এটি আবিষ্কার করেন।


title: রুপার্ট মার্ডক

text: কিথ রুপার্ট মার্ডক (জন্ম ১১ মার্চ ১৯৩১) একজন অস্ট্রেলীয় আমেরিকান নাগরিক যিনি বহুজাতিক সংবাদ মাধ্যমের নির্বাহী কর্মকর্তা এবং নিউ ইয়র্ক ভিত্তিক নিউজ কর্পোরেশনের অধিকাংশ শেয়ারের মালিক, চেয়ারম্যান ও ব্যবস্থাপনা পরিচালক। অস্ট্রেলিয়াতে সংবাদপত্র, পত্রিকা ও টেলিভিশন কেন্দ্র স্থাপনের মাধ্যমে ব্যবসা শুরু করার পর তিনি যুক্তরাজ্য ও যুক্তরাষ্ট্রে মনোনিবেশ করেন এবং বর্তমানে বিশ্বের স্যাটেলাইট টেলিভিশন, চলচ্চিত্র, ইন্টারনেট ও অন্যান্য গণমাধ্যমের অন্যতম প্রভাবশালী ব্যক্তিতে পরিনত হন।


title: মঙ্গোল সাম্রাজ্য

text: মঙ্গোল সাম্রাজ্য ১২শ শতকের শুরুতে মঙ্গোল সেনাপতি চেঙ্গিস খান প্রতিষ্ঠিত একটি বিশালাকার সাম্রাজ্য। ১২শ শতকের শেষে এসে প্রায় সমস্ত পূর্ব ও দক্ষিণ-পশ্চিম এশিয়া এবং মধ্য ইউরোপ পর্যন্ত এটি বিস্তৃত ছিল। এটি ইতিহাসের সর্ববৃহৎ অবিচ্ছিন্ন স্থলসাম্রাজ্য।


title: মঙ্গোল সাম্রাজ্য

text: মঙ্গোল জাতির ইতিহাস লিখিত আকারে না থাকায় তার উৎসসন্ধান সহজ নয়। তবে মঙ্গোল জাতি মৌখিকভাবে প্রজন্মান্তরে তাদের ইতিহাস সংরক্ষন করেছে। চেঙ্গিস খানের আগে মঙ্গোলরা একক জাতি ছিল না। তারা ছিল যাযাবর এবং সম্পদ কম থাকায় তারা পার্শ্ববর্তী দেশগুলোতে ছোটখাটো হামলা করে থাকত। আধুনিক মঙ্গোলিয়ার এলাকা ইতিহাসজুড়ে বিভিন্ন চিনা সাম্রাজ্যের অধীনে ছিল।


title: মঙ্গোল সাম্রাজ্য

text: চেঙ্গিস খান মঙ্গোল সাম্রাজ্যের প্রতিষ্ঠাতা। মঙ্গোলরা তাকে জাতির জনক হিসেবে মান্য করে। তার সম্বন্ধে সবথেকে প্রামাণ্য তথ্য পাওয়া যায় “ মঙ্গোল জাতির গোপন ইতিহাস” বইতে। বইটি ১২৩০ এর দিকে রচিত হয়।


title: মঙ্গোল সাম্রাজ্য

text: চেঙ্গিস খানের আদিনাম তিমুজিন। Secret history of Mongols অনুসারে তিনি ছিলেন বর্তে চিনোর উত্তরপুরুষ। তার পিতার নাম ইয়েসুকাই ও মাতার নাম হয়লুন। তার পিতার গোত্র ছিল বরজিগিন ও মাতার গোত্র ছিল অলখুনুত।  বরজিগিন গোত্রই পরবর্তীতে মঙ্গোলদের রাজকীয় গোত্রে পরিণত হয়। তার জীবন শুরু থেকেই ছিল ঘটনা বহুল। এর বিবরন মঙ্গোল জাতির গোপন ইতিহাস বইতে বিস্তারিত রয়েছে।


title: মঙ্গোল সাম্রাজ্য

text: ১১৯০ সালের দিকে চেঙ্গিস খান মঙ্গোল জাতীর একমাত্র নেতা (খান) হবার সংকল্পে যুদ্ধ শুরু করেন। তার সমরকুশলতা ও উপযুক্ত নীতির কারনে তিনি সব গোত্রকেই ধ্বংস অথবা বশিভুত করতে সক্ষম হন। অনেকবার তিনি তার কাছের সহযোগীদেরও ছাড়েননি। যেমন তিনি তার সবচে কাছের বন্ধু জামুখাকেও পরাজিত করে হত্যা করেন। এভাবে তিনি মঙ্গোল জাতীর প্রধান খান হন ও চেঙ্গিস খান উপাধি গ্রহন করেন। তার অভিষেক হয় ১২০৬ সালে। তখন থেকেই মঙ্গোল সাম্রাজ্যের শুরু ধরা হয়।


title: মঙ্গোল সাম্রাজ্য

text: মঙ্গোল জাতির বিজয় অভিযান শুরু হয় চেঙ্গিস খানের আমলেই। তিনি চীনা সাম্রাজ্যসমুহ, খওারিজমের শাহ, পশ্চিম এশিয়ার তুর্কি গোত্রসমূহের বিরুদ্ধে অভিযান করেন ও জয়লাভ করেন। তার বিজয়াভিযান ইউরোপ পর্যন্ত পৌঁছেছিল। ১২২৭ সালে মৃত্যুর আগপর্যন্ত ২১ বছর তিনি ইউরোপ ও এশিয়ার বিস্তীর্ণ অংশে ধ্বংসযজ্ঞ চালান ও নিজের জাতিকে সমৃদ্ধ করেন।


title: মঙ্গোল সাম্রাজ্য

text: চেঙ্গিস খানের মৃত্যুর পরও অভিযান থেমে থাকেনি। তার উত্তরাধিকারিরা কোরিয়া থেকে পোল্যান্ড পর্যন্ত ভূভাগ নিজেদের আয়ত্তে নিয়ে আসেন। তবে ১২৬০ ের দশক থেকেই তাদের ভাঙ্গন শুরু হয় এবং ১২৯০ সালের মধ্যে এই বিশাল সাম্রাজ্য ৪ ভাগে বিভক্ত হয়ে পরে।


title: মঙ্গোল সাম্রাজ্য

text: ১২৫৯ সালে মঙ্গু খানের মৃত্যু হয়। মঙ্গোলদের উত্তরাধিকারের কোন নীতিমালা ছিল না। চেঙ্গিস খানের উত্তরাধিকারীদের যে কেউ সিংহাসন দাবি করতে পারত। ফলে পরবর্তী দুই দশকে তাদের মধ্যে অনেকগুলো গৃহযুদ্ধ হয়। ১২৯৪ সালের মধ্যে তাদের সাম্রাজ্য চারভাগে বিভক্ত হয়- ১. ইউয়ান সাম্রাজ্য ২। চাগতাই খানাত ৩. সোনালি সাম্রাজ্য, ৪। ইলখানদের এলাকা।


title: দোরু নদী

text: দোরু নদী () আইবেরীয় উপদ্বীপের একটি নদী। এটি উত্তর-মধ্য স্পেনের সোরিয়া প্রদেশে উৎপত্তিলাভ করে ৮৯৫ কিমি পাড়ি দিয়ে পর্তুগালের পোর্তু শহরের কাছে আটলান্টিক মহাসাগরে পতিত হয়েছে। এটি স্পেন থেকে পশ্চিম দিকে শুরু করে পর্তুগাল সীমান্তে এসে দক্ষিণ-পশ্চিমে কিছুদূর অগ্রসর হয়েছে ও পর্তুগাল-স্পেন সীমান্তের কিয়দংশ (১০০ কিমি) গঠন করেছে। এরপর পর্তুগালে প্রবেশ করে আবার মোহনা পর্যন্ত পশ্চিমে প্রবাহিত হয়েছে। এর পর্তুগাল অংশে নৌপরিবহন সম্ভব কিন্তু খরস্রোতা ঢাল ও সাময়িক বন্যার জন্য ব্যাহত হয়। এর মোহনায় বালুর চরের কেবল অগভীর পানির নৌযান নদীতে প্রবেশ করতে পারে। কিন্তু নৌপর্যটন নয়, বরং স্পেনের সেচকাজে ও পর্তুগালের জলবিদ্যুৎ প্রকল্পে নদীটির গুরুত্ব বেশি।


title: রয় কিন

text: রয় মরিস কিন (জন্ম ১০ আগস্ট, ১৯৭১, কর্ক, আয়ারল্যান্ড) একজন সাবেক পেশাদার ফুটবলার এবং বর্তমানে ইংল্যান্ডের প্রিমিয়ার লীগের ক্লাব সান্ডারল্যান্ডের ম্যানেজার, যারা ২০০৬-০৭ মৌসুমে কোকা-কোলা চ্যাম্পিয়নশিপ জিতেছে।


title: রয় কিন

text: মূলত একজন মিডফিল্ডার কিন আধুনিক বিশ্বের অন্যতম শ্রেষ্ঠ খেলোয়াড়ের স্বীকৃতি পেয়ছেন। ১৬ বছরের সফল খেলোয়াড়ি জীবনে তিনি নটিংহ্যাম ফরেস্ট এবং ম্যানচেস্টার ইউনাইটেড ক্লাবের পক্ষে খেলেছেন। তার খেলোয়াড় হিসেবে ক্যারিয়ার শেষ হয়েছে স্কটিশ দল সেল্টিকের হয়ে খেলে।


title: রয় কিন

text: তিনি আক্রমণাত্নক ধরনের খেলা খেলতে পছন্দ করেন এবং খেলায় নিজেকে শতভাগ উজাড় করে দেন ও সতীর্থদের কাছ থেকেও সেটাই আশা করেন। এই মনোভাবের কারনে তিনি ১৯৯৭ সাল থেকে ২০০৫ সালে বিদায়ের আগ পর্যন্ত ম্যানচেস্টার ইউনাইটেডের অধিনায়ক হিসেবে সফল হয়েছেন। ম্যানচেস্টারে ১২ বছরের ক্যারিয়ারে তিনি দলকে অনেক শিরোপা জিততে সাহায্য করেছেন এবং এখানেই তিনি শ্রেষ্ঠ খেলোয়াড় হিসেবে নিজেকে মেলে ধরেছেন।


title: রয় কিন

text: আন্তর্জাতিক পর্যায়ে তিনি প্রজাতন্ত্রী আয়ারল্যান্ড দলে প্রায় চোদ্দ বছর খেলেছেন যার অধিকাংশ সময়েই তিনি অধিনায়ক ছিলেন। ১৯৯৪ ফিফা বিশ্বকাপে তিনি দলের পক্ষে সবগুলো ম্যাচ খেলেছেন তবে ২০০২ ফিফা বিশ্বকাপে তাকে ম্যানেজারের সাথে বিবাদের কারনে দল থেকে বাদ দেয়া হয়।


title: রয় কিন

text: সান্ডারল্যান্ডের ম্যানেজার হিসেবে প্রথম মৌসুমেই তিনি দলকে তেইশ তম অবস্থান থেকে শীর্ষে উন্নীত করেন। তার দল একারনে ২০০৭-০৮ মৌসুমে প্রিমিয়ার লীগে খেলার সুযোগ পায়। কিনকে সান্ডারল্যান্ডের উত্থানের নায়ক হিসেবে বিবেচিত করা হয়।


title: বেলেঁ (ব্রাজিল)

text: বেলেঁ () (পারা Pará নামেও পরিচিত) উত্তর ব্রাজিলের শহর। বেলেঁ একটি পর্তুগিজ শব্দ যার অর্থ বেথলেহেম। নিরক্ষরেখার কাছে অবস্থিত এই শহরটি পারা রাজ্যের রাজধানী, এবং নিম্ন আমাজন নদীর প্রধান বন্দর। এ শহরে প্রায় ১৪ লক্ষ লোকের বসবাস।


title: বেলেঁ (ব্রাজিল)

text: বেলেমের খাঁড়ি আমাজনের উপনদী রিউ পারার উপর অবস্থিত। রিউ পারায় সমুদ্রগামী জাহাজ চলাচল করতে পারে। বন্দরটিতে একটি নৌবাহিনী ঘাঁটি আছে। বেলেঁ উত্তর ব্রাজিলের প্রধান বাণিজ্যকেন্দ্র। রবার, বাদাম (বিশেষত ব্রাজিল বাদাম), কালোমরিচ, পাট, কাকাও ও কাঠ এখান থেকে প্রধান রপ্তানিকৃত দ্রব্য। শহরটিতে আরও আছে কাঠের কারখানা, যন্ত্রপাতি মেরামতের দোকান, জাহাজঘাট, এবং ইট, টাইল ও সাবান উৎপাদনকারী শিল্প। বেলেঁ দক্ষিণ আমেরিকার সবচেয়ে আকর্ষণীয় শহরগুলির একটি; এখানে অনেক পাবলিক স্কয়্যার ও সুনির্মিত রাস্তা আছে, যেগুলি অরণ্যের প্রান্তসীমা অবধি চলে যায়। বেলেঁ উত্তর ব্রাজিলের সাংস্কৃতিক কেন্দ্র। এখানে পারা সরকারি বিশ্ববিদ্যালয় (১৯৫৭) এবং আমাজনের নৃতাত্ত্বিক ও প্রাণীবৈজ্ঞানিক সংগ্রহে সমৃদ্ধ বিখ্যাত গোয়েলদি জাদুঘর রয়েছে।


title: বেলেঁ (ব্রাজিল)

text: ১৭শ শতকের শুরুর দিকে পর্তুগিজেরা বেলেঁ প্রতিষ্ঠা করে। ১৯শ শতকের শেষ পর্যন্ত শহরটির অবস্থান ভাল-মন্দের মধ্যে ওঠানামা করছিল। এরপর বৈদেশিক বাণিজ্যের জন্য আমাজন, তাপাজস, ও তোকাঁতিঁস নদী তিনটির উন্মুক্তকরণ শহরটির বাণিজ্যিক গুরুত্ব সুদৃঢ় করে। ২০শ শতকের শুরুতে লাভজনক রবার প্ল্যান্টেশনের সংখ্যাবৃদ্ধি শহরটির গুরুত্ব আরও বাড়িয়ে দেয়। ধনী রবার ব্যবসায়ীরা শহরটির মূল প্রাসাদ ও বোলোনিয়া প্রাসাদের নির্মাণে ভূমিকা রাখেন।


title: ফর্তালিজা

text: ফর্তালিজা () উত্তর-পূর্ব ব্রাজিলের একটি শহর এবং সেয়ারা রাজ্যের রাজধানী। এটি সেয়ারা নদীর মোহনায় আটলান্টিক মহাসাগরের তীরে অবস্থিত একটি সমুদ্র বন্দর। সেয়ারা নদীর একটি শাখা পাজেউ শহরটির ভেতর দিয়ে চলে গেছে। ফর্তালিজা ব্রাজিলের একটি প্রধান সমুদ্রবন্দর এবং নিকটস্থ মুকুরিপ পয়েন্টে এর অতিরিক্ত খাঁড়ি ব্যবস্থা আছে। শহরটির প্রধান রপ্তানির মধ্যে আছে কফি, কার্নাউবা মোম, শীমবীজ, চাল, চিনি, ফল, রবার, কাচা ও পাকা চামড়া, এবং রাম। শহরটি ১৬১১ সালে প্রতিষ্ঠিত হয়। ১৮১০ সালে এটি সেয়ারা রাজ্যের রাজধানী হয় এবং ১৮২৩ সালে বড় শহরের মর্যাদায় উন্নীত হয়। এর জনসংখ্যা প্রায় ২৪ লক্ষ।


title: ম্যালকম গ্লেজার

text: ম্যালকম আরভিং গ্লেজার (জন্ম মে ২৫, ১৯২৮ রচেস্টার, নিউ ইয়র্ক) একজন মার্কিন ব্যবসায়ী এবং ক্রীড়া দলের মালিক। তিনি ফার্স্ট অ্যালাইড কর্পোরেশন এর প্রেসিডেন্ট এবং প্রধান নির্বাহী। তিনি ট্যাম্পা বে বুকানিয়ারস এর মালিক যা আমেরিকার পশ্চিম ফ্লোরিডার একটি জাতীয় ফুটবল লীগ দল। এছাড়া তিনি ইংল্যান্ডের ফুটবল ক্লাব ম্যানচেস্টার ইউনাইটেডের সত্বাধিকারী।


title: ম্যালকম গ্লেজার

text: গ্লেজারের প্রথম বানিজ্যিক প্রতিষ্ঠান ক্রয়ের প্রচেষ্টা শুরু হয় ১৯৮৪ সালে, যখন তিনি ৭.৬ বিলিয়ন ডলারে দেউলিয়া রেলওয়ে কোম্পানি "ইউএস কনরেল" কিনতে টেন্ডারে অংশ নিয়েছিলেন। এছাড়া ১৯৮৮ সালে তিনি "ফরমিকা" নামের একটি কোম্পানি কেনার ব্যর্থ চেষ্টা করেন। পরে তিনি বিখ্যাত মোটর সাইকেল নির্মাতা প্রতিষ্ঠান "হার্লি-ডেভিডসন" ক্রয়ের চেষ্টা চালান।


title: ম্যালকম গ্লেজার

text: গ্লেজার যে সমস্ত প্রতিষ্ঠান সফলভাবে কিনতে পেরেছেন তার মধ্যে একটি হচ্ছে "জর্জ এইচ. ডব্লিউ. বুশ" এর প্রতিষ্ঠিত তেল-গ্যাস অনুসন্ধানকারী দেউলিয়া প্রতিষ্ঠান "জাপাটা"। গ্লেজার প্রতিষ্ঠানটিকে সফলভাবে মৎস্য আমিষ ও ক্যারিবীয় সুপারমার্কেটে বিভক্ত করেছেন।


title: ম্যালকম গ্লেজার

text: এছাড়া গ্লেজার বিভিন্ন ক্ষেত্রে তার ব্যবসা প্রসারিত করেছেন। এর মধ্যে রয়েছে খাদ্য প্রস্তুতের যন্ত্রাংশ, খাদ্য প্যাকেটজাতকরন ও বিপণন ব্যবস্থা, সামুদ্রিক খাদ্য, ব্রডকাস্টিং, স্বাস্থ্য সেবা, রিয়েল এস্টেট ব্যবসা, ব্যাংক, প্রাকৃতিক গ্যাস ও তেল, ইন্টারনেট, শেয়ার বাজার, বন্ড প্রভৃতি।


title: ম্যালকম গ্লেজার

text:
গ্লেজারের পরিবারের সদস্যদের মধ্যে অ্যাভ্রাম, ব্রায়ান, জোয়েল গ্লেজার বিশেষভাবে উল্লেখযোগ্য।
অ্যাভ্রাম "অ্যাভি" গ্লেজার ওয়াশিংটন ইউনিভার্সিটি থেকে ১৯৮২ সালে বিএসবিএ ডিগ্রী লাভ করেন। আমেরিকান উইনিভার্সিটির "ওয়াশিংটন কলেজ অব ল" থেকে তিনি স্নাতক ডিগ্রী লাভ করেন। এছাড়া তিনি সাংহাইয়ের বেইজিং ইউনিভার্সিটি ও ফুদান ইউনিভার্সিটিতে অধ্য্যন করেছেন।


title: ম্যালকম গ্লেজার

text:
অ্যাভ্রাম গ্লেজার বর্তমানে তার ভাই জোয়েলের সাথে ইংল্যান্ডের ফুটবল দল ম্যানচেস্টার ইউনাইটেডের যুগ্ম চেয়ারম্যান। এছাড়া তিনি "জাপাটা কর্পোরেশন" এর চেয়ারম্যান, প্রেসিডেন্ট ও প্রধান নির্বাহী।
জোয়েল গ্লেজার ওয়াশিংটন ডি.সি.র থেকে আমেরিকান ইউনিভার্সিটি থেকে স্নাতক ডিগ্রী লাভ করেছেন। জোয়েল গ্লেজার বর্তমানে তার ভাই এভ্রামের সাথে ম্যানচেস্টার ইউনাইটেডের যুগ্ম চেয়ারম্যান পদে কর্মরত।
ব্র্যায়ান গ্লেজার ওয়াশিংটন ডি.সি.র থেকে আমেরিকান ইউনিভার্সিটি থেকে ব্রডকাস্ট যোগাযোগ বিষয়ে স্নাতক ডিগ্রী লাভ করেন। পরে তিনি দক্ষিণ ক্যালিফোর্নিয়ার "হুইটিয়ার কলেজ অব ল" থেকে "জুরিস ডক্টর" ডিগ্রী লাভ করেন। ব্রায়ান বর্তমানে "ট্যাম্পা বে বুকানিয়ার্স" এর নির্বাহী ভাইস-প্রেসিডেন্ট যিনি ১৯৯৫ সাল থেকে এ পদে রয়েছেন। ১৯৯৭ সাল থেকে ব্রায়ান "জাপাটা কর্পোরেশনের" একজন পরিচালক। এছাড়া তিনি ম্যানচেস্টার ইউনাইটেড বোর্ডের একজন অ-নির্বাহী পরিচালক। ২০০৬-০৭ মৌসুমে এআইজির সাথে ম্যানচেস্টার ইউনাইটেডের চুক্তির ব্যাপারে তিনি এবং দলের বানিজ্যিক পরিচালক অ্যান্ডি অ্যানসন প্রধান ভূমিকা পালন করেন।


title: ল্যাঙ্কাশায়ার ও ইয়র্কশায়ার রেলওয়ে

text: ল্যাঙ্কাশায়ার ও ইয়র্কশায়ার রেলওয়ে (L&YR) ব্রিটিশ যোগাযোগ ক্ষেত্রে একটি বড় অধ্যায়। ১৯২৩ সালে একত্রীকরনের আগে এটি একটি অনন্য রেলওয়ে কোম্পানি ছিল। এটি প্রধানত পূর্ব ও পশ্চিম বরাবর যাতায়াত করত।


title: ল্যাঙ্কাশায়ার ও ইয়র্কশায়ার রেলওয়ে

text: এই প্রতিষ্ঠানের ১,৬৫০ টি বগি ছিল এবং এটির মোট জাংশন নিয়ন্ত্রণকারী সংকেত বাক্সের একতৃতীয়াংশি গড়ে ১ থেকে সাড়ে ৩ মাইলের মধ্যে ছিল। এ থেকেই প্রতিষ্ঠানটি কত বড় ছিল তা বোঝা যায়। এর যেকোন দুটি স্টেশন সাড়ে ৫ মাইলের বেশি দূরত্বে ছিল না এবং এর ১৯০৪ জন যাত্রীর জন্য ৫৭ পৃষ্ঠার বই লাগত, যেটির থেকে কেবল এগিয়ে ছিল গ্রেট ওয়েস্টার্ন রেলওয়ে, লন্ডন ও নর্থ ওয়েস্টার্ন রেলওয়ে এবং মিদল্যান্ড রেলওয়ে। লন্ডন ও নর্থ ওয়েস্টার্ন রেলওয়ের সাথে এটিকে একত্রিত করা হয় ১৯২২ সালের ১ জানুয়ারি। তবে সাধারণ ম্যানেজার, সচিব এবং প্রধান যন্ত্র প্রকৌশলীদেরকে L&YR থেকেই বেশি নেয়া হয়।


title: মারিয়ানা খাত

text:
মারিয়ানা খাত () প্রশান্ত মহাসাগরের তলদেশের একটি খাত বা পরিখা। এটি বিশ্বের গভীরতম সমুদ্র খাত। এটি প্রশান্ত মহাসাগরের পশ্চিম প্রান্তে মারিয়ানা দ্বীপপুঞ্জের ঠিক পূর্বে অবস্থিত। মারিয়ানা খাত একটি বৃত্তচাপের আকারে উত্তর-পূর্ব থেকে দক্ষিণ-পশ্চিমে প্রায় ২৫৫০ কিমি ধরে বিস্তৃত। এর গড় বিস্তার ৭০ কিমি। অধোগমন নামক এক ভৌগোলিক প্রক্রিয়ায় এই খাতটি গঠিত হয়েছে। খাতটির দক্ষিণ প্রান্তসীমায় গুয়াম দ্বীপের ৩৪০ কিমি দক্ষিণ-পশ্চিমে পৃথিবীপৃষ্ঠের গভীরতম বিন্দু অবস্থিত। এই বিন্দুর নাম চ্যালেঞ্জার ডীপ এবং এর গভীরতা প্রায় ১১,০৩৩ মিটার। বিন্দুটি "এইচ এম এস চ্যালেঞ্জার ২" জাহাজের নামে নামকরণ করা হয়েছে; এই জাহাজের নাবিকেরাই বিন্দুটি ১৯৪৮ সালে আবিষ্কার করে।
১৯৬০ সালের জানুয়ারি মাসে সুইস মহাসাগর প্রকৌশলী জাক পিকার ও মার্কিন নৌবাহিনীর লিউট্যান্যান্ট ডনাল্ড ওয়াল্‌শ ফরাসি-নির্মিত বাথিস্কাফ ত্রিয়েস্ত-এ করে চ্যালেঞ্জার ডীপে অবতরণ করেন। জাক পিকারের বাবা ওগুস্ত পিকার বাথিস্কাফ উদ্ভাবন করেন। জাক ও ডনাল্ড ত্রিয়েস্তকে ১০,৯১৫ মিটার গভীরতায় নিয়ে যেতে সক্ষম হন। এটি ইতিহাসের সবচেয়ে গভীরতম ডুব।


title: মারিয়ানা খাত

text:
কিলোমিটার (১ হাজার ৫৮০
মাইল) দীর্ঘ।
এটি মাত্র ৬৯ কিলোমিটার (৪৩
মাইল)।
গভীরতা জানা গেছে প্রায় ১১
কিলোমিটার (প্রায় ৩৬ হাজার ৭০ ফুট)! অবশ্য গভীর সাগরের
তলদেশে অত্যাধুনিক যন্ত্রপাতি
ব্যবহারে এখনো রয়ে গেছে নানা
সমস্যা। ফলে বিজ্ঞানীদের ধারণা
খাদের গভীরতা আরো বেশি হতে
পারে। সে জন্যই তাঁরা চালাচ্ছেন
নিত্যনতুন অভিযান। (অর্থাৎ পুরো মাউন্ট এভারেস্টকেও যদি তুলে এনে এই জায়গায় ডুবিয়ে দেয়া হয়, তাও তার মাথার ওপর আরও জায়গা বেঁচে যাবে!)
গভীর অংশটি শেষ হয়েছে প্রশান্ত
মহাসাগরের নিচে 'চ্যালেঞ্জার ডিপ' নামের ভ্যালিতে গিয়ে। খাদের শেষ অংশে পানির চাপ এতটাই যে, সমুদ্রপৃষ্ঠের স্বাভাবিক বায়ুচাপের তুলনায় তা ১০০০ গুণেরও বেশি! এ কারণেই এখানে স্বাভাবিকের চেয়ে পানির ঘনত্বও প্রায় ৫ শতাংশ বেশি।
'চ্যালেঞ্জার ডিপ' নামটি রাখা
হয়েছে জলযান এইচএমএস
চ্যালেঞ্জার-২-এর নাম থেকে
নিয়ে। স্থানটির তাপমাত্রা এতই
কম যে, বিজ্ঞানীরা বলেন সাগর
তলের সর্বনিম্ন তাপমাত্রার স্থান
এটিই।
ব্যাকটেরিয়াকেই আবার খায়
শক্তিশালী অণুবীক্ষণ যন্ত্র দিয়ে
দেখতে হয় এমন কতগুলো ছোট ছোট জীব। এদের খেয়ে বেঁচে থাকে মাছেরা। এভাবেই সাগরতলের এত গভীরেও জীবনের চক্র কিন্তু ঠিকই চলতে থাকে, যেমনটি চলে সাগরের ওপর।
দেখা মেলে মারিয়ানা খাদে।
মৃত প্রাণীর কঙ্কাল, খোলস জমা
পড়তে থাকে। মারিয়ানার তলও
আলাদা নয়। এখানকার পানির রং সে জন্যই খানিকটা হলুদ।


title: লা প্লাতা

text: লা প্লাতা (স্পেনীয় ভাষায়: La Plata) পূর্ব আর্জেন্টিনার একটি শহর। এটি বুয়েনোস আইরেস প্রদেশের রাজধানী এবং রিও দে লা প্লাতা নদীর মোহনায় বুয়েনোস আইরেস শহরের কাছে অবস্থিত। এটি একটি আধুনিক ও পরিকল্পিত শহর। ৫ কিমি বর্গাকার ভূমির উপর এটি গড়ে তোলা হয়েছে। শহরটির রাস্তাগুলি চওড়া এবং এখানে অনেক পার্ক ও প্লাজা আছে। এটি মূলত একটি প্রশাসনিক কেন্দ্র ও বিশ্ববিদ্যালয় শহর। শহরটিতে উচ্চমানের রেল ও মহাসড়োক সংযোগ আছে এবং কাছেই এনসেনাদা বন্দর অবস্থিত। শরটির শিল্পের মধ্যে আছে তেল পরিশোধন, মাংস প্রক্রিয়াকরণ, ময়দা তৈরি, এবং টেক্সটাইল ও মেশিনারি উৎপাদন। এই শহরে লা প্লাতা জাতীয় বিশ্ববিদ্যালয় (১৯০৫), লা প্লাতা ক্যাথলিক বিশ্ববিদ্যালয় (১৯৬৮) এবং আর্জেন্টিনীয় উকিলদের বিশ্ববিদ্যালয় (১৯৬৫) অবস্থিত। এছাড়াও এখানে একটি জাদুঘর আছে যার প্রত্নতাত্ত্বিক বিভাগ বিশ্বখ্যাত। ১৮৮২ সালে প্রাক্তন প্রাদেশিক রাজধানী বুয়েনোস আইরেস জাতীয় রাজধানীতে উন্নীত হবার পর শহরটি প্রাদেশিক রাজধানী নির্বাচিত হয়। শহরটিতে প্রায় ৫ লক্ষ লোক বাস করেন।


title: ইবন বতুতা

text: মুহাম্মদ ইবনে বতুতা বা ইবনে বতুতা (ফেব্রুয়ারী ২৫, ১৩০৪ - ১৩৬৮ অথবা ১৩৬৯, , "") সুন্নি মুসলিম পর্যটক, চিন্তাবিদ, বিচারক এবং সুন্নি ইসলামের মালিকি মাজহাবে বিশ্বাসী একজন ধর্মতাত্বিক। তার পূর্ণ নাম হলো আবু আবদুল্লাহ মুহাম্মদ ইবনে বতুতা তিনি ১৭ রজব ৭০৩ হিজরী মোতাবেক ১৩০৪ খ্রিস্টাব্দের ২৪ ফেব্রুয়ারি রবিবার দিন মরোক্কোর তাঞ্জিয়ারে জন্মগ্রহণ করেন। চীন সহ পৃথিবীর অনেক জায়গায় তিনি "শামস-উদ্-দ্বীন" নামেও পরিচিত।


title: ইবন বতুতা

text: ইবন বতুতা সারা জীবন এক স্থান থেকে অন্য স্থানে ঘুরে বেড়িয়েছেন। পৃথিবী ভ্রমণের জন্যই তিনি মূলত বিখ্যাত হয়ে আছেন। একুশ বছর বয়স থেকে শুরু করে জীবনের পরবর্তী ৩০ বছরে তিনি প্রায় ৭৫,০০০ মাইল(১,২১,০০০কিমি) পথ পরিভ্রমণ করেছেন। তিনিই একমাত্র পরিব্রাজক যিনি তাঁর সময়কার সমগ্র মুসলিম বিশ্ব ভ্রমণ করেছেন এবং তৎকালীন সুলতানদের সাথে সাক্ষাৎ করেছেন। বর্তমান পশ্চিম আফ্রিকা থেকে শুরু করে মিশর, সৌদি আরব, সিরিয়া, ইরান, ইরাক, কাজাকিস্তান, আফগানিস্তান, পাকিস্তান, মালদ্বীপ, ভারত, বাংলাদেশ, শ্রীলংকা, দক্ষিণ-পূর্ব এশিয়া এবং চীন ভ্রমণ করেছিলেন তিনি। তার কিছুকাল পূর্বে এমন দীর্ঘ ভ্রমণ করে বিখ্যাত হয়েছিলেন ভেনিসের ব্যবসায়ী এবং পরিব্রাজক মার্কো পোলো। কিন্তু ইবন বতুতা মার্কো পোলোর তিনগুণ বেশি পথ সফর করেছিলেন। ভ্রমণকালে তিনি এই উপমহাদেশের বিখ্যাত ব্যক্তিত্ব, সুফি, সুলতান, কাজি এবং আলেমদের সাক্ষাৎ লাভ করেন। ৩০ বছরে প্রায় ৪০টি দেশ ভ্রমণ করে নিজ দেশ মরোক্কোতে ফেরার পর মরোক্কোর সুলতান আবু ইনান ফারিস তাঁর ভ্রমণকাহিনীর বর্ণনা লিপিবদ্ধ করার জন্য কবি ইবনে যোজাইয়াকে নিয়োগ করেন। এই ভ্রমণকাহিনীর নাম রিহলা। এটিকে ১৪শ শতকের পূর্ব, মধ্য এবং দক্ষিণ এশিয়ার মুসলিম সাম্রাজ্যের ইতিহাসের অন্যতম দলিল হিসেবে বিবেচনা করা হয়। ১৯৫৮ সালে এ গ্রন্থের ইংরেজি অনুবাদ বের হয়।


title: ইবন বতুতা

text: ইবন বতুতা তাঁর গ্রন্থে নিজের সম্পর্কে যতটুকু লিখে গেছেন তার চেয়ে বেশি কিছু জানা সম্ভব হয়নি। তিনি ১৩০৪ সালের ২৪ ফেব্রুয়ারি মরোক্কোর তাঞ্জিয়ারে এক সম্ভ্রান্ত মুসলিম পরিবারে জন্মগ্রহণ করেন। তাঁর বাবা ছিলেন একজন কাজি। তাঁর ধারণা অনুযায়ী তাঁর পরিবার পশ্চিম আফ্রিকার "লাওয়াতা" যাযাবর জনগোষ্ঠীর উত্তরসূরি। তাঁর পরিবার সুন্নি মতবাদের অনুসারী হওয়ায় কিশোর বয়স থেকেই ইসলাম ধর্মের উপর শিক্ষা লাভ করেন। ১৩২৫ সালে তাঁর বয়স যখন ২১ বছর তখন তিনি হজ্জ পালনের লক্ষ্যে মক্কার উদ্দেশ্যে যাত্রা শুরু করেন। সেই সময় সাধারণত মরোক্কো থেকে হজ্জ করে ফিরতে হাজিদের ১৫ থেকে ১৬ মাস সময় লাগত কিন্তু এই মহান পরিব্রাজক অর্ধেক পৃথিবী ঘুরে, তিনবার হজ্জ করে তাঁর জন্মভূমিতে ফিরেছিলেন চব্বিশ বছর পর।


title: ইবন বতুতা

text: ১৩২৫ সালের ১৪ ই জুন তারিখে ইবন বতুতার বয়স ছিল ২১ বছর ৪ মাস। এ সময় তিনি মক্কা নগরীতে গিয়ে হজ্জ পালনের উদ্দেশ্যে জন্মভূমি ত্যাগ করেন। সে হিসেবে তার যাত্রার সূচনা হয় ১৩২৫ সালের ১৪ জুন মরক্কোর তানজিয়ার থেকে।


title: ইবন বতুতা

text: হজ্জের উদ্দেশ্যে তিনি উত্তর আফ্রিকার সমুদ্র তীর ঘেঁষে পায়ে হেঁটে মক্কা রওনা দেন। এই পথে তিনি আব্দ-আল-ওয়াদিদ এবং হাফসিদ সম্রাজ্য, তিমসান, বিজাইরা এবং তিউনিস হয়ে মক্কায় পৌঁছান। যাত্রা পথে তিনি তিউনিসে দুই মাস আবস্থান করেন। আরব বেদুইনদের থেকে নিরাপদ থাকতে এবং অন্যান্য সুরক্ষার জন্য বিভিন্ন কাফেলার সাথে এই পথ অতিক্রম করেন তিনি। তখন তিউনিসের সুলতান ছিলেন আবু ইয়াহিয়া। ১৩২৫ সালের নভেম্বর মাসের প্রথম দিকে উপকূলীয় পথে সাফাক্স হয়ে কাবিস শহরে পৌঁছান। এই কাবিস শহরে তিনি তিউনিসের এক উকিলের মেয়েকে চুক্তিতে বিয়ে করেন। কিন্তু পরবর্তীতে ত্রিপলি আসতে আসতে উকিলের সাথে তার সম্পর্ক খারাপ হয়ে যাওয়ায় এই বিয়ে বেশি দিন টেকে নি। অবশ্য ত্রিপলির পরবর্তী শহর ফেজে এসে তিনি এক ছাত্রের মেয়েকে বিয়ে করেন।


title: ইবন বতুতা

text: ১৩২৬ সালের ৫ই এপ্রিল ইবন বতুতা তৎকালীন বাহরি মামলুক সালতানাতের সবচেয়ে গুরুত্বপূর্ণ শহর আলেক্সান্দ্রিয়া পৌঁছান। আলেক্সান্দ্রিয়ায় তিনি ২জন ধার্মিক তপস্বীর সাথে স্বাক্ষাৎ করেন। এদের একজন হলেন শেখ বোরহানউদ্দিন, তিনি ইবনে বতুতাকে তার বিশ্ব ভ্রমণ সম্পর্কে ভবিষ্যৎবাণী করেন যে, 'আমার মনে হচ্ছে তুমি বিদেশ ভ্রমণ পছন্দ করো। তুমি ভারতে আমার ভাই ফরিদউদ্দিন, সিন্ধু প্রদেশ রুকনউদ্দিন এবং চীনে বুরহানউদ্দিনের সাথে দেখা করবে এবং আমার শুভেচ্ছা পৌঁছে দেবে।' অপর ব্যক্তি হলেন শেখ মুর্শিদি, যিনি ইবনে বতুতার একটি স্বপ্লের অর্থ ব্যাখ্যা করেন। এই দুই ব্যক্তির সাথে স্বাক্ষাতের পূর্বে তার এতো দূর দেশ ভ্রমণের পরিকল্পনা ছিল না, কিন্তু তাদের অনুপ্রেরণায় তিনি তার বিশ্ব ভ্রমণের পরিধি আরও বিস্তার করেন। এক সপ্তাহ সেখানে থাকার পর তিনি মামলুক সালতানাতের রাজধানী কায়রো অভিমুখে যাত্রা করেন। সেই সময় কায়রো ঐ এলাকার এটি গুরুত্বপূর্ণ শহর ছিল। কায়রোতে প্রায় ১ মাসের মতো অবস্থান করার পর তিনি মক্কার উদ্দেশ্যে রওনা করেন। মক্কা যাওয়ার অন্যতম পথগুলো রেখে তিনি একটি অল্প পরিচিত পথে যাবার সিদ্ধান্ত নেন যেটা নীল নদ পার হয়ে আইদাব বন্দর দিয়ে যেতে হয়। বন্দরে পৌঁছার পর স্থানীয় গোষ্ঠীরা তাকে কায়রো ফেরত যেতে বাধ্য করে। পুনরায় কায়রো পৌঁছে তিনি একজন সুফির সাথে সাক্ষাৎ করেন। তার নাম শেখ আবুল হাসান আল সাদিদি। তিনি ইবনে বতুতাকে বলেন যে মক্কা যাওয়ার সবচেয়ে ভালো পথ হল সিরিয়া হয়ে যাওয়া কারণ এই পথ ধরে গেলে হিব্রু, বেথেলহেম এবং জেরুসালেম পাওয়া যায় কিন্তু দুঃখের বিষয় হল মামলুক সম্রাজ্য এই পথ ভ্রমণকারীদের ডাকাত এবং লুটেরাদের থেকে সুরক্ষিত রাখার কোনো ব্যবস্থাই করে নি।


title: ইবন বতুতা

text: রমজান মাস দামেস্কে (বর্তমান সিরিয়ার রাজধানী) কাটিয়ে তিনি মদিনাগামী একটি কাফেলার সাথে যোগ দেন। মদিনায় হযরত মুহাম্মদ (সা.) এর রওজা মোবারক জিয়ারত করে চার দিন পর তিনি মক্কার উদ্দেশ্যে রওনা দেন। মক্কা পৌঁছে হজ্জ পালন করে তিনি তাঞ্জিয়ার ফিরে যাওয়ার বদলে মধ্য এশিয়ার দিকে যাত্রা করার সিদ্ধান্ত নিলেন।


title: ইবন বতুতা

text: মক্কায় এক মাস কাটানোর পর ১৭ নভেম্বর ১৩২৬ তারিখে ইবন বতুতা আরব উপসাগর হয়ে ইরাকগামী এক কাফেলার সাথে যোগ দেন। এই দলটি মদিনার অভিমুখে যাচ্ছিল এবং কাফেলা তাকে নাজাফ শহর পর্যন্ত নিয়ে যায় যেখানে হযরত আলি (রা.) এর মাজার রয়েছে। হযরত আলি (রা.) ছিলেন হযরত মুহাম্মদ (সা.) এর জামাতা এবং ইসলামের চতুর্থ খলিফা।


title: ইবন বতুতা

text: মাজার জিয়ারত শেষে তার কাফেলা ইরাকের উদ্দেশ্যে রওনা দিলে তিনি কাফেলার সাথে ইরাক না গিয়ে দক্ষিণ দিকে টাইগ্রিস নদী পার হয়ে বসরা শহরের দিকে রওনা হন। বসরা থেকে তিনি পারস্যের সবচেয়ে বিখ্যাত শহর ইস্পাহানের দিকে যাত্রা করেন। ইস্পাহান থেকে তিনি শিরাজ শহরে যান। এই শিরাজ শহরটি মোঙ্গল আক্রমণে বিপর্যস্ত ছিল। সেখান থেকে তিনি বাগদাদের উদ্দেশ্যে রওনা দেন এবং ১৩২৭ সালের জুন মাসে বাগদাদ পৌঁছান। বাগদাদ শহরটিতে তখনও চেঙ্গিজ খানের নাতি হালাকু খানের সৈন্যবাহিনীর ১২৫৮ সালের আক্রমণের ছবি স্পষ্ট বুঝা যাচ্ছিল।


title: ইবন বতুতা

text: বাগদাদে তিনি শেষ মোঙ্গল সম্রাট আবু সাইদের সাথে দেখা করেন। তার উপদেশে তিনি রাজকীয় কাফেলায় যোগ দিয়ে উত্তর দিকে সিল্ক রোড হয়ে তাবরিজ শহরে যান। তৎকালীন সময়ে তাবরিজ শহর ছিল উত্তর দিক দিয়ে মোঙ্গল সাম্রাজ্যে প্রবেশের প্রধান পথ এবং অন্যতম ব্যবসাবাণিজ্যের কেন্দ্র।


title: ইবন বতুতা

text: সম্ভবত জুলাই মাসে ইবনে বতুতা পুনরায় বাগদাদের উদ্দেশ্যে রওনা করেন। পথে তিনি মসুল ভ্রমণ করেন। সেখানে তিনি ইলখানাতে গভর্নরের অতিথি ছিলেন, এবং তিনি সিজরা (জাজিরা ইবনে উমর) এবং মারদিন শহরগুলো ভ্রমণ করেন। সিনজারের কাছের একটি আশ্রমে তিনি একদল কুর্দি‌র সাক্ষাৎ পান, যাদের কাছ থেকে তিনি কিছু রূপার মুদ্রা পেয়েছিলেন। এখান থেকে তিনি আরেকটি কাফেলার সাথে যোগ দিয়ে পুনরায় আরব উপদ্বীপ হয়ে মক্কা এসে দ্বিতীয়বারের মতো হজ্জ করেন এবং পরবর্তী ৩ বছর মক্কাতেই অবস্থান করেন।


title: ইবন বতুতা

text: ইবন বতুতা পরবর্তী তিন বছরের জন্য মক্কায় অবস্থান করে ১৩৩০ সালের হজ্জ করেন। তবে ভ্রমণের বর্ণনায় অসঙ্গতির কারণে এই সময়কাল নিয়ে দ্বিমত রয়েছে। অনেকেই মনে করেন যে ১৩২৮ সালের কোন এক সময় তিনি হজ্জ পালন করেন।


title: ইবন বতুতা

text: এরপর তিনি জেদ্দা থেকে লোহিত সাগরের তীরের দিকে যাত্রা করেন। সেখান থেকে একটি ছোট নৌকার সাহায্যে ইয়েমেন পৌঁছেন। ইয়েমেনের তৎকালীন সুলতান ছিলেন নুর-উদ-দিন। ইয়েমেনের তা’ইজ শহরে সুলতানের সাথে সাক্ষাৎ করার পর চারদিন অবস্থান করেন। তার ভ্রমণ বর্ণনায় উল্লেখ আছে যে এরপর তিনি এককালীন রাজধানী সানার দিকে যাত্রা করেন, তবে সেখানকার বিস্তারিত কোনো বর্ণনা পাওয়া যায় নি। ধারণা করা হয় ১৩২৯ থেকে ১৩৩১ এর মধ্যবর্তী কোনো সময়ে তিনি তা'ইহ থেকে রওনা হয় এবং সেই সময়ের গুরুত্বপূর্ণ বন্দর এডেনে আসেন।


title: ইবন বতুতা

text: এডেন বন্দর থেকে জাহাজে চারদিনের যাত্রা করে তিনি সোমালিয়ার তীরবর্তী জায়লা (বর্তমানে বারবারাহ আরবি শব্দ বারবারাহ অর্থ আফ্রিকার শিং) শহরে পৌঁছান। জায়লা থেকে পনেরো দিনের যাত্রা করে অবশেষে ম্যাকদ্যাশ’অ (মোগাদিশু) পৌঁছান।


title: ইবন বতুতা

text:
তার বর্ণনা মতে তৎকালীন মোগাদিসু ছিল ব্যবসাবাণিজ্যের কেন্দ্র। বিভিন্ন এলাকা থেকে বণিকেরা মোগাদিসু বন্দরে গিয়ে ব্যবসা করতেন। তখন মোগাদিসু ভালো মানের একপ্রকার সূতি কাপড়ের জন্য বিখ্যাত ছিল এবং তারা এই কাপড় মিসর, সিরিয়া সহ অন্যান্য জায়গায় রফতানি করত। ম্যাকদ্যাশ’অর তৎকালীন সুলতান ছিলেন আবু বকর। সুলতানের আতিথেয়তায় মোগাদিসুতে তিনি মোট চারদিন ছিলেন।
মোগাদিশু ছেড়ে তিনি সাওয়াহি’লি রওনা দেন। (আরবি শব্দ আস-সাওয়াহিল অর্থ উপকূলীয় এলাকা) সাওয়াহি’লি তৎকালীন সময়ে “বিলদ-আল-জাঞ্জ” নামে পরিচিত ছিল যার অর্থ হল জাঞ্জদের ভূমি। জাঞ্জ শব্দটা কোন ভাষা থেকে এসেছে তা জানা যায় না, তবে মধ্যযুগে আরবরা পূর্ব আফ্রিকার নিগ্রোদের এই নামে ডাকত। তার সাওয়াহি’লি আসার অন্যতম কারণ ছিল কুলওয়া (বর্তমানে কেনিয়া ও তাঞ্জানিয়ার উপকূলের কিছু অংশের নাম) শহর পরিদর্শন করা। ইবন বতুতা এই শহরকে অত্যন্ত সুন্দর শহর হিসেবে আখ্যা দিয়েছেন। তার ভ্রমণের সময় এখানকার সুলতান ছিলেন আবুল মুজাফফর হাসান। তিনি ইসলামী কায়দায় সাম্রাজ্য চালানোর জন্য এবং তার দান দাক্ষিণ্যের জন্য বিখ্যাত ছিলেন। কিন্তু তার মৃত্যুর পর তার ভাই দাউদ তার বংশের সেই সুনাম রাখেন নি। আফ্রিকার এই অঞ্চলটিতে খুব ভালো জাতের ঘোড়া পাওয়া যেত। এখান থেকে প্রশিক্ষিত ঘোড়া ভারতে রফতানি হত। মৌসুমি বায়ুতে পরিবর্তন আসতে থাকলে ১৩৩০ সালে তিনি ওমান ও হরমুজ প্রণালী হয়ে পুনরায় হজ্জ পালনের উদ্দেশে মক্কার দিকে রওনা দেন।


title: ইবন বতুতা

text: মক্কায় আরো এক বছর কাটিয়ে তিনি ভারতবর্ষের সম্রাট মুহাম্মদ বিন তুঘলকের অধীনে চাকরি করার সিদ্ধান্ত নেন। ১৩৩০ সালে তিনি গাইড এবং কাফেলার খোঁজে আনাতোলিয়ার (বর্তমানের তুরষস্কের পূর্ব দিকে) দিকে যাত্রা করেন যেখান থেকে বণিকেরা ভারতবর্ষে গিয়ে ব্যবসা করে। সিরিয়ার লাতাকিয়া বন্দর থেকে একটি জাহাজে করে তুরস্কের দক্ষিণ দিকে আলানা পৌঁছান। তারপর পায়ে হেঁটে কুনিয়া হয়ে কৃষ্ণ সাগরের তীরে পৌঁছান। সিনোপ হয়ে আজাক (Azaq, পরবর্তীতে Azov) শহরে পৌঁছে সেখানকার খানদের আমিরেরের সাথে দেখা করেন। আজাকে পৌঁছে দেখলেন যে আমির উজবেক খানের রাজধানী সারা যাওয়ার প্রস্তুতি নিচ্ছেন। এই দেখে ইবন বতুতা তার সাথে যাওয়ার ইচ্ছা পোষণ করলে আমির তাকেও সাথে নেন।


title: ইবন বতুতা

text: ত্রয়োদশ শতাব্দীতে প্রতিষ্ঠিত খান সাম্রাজ্য পরে ব্লু হোর্ড ও হোয়াইট হোর্ড নামে দুটি ভাগে ভাগ হয়ে যায়। ব্লু হোর্ড এলাকা ছিল কিয়েভ (বর্তমানে ইউক্রেনের রাজধানী) থেকে ককেশাস, আরাল সাগর ও খিবা পর্যন্ত। সুলতান মুহাম্মদ উজবেক খান (১৩১২-১৩৪০) ছিলেন ব্লু হোর্ড খানদের মধ্যে সবচেয়ে প্রভাবশালী।


title: ইবন বতুতা

text: যাত্রা পথে আস্ত্রখানে সুলতানের মহল্লার (ভ্রাম্যমাণ গ্রাম) দেখা পাওয়া যায়। সেই মহল্লাতেই সুলতান তুঘলক খানের সাথে ইবন বতুতার প্রথম আনুষ্ঠানিক সাক্ষাৎ হয়। সেই সাথে তিনি সুলতানের স্ত্রীদের সাথেও সাক্ষাৎ করেন এবং অনেক উপহার সামগ্রী পান। সুলতানের তৃতীয় স্ত্রী ছিলেন কনস্টান্টিনোপোলের দোর্দোণ্ডপ্রতাপ সম্রাট আন্দ্রোনিকার তৃতীয় এর মেয়ে বায়লুন। বায়লুন সেই সময় আন্তঃস্বত্বা ছিলেন এবং সুলতানের কাছে তার বাবার বাড়িতে সন্তান প্রসব করার ইচ্ছা পোষণ করলে সুলতান তাকে অণুমতি দেন। সেই সাথে ইবন বতুতাকেও খাতুনের মহল্লার সাথে কনস্টান্টিনোপল যাওয়ার অণুমতি দেন। তিনি ১৩৩৪ সালের শেষের দিকে কনস্টান্টিনোপোল পৌঁছান। এটিই ছিল ইসলামী সম্রাজ্যের বাইরে ইবন বতুতার প্রথম সফর। কনস্টান্টিনোপল সম্পর্কে বর্ণনা দিতে গিয়ে ইবন বতুতা তার বই “রিহলা” তে বলেন :


title: ইবন বতুতা

text: তিনি শহরের অনেক প্রসিদ্ধ জায়গার বর্ণনা দিয়েছেন, তার মধ্যে আয়া হেলেনা (Aya Helena, পরবর্তীতে Sent Helena) গির্জা। এই গির্জার প্রতিষ্ঠা সম্পর্কে শোনা যায় যে এটি নির্মাণ করেছিলেন আসাফ, বেরেচিয়াহর ছেলে; যিনি হযরত সুলায়মান (আ.) এর ভাতিজা ছিলেন। গ্রিকদের যত গির্জা আছে সেন্ট হেলেনা তাদের মধ্যে সবচেয়ে সেরা। দেয়াল দিয়ে চারিদিক ঘেরা গির্জাটিকে একটি শহরের মতো মনে হয়। কিছুদিন থাকার পর কনস্টান্টিনোপল থেকে অস্ত্রখানে ফিরে তিনি জানতে পারেন যে সুলতান তুঘলক তার রাজধানীতে ফিরে গেছেন। তার রাজধানী সারায় গিয়ে সুলতানের কাছ থেকে বিদায় নিয়ে ভারত এবং চায়নার উদ্দেশে রওনা হন।


title: ইবন বতুতা

text: সারা থেকে প্রায় তিন মাস ধরে যাত্রা করে খাওয়ারিজম হয়ে হিন্দুকুশ পার হয়ে তিনি গজনি পৌছান। এর মাঝে তিনি তৎকালীন প্রশিদ্ধ শহর সমরখন্দ এওং খুরাশানে (বর্তমান আফগানিস্তান) সংক্ষিপ্ত সময়ের জন্য অবস্থান করেন। তারপর ১৩৩৩ সালের ১২ই সেপ্টেম্বর আরবি ৭৩৪ সালের পহেলা মহররমে সিন্ধের পাঞ্জাব পৌছান। পাঞ্জাব শহরে পৌছার সাথে সাথে ইবন বতুতার আগমন বার্তা সিন্ধের রাজধানী মুলতানের গভর্নরের কাছে এবং দিল্লির বাদশা সুলতান মোহাম্মদ শাহ এর কাছে পাঠানো হয়। সিন্ধ থেকে দিল্লি ডাক পৌছাতে স্বাভাবিকভাবে প্রায় পঞ্চাশ দিন লাগার কথা কিন্তু বাদশাহর গোয়েন্দা কর্মকর্তাদের ডাক দিল্লিতে মাত্র পাঁচ দিনেই পৌছে যায়। বহিরাগত যে-ই হোক, সুলতানের তরফ থেকে তাকে ভারতে ঢুকতে দেওয়া হবে কি না, হলেও কোন শ্রেনীর মর্যাদা দেওয়া হবে সে ব্যাপারে দিল্লি থেকে সরকারি নির্দেশ না পাওয়া পর্যন্ত তাকে সিন্ধের রাজধানী মুলতানে অপেক্ষা করতে হয়। ইবন বতুতাকেও অপেক্ষা করতে হল এবং শেষ পর্যন্ত তাকে “আজিজ” (সম্মানিত) পদবি দেওয়া হল।


title: ইবন বতুতা

text:
পাঞ্জাব পার হয়ে নলখাগড়ার জঙ্গলের মধ্য দিয়ে জননী শহর হয়ে সিওয়াসিতান (Siwasitan, পরবর্তীতে Sehwan) পৌছান। এই শহরেই খুরাশানের নামকরা ডাক্তার আলা আল-মুককের সাথে তার দেখা হয়। এই ডাক্তারের সাথেই তিনি পরবর্তীতে লাহোর (তৎকালীন লাহারি) পৌছান। সেখানে গভর্নরের সাথে পাঁচদিন থেকে আবোহার (Abuhar, পরবর্তীতে Abohar) হয়ে ভারতে পৌছান। আবোহার ছিল বর্তমান ভারতের মূল ভূখন্ডের প্রথম শহর।
ভারতে ইবন বতুতা প্রায় সাত বছর অবস্থান করেন। সুলতান তাকে দুটি ছোট গ্রাম দিয়ে দেন যাতে করে এর থেকে সংগৃহীত রাজস্ব উত্তোলন করে তিনি তার খরচ চালাতে পারেন এবং এই সময়টা তিনি মালিকি সম্প্রদায়ের কাজী হিসেবে সুলতান কর্তৃক নিয়োগপ্রাপ্ত হন। কাজী হিসেবে নিয়োগ পাওয়ার অন্যতম কারণ ছিল তার পিতাও কাজী ছিলেন। কাজীর দায়িত্ব পালনকালীন ইবন বতুতা অনেক বেহিসেবি খরচ করেন যা সুলতানের দৃষ্টিগোচর হয়। অপরদিকে ইবন বতুতাও সুলতানের রহস্যময় আচরনে ত্যাক্ত হয়ে ভারত থেকে চলে যাওয়ার কথা ভাবছিলেন। অবশেষে সুলতান তাকে চীনের সম্রাটের কাছে দূত হিসেবে প্রেরণ করার ইচ্ছা পোষণ করলে তিনি রাজি হয়ে যান। সুলতান তার ভ্রমণের জন্য ২ টি জাহাজ, কর্মচারী এবং ক্রীতদাসের ব্যবস্থা করলেন।


title: ইবন বতুতা

text: চীন যাওয়ার উদ্দেশ্যে সমুদ্র তীরের দিকে যাওয়ার সময় রাস্তায় তিনি একদল ডাকাত দ্বারা আক্রান্ত হন। এই আক্রমণে তিনি সবকিছু হারান কিন্তু কোনরকমে প্রাণে বেঁচে যান। প্রায় দশদিন পর তিনি পুনরায় তার সংগিদের সাথে মিলিত হন এবং বর্তমান ভারতের গুজরাটের দিকে রওনা হন। গুজরাটে তিনি সুলতানের মূল্যবান উপটৌকোনগুলোর সুরক্ষার জন্য প্রায় পঞ্চাশ জন আবিসিনিয়ান হাবসি যোদ্ধা ভাড়া করলেন এবং কয়েকদিন যাত্রা করে অবশেষে কালিকোট বন্দরে পৌছান যেখান থেকে তার চীন যাত্রা শুরু হওয়ার কথা ছিল। ইবন বতুতা কালিকোট বন্দরে পৌছানোরও প্রায় দুইশত বছর পরে পর্তুগীজ পরিব্রাজক ভাস্কো দা গামা এই বন্দরে এসে পৌছান। তিনি যখন কালিকোটের মসজিদসমূহের পরিদর্শনে ব্যাস্ত ছিলেন তখন এক আচমকা ঝড় এসে সুলতানের মূল্যবান উপটৌকোন সহ তার একটি জাহাজ ডুবিয়ে দেয়। এতে করে ঐ জাহাজের সব নাবিক মৃত্যুবরণ করে। সুলতানের প্রেরিত সমস্ত উপহার হারিয়ে ফেলে তার আর দিল্লি ফেরৎ যাওয়ার কোন উপায় ছিল না। তাই তিনি তৎকালীন দক্ষিণ ভারতের কিছু অংশের শাসনকর্তা জামাল-উদ-দীনের নিরাপত্তায় কিছুদিন থাকলেন। চীনের সম্রাটের কাছে ভারতের সুলতানের পাঠানো উপহারসামগ্রী হারিয়ে ফেলার পর ভারত ছেড়ে যাওয়া ছাড়া ইবন বতুতার আর কোন উপায় ছিল না কিন্তু তিনি তার চীন যাওয়ার ইচ্ছার প্রতি অনড় ছিলেন। তাই তিনি অবশেষে মালদ্বীপের উদ্দেশ্যে যাত্রা শুরু করলেন।


title: ইবন বতুতা

text: যদিও ইবন বতুতা খুব অল্প সময়ের জন্য মালদ্বীপ আসার পরিকল্পনা করেন, তিনি এই দ্বীপে প্রায় নয় মাস অবস্থান করেন। মালদ্বীপ একসময় বৌদ্ধ অধ্যুষিত এলাকা থাকায় এখানে খুব একটা দক্ষ কাজী ছিল না। তাই ইবন বতুতাকে মালদ্বীপেও কাজী হিসেবে নিয়োগ দেওয়া হয়। মালদ্বীপে অবস্থানকালীন সময়কালীন তিনি মোট চারটি বিয়ে করেন এর মধ্যে একটি করেন রাজপরিবারে। তার বই রিহলা তে মালদ্বীপ সম্পর্কে বর্ণনা দিতে গিয়ে তিনি উল্লেখ করেন যে এখানকার মানুষেরা অনেক পরিষ্কার পরিচ্ছন্ন থাকতে ভালবাসে এবং খালি পায়ে হাটে। মেয়েদের ব্যাপারে বর্ননা দিতে গিয়ে তিনি বলেন যে এখানকার মেয়েরা শরিরের নিম্নাংশ সুতি কাপড় দিয়ে ঢেকে রাখে কিন্তু উর্ধাংশ অনাবৃত রাখে। তিনি কাজী থাকা অবস্থায় অনেক কড়া ইসলামিক নিয়ম কানুন চালু করতে সমর্থ হলেও মেয়েদের পোশাক পরিবর্তনের ব্যাপারে তিনি তেমন একটা সুবিধা করে উঠতে পারেন নি। মালদ্বীপে অবস্থানের শেষের দিকে ইবন বতুতার সাথে এখানকার উজিরের মনোমালিন্য দেখা দিলে তিনি সিলন (বর্তমান শ্রীলংকা) হয়ে চীন যাওয়ার ইচ্ছা পোষন করেন এবং অবশেষে একটি জাহাজে চড়ে শ্রীলংকা চলে যান।


title: ইবন বতুতা

text: শ্রীলঙ্কার মা’বার (মাদুরি) উপকূলে যাওয়ার সময় প্রচন্ড এক ঝড়ের ধাক্কায় তার জাহাজ প্রায় ডুবে গিয়েছিল। ডুবন্ত জাহাজের পেছনের পাটাতনে প্রায় সমস্ত রাত কাটানোর পর একদল হিন্দু এসে তাকে উদ্ধার করে এবং সুলতানের দরবারে পৌছানোর ব্যাবস্থা করে দেয়। তখনকার দামাঘানের সুলতান ছিলেন গিয়াস-উদ-দিন যিনি ছিলেন ভারতের সূলতান মোহাম্মদের নিয়োজিত মাদুরির সামরিক গভর্নর। মাদুরিতে কিছুদিন অবস্থান কালে তিনি শ্রীলঙ্কার এডামস পিক এবং তেনাভারাম মন্দির পরিদর্শন করেন। পরবর্তীতে ইবন বতুতা সুলতান গিয়াস-উদ-দিনকে মালদ্বীপ দখলের জন্য প্রলুব্ধ করেন এবং আক্রমণের জন্য সেখানে সৈন্য পাঠাতে রাজী করেন। তারপর তিনি ইয়েমেন যাওয়ার উদ্দেশে একটি জাহাজে চড়েন কিন্তু সেই জাহাজের বহরে জলদস্যু কর্তৃক আক্রান্ত হওয়ায় এবং সকল সহায় সম্বল হারিয়ে পুনরায় মালদ্বীপ যান। তখন পর্যন্তও তার চীন যাওয়ার ইচ্ছায় কোনরকম ভাটা পড়েনি তাই তিনি মালদ্বীপ থেকে একটি চীনা বাণিজ্য যাহাজে করে চীনের উদ্দেশে রওনা দেন। টানা তেতাল্লিশ দিন যাত্রা করে তিনি বর্তমান বাংলাদেশের চট্টগ্রাম বন্দরে এসে পৌছান।


title: ইবন বতুতা

text: ইবন বতুতার বর্ননায় পাওয়া যায় মাত্র এক দিরহাম দিয়ে তখন বাংলাদেশ আটটি স্বাস্থবান মুরগী পাওয়া যেত, এছাড়াও এক দিরহামে পনেরোটা কবুতর, দুই দিরহামে একটি ভেড়া এবং এক স্বর্নমূদ্রারও কম মূল্যে দাসদাসী কিনতে পাওয়া যেত। যখন ইবন বতুতা বর্তমান বাংলাদেশে এসে পৌছান তখন এখানকার সুলতান ছিলেন ফখর-উদ-দিন। ইবন বতুতার বাংলাদেশে আসার একমাত্র উদ্দেশ্য ছিল মহান দরবেশ শেখ জালাল-উদ-দিনের (হযরত শাহ জালাল রঃ) সাথে সাক্ষাৎ করা। সিলেটের পর্বতশ্রেণির মধ্যে যেখানে শেখ জালাল-উদ-দিন থাকতেন সেখান থেকে প্রায় দুই দিনের দূরত্বেই তার দুজন শিষ্যের সাথে দেখা হয় ইবন বতুতার। তাদের কাছ থেকে তিনি জানতে পারেন যে শেখ জালাল-উদ-দিন আদেশ দিয়েছেন, পশ্চিম থেকে যে পর্যটক তার সাথে সাক্ষাৎ করতে আসছেন তাকে যেন স্বাগত জানিয়ে নিয়ে যাওয়া হয়। অথচ ইবন বতুতার সাথে শেখ জালাল-উদ-দিনের আগে থেকে কোন পরিচয় ছিল না কিংবা ইবন বতুতা তার আগমনের কোন খবরও শেখ জালাল-উদ-দিনকে দেন নি। এখান থেকেই ইবন বতুতা শেখ জালাল-উদ-দিনের আধ্যাত্বিক ক্ষমতার ব্যাপারে ইঙ্গিত পান। হযরত শাহজালালের (রঃ) সাথে সাক্ষাৎ করে ফেরার পথে ইবন বতুতা একটি ছাগলের পশমের কোট উপহার পান। ইবন বতুতার বর্ননা মতে শেখ জালাল উদ-দিন একটি পাহাড়ের গুহায় বসবাস করতেন যেখানে তারা ছাগল পূষতেন দুধ এবং মাখনের জন্য। তার সহযোগীরা প্রত্তেকেই সুঠাম দেহের অধিকারী ছিলেন এবং কেউই এদেশীয় ছিলেন না। অবশেষে শেখ জালাল-উদ-দিনের কাছ থেকে বিদায় নিয়ে তিনি ইন্দোনেশিয়ার সুমাত্রা দীপের উদ্দেশ্যে রওনা হন।


title: ইবন বতুতা

text: চট্টগ্রাম বন্দর থেকে যাত্রা করে প্রায় চল্লিশ দিন পর সুমাত্রা উপকূলে পৌছেন। সেখানকার সূলতান আল-মালিক আজ-জহিররের আতিথিওতায় প্রায় দুই সপ্তাহ কাটানোর পর সূলতান তাকে চীন যাওয়ার জন্য প্রয়োজনীয় সরঞ্জাম সহ একটি ছোট জাহাজের ব্যাবস্থা করে দেন। সেখানথেকে প্রায় চল্লিশ দিন যাত্রা করে ১৩৪৫ সালে বর্তমান চীনের ফুজিয়ান প্রদেশের কুয়ানজু (Quanzhou) বন্দরে পৌছান।


title: ইবন বতুতা

text: তার বর্ননা মতে তৎকালীন কুয়ানজুর অধিবাসীরা হুবহু মানুষের প্রতিকৃতি আঁকতে পারদর্শি ছিলেন। সুলতানের সাথে দেখা করার উদ্দেশ্যে যাওয়ার সময় যখন তিনি স্থানীয় বাজারের ভেতর দিয়ে যাচ্ছিলেন তখন এক চিত্রকরের দ্বারা নিজের একটি প্রতিকৃতি আঁকিয়ে নেন। সূলতানের সাথে দেখা করে ফেরার পথে তিনি লক্ষ্য করেন যে তাঁর এবং তাঁর সাথীদের প্রতিকৃতি শহরের দেয়ালে দেয়ালে টাঙিয়ে দেওয়া হয়েছে। পরে তিনি জানতে পারলেন যে শহরে কোন আগন্তুক আসলেই তার প্রতিকৃতি এভাবে টাঙিয়ে রাখা হয় যাতে করে সেই আগন্তুক কোন অপকর্ম করে পালিয়ে যেতে না পারে। জেইতুন শহরে তার সাথে কাজী আল-ইসলামের সাথে দেখা হয় যার সাথে ইবন বতুতার ভারতেও একবার দেখা হয়েছিল। কাজী আল-ইসলাম চীনে এসে ব্যবসা করে বেশ অর্থোপার্জন করেছিলেন। ইনি ইবন বতুতাকে বেশ কিছু উপহার সামগ্রী দান করেন।


title: ইবন বতুতা

text: ইবন বতুতার বর্ণনায় চীনের স্থাপত্য এবং শিল্পকলায় পরিপূর্নতার নিদর্শন পাওয়া যায়। তিনি চীনের চিত্রকলার অনেক প্রশংসা করেন কিন্তু চীনের খাদ্যাভ্যাস তাঁর বিন্দুমাত্র উপভোগ্য মনে হয়নি। চীনে অবস্থানকালে তিনি বেইজিংএর গ্রান্ড ক্যানেল, ইয়াজুজ ও মাজুজ অংশে ভ্রমণ করেন। চীনের অনেক প্রশংসা করলেও চীন যে তাকে কোনভাবেই বিমোহিত করতে পারেনি তার ইঙ্গিত পাওয়া যায় তার উক্তি থেকেই-


title: ইবন বতুতা

text: চীনে ইবন বতুতা শামস-উদ-দিন নামে পরিচীত ছিলেন। তার বর্ণনায় চীনে তার কোন উপপত্নি থাকার কথা জানা না গেলেও বিভিন্ন ইতিহাসবিদের মতে চীনে তিনি একটি উপপত্নি গ্রহণ করেছিলেন। ধারণা করা হয় যে সেখান থেকেই ডিং (শামস-উদ-দিন থেকে পরিবর্তীত হয়ে চীনা ভাষায় “শিং-শু-ডিং”) পরিবারের উৎপত্তি।


title: ইবন বতুতা

text: কুয়ানজু থেকে তিনি ভারত হয়ে মরোক্কোর পথে রওনা দেন ১৩৪৬ সালে। দুমাস জাহাজে কাটিয়ে তিনি সুমাত্রা পৌছান। সেখানে দুই মাস থেকে তিনি কাওলাম (ইতিহাসবিদদের মতে এটা বর্তমান মিয়ানমারের কোন বন্দর) বন্দর হয়ে তিনি ১৩৪৭ সালের আপ্রিলের শেষ দিকে ভারত পৌছান। ভারতে অবস্থান করার বদলে ফেরার পথে আরো একবার মক্কায় হজ্জ্ব করার পরিকল্পনা করেন কারণ তার ধারণা ছিল ভারতের সূলতান মোহাম্মদ বিন তুঘলক চীনা সম্রাটের কাছে পাঠানো উপটৌকোন হারিয়ে ফেলার জন্য তার প্রতি সদয় নাও হতে পারেন। ভারত থেকে অন্য একটি বাণিজ্যিক জাহাজে চড়ে ভারত মহাসাগর হয়ে তিনি মাসকাটের দিকে যাত্রা করেন। মাসকট থেকে হরমুজ প্রণালী হয়ে সিরাজ, ইস্পাহান হয়ে ১৩৪৮ সালের জানুয়ারি মাসে বাগদাদ পৌছান। বাগদাদে পৌছে তিনি জানতে পারেন যে সেখানকার সূলতান আবু সাঈদের মৃত্যু হলে তার ফুপাতো ভাই শেখ হাসান তার সম্রাজ্য দখল করে নেন।১৩৪৮ সালের শুরুতে তিনি সিরিয়ার ডামেস্কাসে পৌছান। সেখানকার স্থানীয় জাহিরিয়া একাডেমিতে তার সাথে মরোক্কোর তাঞ্জিয়ারের এক বিখ্যাত শেখের সাথে দেখা হয়ে যায়। তার কাছে থেকে ইবন বতুতা জানতে পারেন যে তার বাবা পনেরো বছর আগে মারা গেছেন তবে তার মা এখনও বেঁচে আছেন। দামেস্কাসে তিনি ১৩৪৮ সালের শেষ পর্যন্ত থাকলেন। তখন সিরিয়া এবং গাজায় কালা জ্বরের মহামারী ছড়িয়ে পরেছে। ইবন বতুতা স্থানীয় কাজীর কাছ থেকে জানতে পারেন যে প্রতিদিন মৃতের সংখ্যা ২৪০০ ছাড়িয়ে যাচ্ছে। তিনি যখন হেবরন আর গাজা পৌছালেন তখন দেখলেন যে মহামারীর প্রোকোপ কিছুটা কমে প্রতিদিন গড়ে ১১০০ তে নেমে এসেছে। এই মহামারী থেকে বাঁচতে ইবন বতুতা প্রতিদিন রোজা রাখতেন। সেখান থেকে কায়রোতে যেয়ে সেখানেও দেখলেন মহামারী থামেনি। ইবন বতুতা কায়রো পৌছানোর আগে এখানে প্রতিদিন মৃতের সংখ্যা ২১,০০০ ছাড়িয়ে গিয়েছিল। কায়রো থেকে মিশরের সাঈদ বন্দর হয়ে ১৩৪৮ সালের ১৬ নভেম্বর তিনি মক্কা পৌছান। ১৩৪৯ সালের ২৮ ফেব্রুয়ারি থেকে ২ মার্চ পর্যন্ত হজ্জ্ব সেরে তিনি ফেজ হয়ে ঐ বছরেই তার নিজ দেশ তাঞ্জিয়ার পৌছান। তাঞ্জিয়ার পৌছে তিনি দেখতে পান যে তার মা ও পরলোক গমন করেছেন।


title: ইবন বতুতা

text: তার নিজের শহর তাঞ্জিয়ারে পৌছে তিনি আসুস্থ হয়ে পড়েন। প্রায় তিন মাস শয্যাশায়ী থেকে সুস্থ হওয়ার পর ইবন বতুতা সূলতানের অণুরোধে যুদ্ধে (জিহাদে) অংশগ্রহন করার জন্য রক্ষি বাহিনীতে যোগ দেন এবং সৈন্যবাহিনীর সাথে জাহাজে চড়ে আন্দালুসিয়ায় পৌছান। স্পেনের খৃষ্টান শাষক আডফুনাস (Alfonso XI) দশ মাস ধরে জোবেল (জিব্রাল্টার) দখল এবং অবরোধ করে রেখেছিলেন। আডফুনাসের ধারণা ছিল যে অবরোধ করে রাখলে হয়তো মুসলিমরা পরাজিত হবে এবং দুর্গের সকলকে একসাথে বন্দি করা যাবে। কিন্তু আডফুনাস নিজেই কালাজ্বরের মহামারীতে আক্রান্ত হন এবং মারা যান। এতে করে মুসলিমদের আর আডফুনাসের বিরুদ্ধে যুদ্ধের প্রয়োজন হয় না। যুদ্ধ করার প্রয়োজন না হওয়ায় ইবন বতুতা স্পেনের ভ্যালেনসিয়া এবং গ্রানাডা ভাল করে ঘুরে দেখার সুযোগ পান।আল আন্দুস থেকে তিনি মরোক্কোতে ফেরৎ আসেন এবং আফ্রিকার এমন কিছু অঞ্চল পরিদর্শন করার ইচ্ছা পোষন করেন যেগুলো মুসলিম অধ্যুষিত কিন্তু তার এখনও সেগুলোতে যাওয়া হয় নি। তিনি মরোক্কোতে ফিরে কিছুকাল অবস্থান করে মারাক্কিস যান যেটা সাম্প্রতিক মহামারীতে একেবারে খালি হয়ে গেছে। তাই এর রাজধানী ফেজ শহরে স্থানান্তর করা হয়েছিল। সেখান থেকে পুনরায় তিনি তার নিজের শহর তাঞ্জিয়ার পৌছান।


title: ইবন বতুতা

text: প্রায় সমস্ত মুসলিম সম্রাজ্য ভ্রমণের পর আর একটি মাত্র মুসলিম দেশ ভ্রমণ বাকি ছিল তাঁর, সেটি হল নিগ্রোল্যান্ড। ১৩৫১ সালের বসন্তে ইবন বতুতা সাহারা মরুভুমির উত্তরে সিজিলমাসার উদ্দেশ্যে ফেজ নগরী ত্যাগ করেন। সিজিলমাসাতে তিনি কয়েকটি উট কেনেন এবং প্রায় চার মাস কাটান। সেখান থেকে ১৩৫২ সালের ১৮ই ফেব্রুয়ারি লবণের খনির শহর তাঘাজার (Taghaza) উদ্দেশ্যে রওনা দেন। প্রায় পঁচিশ দিন পর সেখানে পৌছেন। ইবন বতুতা বর্ননা মতে সেখানকার ঘরবাড়ি এবং মসজিদগুলো লবণের ব্লক দিয়ে তৈরী আর ছাদগুলো তৈরী ছিল উটের চামড়া দিয়ে। সেই এলাকায় গাছপালা তেমন একটা ছিল না আর এখানকার পানি অত্যন্ত লবণাক্ত ছিল তাই ইবন বতুতা তাঘাজাতে খুব কম সময় কাটান। তাঘাজাতে প্রায় দশদিন অতীবাহিত করার পর বিরাট সাহারা মরুভূমি পার হবার প্রস্তুতি নেওয়ার জন্য তিনি তাসারাহলার একটি মরূদ্যানে তিন দিন অবস্থান করেন এবং মরুভূমির জন্য পর্যাপ্ত রসদ ও পানি সংগ্রহ করেন। তাসারাহলা থেকে যাত্রা শুরু করে আওয়ালাতায় একবার যাত্রাবিরতি দিয়ে ট্রান্স সাহারান বাণিজ্য রুটের দিকে রওনা দেন। সিজিলমাসা থেকে এই রাস্তায় প্রায় ১৬০০ কিঃমিঃ সাহারা মরুভূমি পার হতে তার প্রায় দুই মাস লাগে। নাইজার নদীর তীরে মালি সম্রাজ্যে পৌছে তিনি সূলতানের সাথে সাক্ষাত করেন। তৎকালীন মালি সম্রাজ্যের সূলতান ছিলেন মানসা সুলায়মান(মানসা একটি উপাধি অর্থ- সূলতান, এবং তার নাম ছিল সুলায়মান) যিনি ১৩৪১ সাল থেকে এখানকার সূলতান হিসেবে আছেন। মানসা সূলতান কিপ্টেমির জন্য কুখ্যাত ছিলেন। এখানকার স্থানীয়দের আতিথিওতা ইবন বতুতার কাছে মনমুগ্ধকর মনে হলেও সূলতানের আতিথিওতা খুব একটা পছন্দ হল না তার। ইবন বতুতার বর্ননা মতে এখানকার মানুষ ধর্মভীরু হলেও এখানকার নারীরা ইসলামী পর্দাপ্রথা মানতেন না। তারা সকলেই এমনকি সুলতানের কন্যারাও সকলের সামনে বিবস্ত্র হয়ে ঘুরে বেড়াতো। মালিতেই ইবন বতুতা সার্বপ্রথম জলহস্তি দেখেন। মালিতে আট মাস অবস্থান করে তিনি তার কাফেলা নিয়ে তিম্বুক্তের দিকে রওনা হন। তিম্বুক্ত থেকে তিনি নাইজার নদীর তীর ঘেঁষে অবস্থিত গাঁও শহরে যান। গাঁও শহরে অবস্থানকালে তিনি মরোক্কোর সম্রাট আবু ইনান ফারিসের একটি পত্র পান যেখানে তাকে মরোক্কো ফেরৎ যাওয়ার আদেশ দেওয়া হয়েছিল। সম্রাটের আদেশ পাওয়া মাত্রই ইবন বতুতা তার কাফেলা তৈরী করেন এবং মরোক্কোর উদ্দেশ্যে রওনা হন। ১৩৫৩ সালের সেপ্টেম্বর মাসে তিনি মরোক্কোর উদ্দেশ্যে যাত্রা শুরু করেন এবং ১৩৫৪ সালের শুরুর দিকে তার জন্মভূমিতে শেষবারের মত পদার্পন করেন।


title: ইবন বতুতা

text: মরোক্কোর ফেজ নগরীতে গিয়ে ইবন বতুতা সুলতান আবু ইনান ফারিজ এবং তার সভাসদদের কাছে তার সমস্ত ভ্রমণ কাহিনী খুলে বলেন। তার সমসাময়িক আরেক ঐতিহাসিক ইবন খালদুনের (Ibn Khaldun) বর্ণনা থেকে জানা যায় যে তাঁরা সেসব বিশ্বাস করেন নি। তবে গল্প বলার ফলে অন্য দিক থেকে লাভ হয়েছিল ইবন বতুতার। উজিরদের মধ্য থেকে একজন ক্ষমতাধর সমর্থক জুটে গিয়েছিল তাঁর। তার চাপে পড়ে সুলতান নিজের একান্ত সচীবদের একজন ইবন জুজাইকে তাঁর ভ্রমণের বিস্তারিত লিখে রাখার নির্দেশ দেন। শুরু হয় বলা ও লিখার পর্ব। কিন্তু অবস্থাদৃষ্টে মনে হয় যে ইবন জুজাই ইবন বতুতার প্রতিটি কথা ও বর্ণনা হুবহু লিপিবদ্ধ করেন নি। তবে আরবি নাম ও জায়গার নামের ব্যাপারে অনেক সচেতন ছিলেন ইবন জুজাই। অনেক ক্ষেত্রেই তার সম্পাদনায় ত্রুটি পাওয়া গেছে। লেখার ধরন সাধারণ কিন্তু তার মধ্যে কিছু স্থানে কবিতার ছত্র যোগ করে লেখায় বৈচিত্র আনতে চেষ্টা করেছেন। কোথাও কোথাও আবার নিজের কিছু অভিজ্ঞতার কথাও জুড়ে দিয়েছেন। ইবন জুবাইর নামে আন্দালুসিয়ার এক পণ্ডিত দ্বাদশ শতাব্দীতে মিশর হিজাজ, সিরিয়া এবং পূর্বের বিভিন্ন জায়গা ভ্রমণ করে বিখ্যাত হয়েছিলেন। ইবন বতুতার যেসকল ভ্রমণ পথ ও বর্ণনা ইবন জুবাইরের সাথে মিলে যায় সে জায়গায় ইবন জুজাই নতুন কোন কাহিনী না লিখে ইবন জুবাইরের ভ্রমণের বর্ণনাই তুলে ধরেছেন।অবশেষে ১৩৫৫ সালের ৯ই ডিসেম্বর মৌখিক বর্ণনা শেষ হলে “রিহলা” নামক বইটি লিপিবদ্ধ করার কাজ শেষ হয়। রিহলা কথাটির সারমর্ম হল “মুসলিম সম্রাজ্য, এর শৌর্য, শহর এবং এর গৌরবান্বিত পথের প্রতি উৎসাহিদের জন্য একটি দান” (A Gift to Those Who Contemplate the Wonders of Cities and the Marvels of traveling” আরবি:"تحفة النظار في غرائب الأمصار وعجائب الأسفار ")


title: ইবন বতুতা

text: ইবন জুজাই এর মতে ইবন বতুতা নিজেই বলেছেন "আল্লাহর রহমতে সমগ্র পৃথিবী ভ্রমণের মনঃকামনা পূর্ণ হয়েছে যেটা কোন সাধারণ মনুষের পক্ষে সম্ভব না।" বইয়ের শেষে ইবন জুজাই যোগ করেন


title: দ্য ফুটবল লীগ

text: দ্য ফুটবল লীগ একটি লীগ প্রতিযোগিতা যাতে ইংল্যান্ড ও ওয়েলসের পেশাদার ফুটবল ক্লাবগুলো অংশ নেয়। এটি বিশ্বের প্রচীনতম লীগ প্রতিযোগিতা। বর্তমানে ৭২টি দল এই প্রতিযোগিতার তিনটি বিভাগে সমভাগে বিভক্ত হয়ে অংশ নেয়। বিভাগগুলো হচ্ছে চ্যাম্পিয়নশিপ, লীগ ওয়ান, লীগ টু। প্রমোশন ও রেলিগেশন হচ্ছে এই লীগের একটি বিশেষ বৈশিষ্ঠ্য, যার মাধ্যমে নিচের বিভাগের দলের উপরের বিভাগে উন্নীত হওয়ার সম্ভাবনা তৈরি হয়। ফুটবল লীগের ঠিক উপরের স্তরের খেলা হচ্ছে প্রিমিয়ার লীগ এবং সেখানেও এই ব্যবস্থা প্রচলিত আছে। ফলে প্রিমিয়ারশিপের সর্বনিম্ন তিনটি দলকে চ্যাম্পিয়নশিপ এবং চ্যাম্পিয়নশিপ থেকে তিনটি দল প্রিমিয়ারশিপে খেলতে পারে। এই প্রতিযোগিতাটি মূলত ইংল্যান্ডে হলেও ওয়েলসের তিনটি দল এতে অংশ নেয়।


title: দ্য ফুটবল লীগ

text: দ্য ফুটবল লীগ এই লীগ প্রতিযোগিতার প্রশাসনেরও নাম। এই প্রশাসন আরো দুটি নকআউট কাপ, ফুটবল লীগ কাপ এবং ফুটবল লীগ ট্রফি আয়োজন করে।


title: দ্য ফুটবল লীগ

text: বিজ্ঞাপনদাতার সৌজন্যে বর্তমানে ফুটবল লীগকে কোকা-কোলা ফুটবল লীগ, ফুটবল লীগ কাপকে কার্লিং কাপ, এবং ফুটবল লীগ ট্রফিকে জনস্টন'স পেইন্ট ট্রফি নামে ডাকা হয়।


title: ফুটবল লীগ দ্বিতীয় বিভাগ

text: ১৮৯২ সাল থেকে ১৯৯২ সাল পর্যন্ত ফুটবল লীগ দ্বিতীয় বিভাগ ছিল ইংরেজ ফুটবলের দ্বিতীয় সর্বোচ্চ বিভাগ।


title: ফুটবল লীগ দ্বিতীয় বিভাগ

text: ১৯৯২-৯৩ সালে দ্য ফুটবল লীগ থেকে পৃথক হয়ে প্রিমিয়ার লীগ (পূর্বে যা ছিল ফুটবল লীগ প্রথম বিভাগ) প্রতিষ্ঠার পর ফুটবল লীগ দ্বিতীয় বিভাগ ইংরেজ ফুটবলের তৃতীয় বিভাগ এবং ফুটবল লীগের দ্বিতীয় বিভাগ হিসেবে প্রতিষ্ঠিত হয়। এভাবে ২০০৩-০৪ মৌসুম পর্যন্ত ফুটবল লীফ দ্বিতীয় বিভাগ চলে আসছিল। এরপর ফুটবল লীগের পুনর্গঠন করা হয় এবং ২০০৪-০৫ মৌসুমের শুরুতে ফুটবল লীগ দ্বিতীয় বিভাগ বাদ দিয়ে সমমানের ফুটবল লীগ ওয়ান প্রতিষ্ঠা করা হয়। তবে এটি এখনো ইংরেজ ফুটবলের তৃতীয় সর্বোচ্চ বিভাগ।


title: গোল্ডেন লায়ন

text: গোল্ডেন লায়ন ভেনিস চলচ্চিত্র উৎসবের সর্বোচ্চ পুরস্কার। পুরস্কারটি আয়োজক কমিটি ১৯৪৫ সালে প্রচলন করেন।


title: হ্যারি স্ট্যাফোর্ড

text: হ্যারি স্ট্যাফোর্ড ছিলেন একজন ইংরেজ ফুটবল খেলোয়াড়। ১৮৯৬ সালে হ্যারি "ক্রিউ আলেকজান্দ্রা ফুটবল ক্লাব" থেকে নিউটন হিথ দলে যোগদান করেন পরে যেটি ম্যানচেস্টার ইউনাইটেড নামে পরিচিতি পায়। নিউটন হিথের অধিনায়ক থাকাকালে দলটি ঋণের ভারে জর্জরিত ছিল। তাই স্ট্যাফোর্ড অর্থ সংগ্রহে নেমেছিলেন। কিংবদন্তী অনুসারে একদিন তার কুকুর এক ধনী ব্যবসায়ী জন হেনরি ডেভিসের দিকে ছুটে যায়। ডেভিস কুকুরটিকে পছন্দ করেন এবং এর মালিকের সাথে কথা বলেন। স্ট্যাফোর্ড ডেভিসের সাথে কথা প্রসঙ্গে তিনি কোন ক্লাবে খেলেন এবং ক্লাবের ঋণ সম্পর্কে জানিয়েছিলেন। ডেভিস তখন ক্লাবটি কিনে ঋণমুক্ত করার সিদ্ধান্ত নেন।


title: হ্যারি স্ট্যাফোর্ড

text: স্ট্যাফোর্ড ১৯০৩ সালে অবসর গ্রহণ করেন।


title: স্যান্ডি টার্নবুল

text: আলেক্সান্ডার স্যান্ডি টার্নবুল (জন্ম ১৮৮৪ হার্লফোর্ড) একজন স্কটিশ ফুটবল খেলোয়াড়। স্থানীয় হার্লফোর্ড থিসলে দলের হয়ে তিনি তার ক্যারিয়ার শুরু করেন। পরে তিনি ম্যানচেস্টার সিটি দলে যোগদেন। ১৯০৫ সালে বিভিন্ন খেলোয়াড়কে অতিরিক্ত বেতন প্রদানের অভিযোগে সিটিকে অভিযুক্ত করা হয় এবং এই দলের সকল খেলোয়াড়কে ফুটবল খেলা থেকে বিরত থাকার আদেশ দেয়া হয়। ১৯০৬ সালের ৩১ জানুয়ারি যখন এই নিষেধাজ্ঞা উঠিয়ে নেয়া হয় তখন টার্নবুল সিটি দলে না গিয়ে চিরপ্রতিদ্বন্দ্বী ম্যানচেস্টার ইউনাইটেড দলে যোগদান করেন। তার সাথে সতীর্থ বিলি মেরেডিথ, হার্বার্ট বার্গেস এবং জিমি ব্যানিস্টারও যোগ দেন। যোগ দেয়ার পরের দিন ১ জানুয়ারি ১৯০৭ তারিখে এস্টন ভিলার বিপক্ষে তার অভিষেক হয়। মেরেডিথের সাথে তিনি ম্যানচেস্টার ইউনাইটেডকে ১৯০৮ সালে প্রথম লীগ শিরোপা এবং ১৯০৯ সালে প্রথম এফ.এ. কাপ জিততে সাহায্য করেন। এফএ কাপের ফাইনালে তুবু ব্রিস্টল সিটির বিপক্ষে একমাত্র গোলটি করেন। ১৯০৮ সালে তিনি একাই ২৫ খেলায় ২৭টি গোল করেন। শেষ পর্যন্ত তিনি ২৪৫ খেলায় ১০০ গোল করেছেন। রেড ডেভিলের হয়ে তার সর্বশেষ ম্যাচ ছিল ১৯১৫ সালে শেফিল্ড ইউনাইটেডের বিরুদ্ধে।


title: স্যান্ডি টার্নবুল

text: প্রথম বিশ্বযুদ্ধ চলাকালে ব্রিটিশ সেনাদের সাথে তিনি শরীক হন এবং ১৯১৭ সালের ৩ মে যুদ্ধরত অবস্থায় ফ্রান্সের অ্যারাসে অষ্টম ব্যাটালিয়নের সেনা হিসেবে মৃত্যুবরণ করেন।


title: বিলি মেরেডিথ

text: উইলিয়াম হেনরি "বিলি" মেরেডিথ (ইংরেজি: William Henry "Billy" Meredith "উইলিয়াম্ হেন্‌রী "বিলী" মেরেডিথ়্") (জুলাই ৩০, ১৮৭৪ – এপ্রিল ১৯, ১৯৫৮) ব্রিটিশ ফুটবলের ইতিহাসে জনপ্রিয়তম ফুটবলারদের মধ্যে অন্যতম। তাকে ফুটবলের প্রথম মহা-তারকা হিসেবে গণ্য করা হয়। ওয়েলসের হয়ে তিনি ৪৮টি আন্তর্জাতিক খেলায় অংশ নিয়েছেন। এর মধ্যে ২২টি খেলার সময় তিনি ম্যানচেস্টার সিটির সদস্য ও বাকী ২৬টি খেলার সময় তিনি ম্যানচেস্টার ইউনাইটেডের সদস্য ছিলেন। তিনি রাইট উইং-এ খেলতে স্বাচ্ছন্দ বোধ করতেন।


title: বিলি মেরেডিথ

text: ওয়েলসের ব্ল্যাক পার্ক এলাকায় ১৮৭৪ সালে মেরেডিথের জন্ম হয়। তিনি ব্ল্যাক পার্কে "পিট পনি" এর চালক হিসেবে কাজ করতে শুরু করেন।


title: বিলি মেরেডিথ

text: কয়েকবার শির্ক ও নরউইচ ভিক্টোরিয়া দলে খেলার পর বিলি ১৮৯৪ সালের অক্টোবরে ম্যানচেস্টার সিটিতে যোগ দেন। একই মাসে নিউক্যাসলের বিপক্ষে তার অভিষেক ঘটে, যাতে তার দল ৫-৪ গোলে পরাজিত হয়। তবে পরের সপ্তাহে মেরেডিথ কিংবদন্তি হওয়ার সিড়ির প্রথম ধাপে পদার্পণ করেন যখন ম্যানচেস্টারে তৎকালীন নিউটন হীথের বিপক্ষে তিনি দুটি গোল করেন। নিউওটন হিথ যা পরে ম্যানচেস্টার ইউনাইটেড নামে সুপরিচিত হয়েছে, ম্যানচেস্টার সিটির চির-প্রতিদ্বন্দ্বীর মর্যাদা পায়। তখন ম্যানচেস্টার সিটির সমর্থকদের কাছে তার জনপ্রিয়তা ছিল অনেক বেশি এবং যেকোন জনসমাগমে তার উপস্থিতি সকলের নজর কাড়ত।


title: বিলি মেরেডিথ

text: সিটিতে মেরেডিথের ক্যারিয়ারে দুটি কলঙ্ক রয়েছে, একটি হচ্ছে ঘুষ নেয়ার অভিযোগ এবং আরেকটি হচ্ছে অতিরক্ত বেতন নেয়ার অভিযোগ যার কারনে ১৯০৪ সালে তাকে ১৮ মাসের নিষেধাজ্ঞা ও সিটির হয়ে না খেলার শাস্তির মুখোমুখি হতে হয়।


title: বিলি মেরেডিথ

text: ১৯০৬ সালের মে মাসে তিনি ম্যানচেস্টার ইউনাইটেড দলে যোগ দেন এবং ১৯০৭ সালের ১ জানুয়ারি এস্টন ভিলার বিপক্ষে তার অভিষেক ঘটে। ইউনাইটেডে তিনি দ্রুত জনপ্রিয় হন। ১৯২১ সালে তিনি আবার সিটি ক্লাবে ফেরত আসেন এবং মুখে দাঁতখিলানি চাবাতে চাবাতে তার পুরানো ধাচের খেলা খেলতে থাকেন। তিনি ৪৭ বছর বয়স পর্যন্ত খেলে গেছেন। ১৯২৪ সালে এই বুড়ো বয়সেও তিনি সিটির হয়ে এফএ কাপে খেলেছেন এবং ব্রাইটনের বিপক্ষের সেই ফাইনালে একটি গোলও করেছেন। ৪৯ বছর ২৪৫ দিন বয়সে তিনি তার শেষ খেলা খেলেন নিউক্যাসলের বিপক্ষে এফ.এ. কাপের সেমি ফাইনালে। তিনিই এফ.এ. কাপ খেলা সবচেয়ে বয়স্ক খেলোয়াড়। তিনি ম্যানচেস্টার সিটির হয়ে ৩৯০ ম্যাচে ১৫০ গোল করেছেন এবং এ দলের হয়ে একবার এফ.এ. কাপ জিতেছেন। ম্যানচেস্টার ইউনাইটেডের হয়ে তিনি ৩৩৫ টি ম্যাচ খেলেছেন যাতে তিনি ৩৬টি গোল করেছেন এবং ২টি লীগ চ্যাম্পিয়নশিপ, ১টি এফ.এ. কাপ ও ২টি এফএ চ্যারিটি শিল্ড জিতেছেন।


title: বিলি মেরেডিথ

text: ১৯২৮ সালে মেরেডিথ স্বল্পায়ু দল ম্যানচেস্টার সেন্ট্রালের ম্যানেজার হয়েছিলেন।


title: বিলি মেরেডিথ

text: ১৯৫৮ সালে ৮৩ বছর বয়সে ম্যানচেস্টারের উইদিংটনে তিনি মৃত্যু বরন করেন।


title: চট্টগ্রাম স্টক এক্সচেঞ্জ

text: চট্টগ্রাম স্টক এক্সচেঞ্জ, বাংলাদেশের ২য় শেয়ার বাজার। ১৯৯৫ সালে এটি প্রতিষ্ঠিত হয়।


title: বাংলাদেশের শেয়ার বাজার

text: বাংলাদেশে ২টি শেয়ার বাজার আছে। বর্তমানে অনলাইন এ শেয়ার কেনা বেচা হয় যা পূর্বে ঢাকার মতিঝিলে স্টক বিল্ডিং এর নিচতলায় হৈ চৈ র অর্থাৎ একটি করে কোম্পানির নাম ঘোষণা করা হত আর ব্রোকাররা খালি গলায় চিৎকারের মাধ্যমে শেয়ার কিনে নিতেন (অনেকটা নিলাম এর মত) বেচা কেনা হত। স্টক এক্সচেঞ্জের ওয়েবসাইট থেকে বর্তমানে বাজারের পরিস্থিতি ইন্টারনেটের মাধ্যমে দেশের যে কোন স্থান থেকে দেখে নেয়া এমনকি বেচা কেনা করা ও সম্ভব। ঢাকা স্টক এক্সচেঞ্জ সকাল ১০ টা - ২.০০ দুপুর পর্যন্ত কেনাবেচা হয়, আর চট্টগ্রাম স্টক এক্সচেঞ্জে ১০.৩০ থেকে ২.৩০ পর্যন্ত কেনাবেচা চলে। বর্তমানে ব্রোকার হাউসগুলো সাব এজেন্টের মাধ্যমে বিভিন্ন জেলা ও উপজেলা পর্যন্ত এই কেনাবেচার গণ্ডিকে সম্প্রসারিত করে।


title: কিজিলির্মাক নদী

text: কিজিলির্মাক (তুর্কি ভাষায়: Kızılırmak) (প্রাচীন হালিস Halys) তুরস্কের দীর্ঘতম নদী। নদীটি উত্তর-মধ্য তুরস্কে সিভাসের পূর্বে কিজিল দাই (Kızıl Dağı) পর্বতের কাছে উৎপত্তি লাভ করে বৃত্তাকারে দক্ষিণ-পশ্চিমে প্রবাহিত হয়ে কালেজিকের উত্তর-পূর্বে নেভশেহির শহরের কাছ পর্যন্ত গিয়েছে, এবং সেখান থেকে উত্তর-পূর্বে মোড় নিয়ে বাফরা অন্তরীপে কৃষ্ণ সাগরে পতিত হয়েছে। কিজিলির্মাক নদীর দৈর্ঘ্য ১,১৫০ কিমি।


title: ইডা পর্বতমালা

text: ইডা পর্বতমালা (তুর্কি ভাষায়: Kazdağı "কাজ দাও") উত্তর-পশ্চিম তুরস্কে অবস্থিত একটি পর্বতমালা। এটি প্রাচীন ট্রয় নগরীর অবস্থানের দক্ষিণ-পূর্বে অবস্থিত। যদিও এটিকে কেউ কেউ একটিমাত্র পর্বত হিসেবে ধরেন, আসলে এটি অনেকগুলি চূড়াবিশিষ্ট একটি পর্বতমালা। সর্বোচ্চ চূড়া গারগারুস পর্বতশৃঙ্গ (বা Kaz Daği কাজ দাও) ১,৭৬৭ মিটার উঁচু এবং এখান থেকে মার্মারা ও ইজীয় সাগরের সুন্দর দৃশ্য দেখা যায়। এখানে প্রাচীন দেবী সিবেল-এর পূজা করা হত এবং বলা হয় এখানেই ট্রয়ের রাজপুত্র প্যারিস হেরা, আথেনা ও আফ্রোদিতির সৌন্দর্য তুলনা করেছিলেন, এখানে ট্রোজান রাজপুত্র গানিমেদিকে দেবতা জেউস বয়ে নিয়ে আসেন এবং এখানেই ট্রোজান যুদ্ধ দেখার জন্য দেবতারা অবস্থান করছিলেন।


title: ওপেন টু বাইস্কোপ

text: ওপেন টু বাইস্কোপ বাংলাদেশের গ্রামীন খেলাধুলার মধ্যে অন্যতম। এর সরলতার কারণে মেয়েদের কাছে ওপেন টু বাইস্কোপ খেলাটি আজ পর্যন্ত জনপ্রিয়তা পেয়ে আসছে। এটি একটি সহায়ক খেলা। দল গঠন করার জন্য এই খেলাটি খেলা হয়। এই খেলাটির সাথে জড়িত ছড়া-গানটি ব্রিট্রিশ যুগের ইংরেজ সাহেবদের বিনোদনের প্রতি ইঙ্গিত করে।


title: ওপেন টু বাইস্কোপ

text: দু'জন দলপতি ফুল অথবা ফলের নামে নিজেদের দলের নাম নির্বাচন করে। তারা মুখোমুখি দাঁড়িয়ে দু'হাত দিয়ে একটি তোরণ নির্মাণ করে। খেলায় অংশগ্রহনকারী খেলোয়াড়রা পরস্পরের কাঁধে হাত রেখে রেলগাড়ির মতো সারিবদ্ধভাবে দাঁড়িয়ে ছড়া বলতে বলতে এই তোরণের নীচ দিয়ে যাতায়াত করতে থাকে। ছড়া শেষ হবার মূহুর্তে যে খেলোয়াড় তোড়নের মধ্যে অবস্থান করে তাকে দলপতিরা হাতের মধ্যে বন্দী করে। তারা তাকে জিজ্ঞাসা করে সে কোন দলে যোগ দেবে। তখন সে তার পছন্দের দলে যোগ দেয়। এই ভাবে প্রতিটি খেলোয়াড় দুই দলে বিভক্ত হয়ে মূল খেলা শুরু করে। কখনো কখনো মূল খেলা হিসেবেই ওপেন টু বাইস্কোপ খেলাটি খেলা হয়ে থাকে।


title: দ্য ফুটবল অ্যাসোসিয়েশন

text: দ্য ফুটবল অ্যাসোসিয়েশন (দ্য এফএ) ইংল্যান্ডের ফুটবলের প্রশাসনিক সংস্থা। ফুটবলের ইতিহাসে এফএর অনন্য ভূমিকা রয়েছে এবং এখান থেকেই আধুনিক ফুটবলের নিয়ম কানুন তৈরি হয়েছে।


title: ডার্লিং নদী

text: ডার্লিং নদী () দক্ষিণ-পূর্ব অস্ট্রেলিয়ার একটি নদী এবং দেশটির দীর্ঘতম নদী। কুইন্সল্যান্ডের গ্রেট ডিভাইডিং রেঞ্জের অনেকগুলি পাহাড়ি নদী একত্রে মিলিত হয়ে এর জন্ম দিয়েছে। ২৯৪৯ কিমি দীর্ঘ নদীটি দক্ষিণ-পশ্চিম দিকে নিউ সাউথ ওয়েল্‌স রাজ্যের শুষ্ক নিম্নভূমির মধ্য দিয়ে প্রবাহিত হয়ে ওয়েন্টওয়র্থে মারি নদীর সাথে মিলিত হয়েছে। এটি মারি নদীর বৃহত্তম উপনদী। ১৮৪৪ খ্রিস্টাব্দে চার্ল্‌স স্টিউয়ার্ট এই নদীর গতিপথ আবিষ্কার করেন। ডার্লিঙের উপর অবস্থিত সবচেয়ে বড় শহরের নাম ব্রোকেন হিল। এর তীরের অন্যান্য শহরগুলির মধ্যে আছে বার্ক, ব্রেওয়ারিনা ও উইল্কানিয়া। নদীটির প্রধান উপনদী বারওয়ন। এটি নিউ সাউথ ওয়েলস ও কুইন্সল্যান্ড রাজ্যের সীমান্তের অংশবিশেষ গঠন করেছে।


title: ডার্লিং নদী

text: ডার্লিং বর্তমানে কীটনাশক দূষণের শিকার এবং খরায় মাঝে মাঝেই শুকিয়ে যায়।


title: মারাম্‌বিজি নদী

text: মারাম্‌বিজি () দক্ষিণ-পূর্ব অস্ট্রেলিয়ার নদী এবং মারি নদীর অন্যতম প্রধান উপনদী। নিউ সাউথ ওয়েল্‌সের অস্ট্রেলীয় আল্প্‌সের বৃষ্টিবহুল পশ্চিম ঢালে এই নদীর জন্ম। এটি তারপর অস্ট্রেলিয়ান ক্যাপিটাল টেরিটোরির মধ্য দিয়ে এবং তারও পর ওয়াগা ওয়াগা, নারান্দেরা, ও হে শহরের পাশ দিয়ে প্রবাহিত হয়ে ভিক্টোরিয়া ও নিউ সাউথ ওয়েল্‌স রাজ্যের সীমান্তে মারি নদীর সাথে মিলিত হয়েছে। নদীটি ১৬০০ কিমি দীর্ঘ। এটিকে পানি সেচের কাজে লাগানো হয়।


title: মারি নদী

text: মারি () অস্ট্রেলিয়ার প্রধান নদী। ২,৫৮৯ কিমি দীর্ঘ নদীটি দৈর্ঘ্যে দেশটির অন্যান্য নদীর মধ্যে কেবল ডার্লিং নদীর চেয়ে ছোট। নদীটী দক্ষিণ-পূর্ব নিউ সাউথ ওয়েল্‌সে অস্ট্রেলীয় আল্প্‌সে উৎপত্তিলাভ করে উত্তর-পশ্চিমে প্রবাহিত হয়েছে এবং নিউ সাউথ ওয়েল্‌স ও ভিক্টোরিয়া রাজ্যের মধ্যকার সীমান্তের অধিকাংশ গঠন করেছে। দক্ষিণ অস্ট্রেলিয়ায় প্রবেশের পর এটি দক্ষিণে মোড় নিয়েছে এবং আলেক্‌জান্দ্রিনা হ্রদের ভেতর দিয়ে প্রবাহিত হয়ে এনকাউন্টার উপসাগরের কাছে ভারত মহাসাগরে গিয়ে পতিত হয়েছে। নিউ সাউথ ওয়েল্‌সের আলবেরি, ভিক্টোরিয়ার সোয়ান হিল ও মিল্ডুরা এবং দক্ষিণ অস্ট্রেলিয়ার মারি ব্রিজ নদীটির উপর অবস্থিত প্রধান প্রধান শহর। মারি নদী ব্যবস্থা ১০ লক্ষ বর্গকিমি-রও বেশি এলাকার পানি নিষ্কাশন করে। মারাম্‌বিজি এবং ডার্লিং মারির দুই প্রধান উপনদী। ডার্লিঙের উৎপত্তিস্থল থেকে মারি নদীর মোহনা পর্যন্ত জলপথের দৈর্ঘ্য ৩,৭৫০ কিমি, যা অস্ট্রেলিয়ার দীর্ঘতম নদী ব্যবস্থা। অ্যাডেলেইড শহর মারি নদীর উপরেই পানি সরবরাহের জন্য নির্ভর করে। নিউ সাউথ ওয়েল্‌স, ভিক্টোরিয়া ও দক্ষিণ অস্ট্রেলিয়া --- তিনটি রাজ্যই মারিকে সেচকাজে ব্যবহার করে। সেচের জন্য মারি নদীর উপর হিউম হ্রদ নামের ৭০ বর্গকিমি আয়তনের একটি কৃত্রিম জলাধার নির্মাণ করা হয়েছে, যা অস্ট্রেলিয়ার বৃহত্তম এরকম জলাধার।


title: আয়ার হ্রদ

text: আয়ার হ্রদ () অস্ট্রেলিয়ার দক্ষিণে দক্ষিণ অস্ট্রেলিয়া রাজ্যের মধ্যাঞ্চলে অবস্থিত একটি লবণাক্ত পানির হ্রদ। ঊষর অঞ্চলে অবস্থিত হ্রদটি প্রায়ই শুকনো থাকে। মূলত বর্ষাকালেই এতে পানি সঞ্চিত হয় এবং তখন এটি মধ্য অস্ট্রেলিয়ার এক বিরাট অঞ্চলের পানি নিষ্কাশনস্থল হিসেবে কাজ করে। হ্রদটি উত্তর আয়ার হ্রদ ও নিম্ন আয়ার হ্রদের সমন্বয়ে গঠিত, এবং এই দুইটিকে গয়ডার চ্যানেল সংযুক্ত করেছে। হ্রদটির আয়তন প্রায় ৯,৩০০ বর্গকিমি। এটি সমুদ্র সমতলের ১৬ মিটার নিচে অবস্থিত এবং এটিই অস্ট্রেলিয়ার নিম্নতম বিন্দু। হ্রদটিকে ব্রিটিশ পর্যটক এডওয়ার্ড জন আয়ারের নামে নামকরণ করা হয়েছে। আয়ার ১৮৪০ সালে হ্রদটি আবিষ্কার করেন।


title: ফ্লিন্ডার্স নদী

text: ফ্লিন্ডার্স () উত্তর-পূর্ব অস্ট্রেলিয়ার একটি নদী। এটি ৮৪০ কিমি দীর্ঘ। কুইন্সল্যান্ড রাজ্যের উত্তরাংশে গ্রেগরি পর্বতমালার দক্ষিণ-পশ্চিম ঢালে এই নদী উৎপত্তি লাভ করেছে এবং সেখান থেকে উত্তরে ও উত্তর-পশ্চিমে স্বল্প লোকবসতির নিচু এলাকার মধ্য দিয়ে সর্পিলভাবে অগ্রসর হয়ে কার্পেন্টারিয়া উপসাগরে পতিত হয়েছে। ক্লন্‌কারি ও স্যাক্সবি এর দুইটি প্রধান উপনদী।


title: ফ্লিন্ডার্স নদী

text: গ্রীষ্মকালে ফ্লিন্ডার্স নদী প্রায় ১০৭,৭০০ বর্গকিমি আয়তনের এলাকার পানি নিষ্কাশন করে। কিন্তু শীতকালে এটি প্রায়ই শুকিয়ে যায় এবং এর গতিপথে তখন কেবল কিছু কিছু পানির গর্তের চিহ্ন থাকে। এর ঊর্ধ উপত্যকা ভেড়ার র‌্যাঞ্চিং এবং নিম্ন উপত্যকা গরু-বাছুর র‌্যাঞ্চিঙে ব্যবহার করা হয়।


title: ফ্লিন্ডার্স নদী

text: ফ্লিন্ডার্স নদী ব্রিটিশ নাবিক ম্যাথিউ ফ্লিন্ডার্সের নামে নামকরণ করা হয়েছে। ১৮৬৪ সালে এর উপত্যকায় প্রথম বসতি স্থাপিত হয়।


title: নালার্বর সমভূমি

text: নালার্বর সমভূমি () অস্ট্রেলিয়ার একটি চুনাপাথরীয় সমতলভূমি। এটি দক্ষিণ-পূর্ব পশ্চিম অস্ট্রেলিয়া এবং দক্ষিণাঞ্চলীয় দক্ষিণ অস্ট্রেলিয়ায় অবস্থিত। এটি পূর্ব-পশ্চিমে প্রায় ৭২৫ কিমি এবং উত্তর-দক্ষিণে ৪০০ কিমি দীর্ঘ। এর মোট আয়তন প্রায় ৩০০,০০০ বর্গ কিমি। এটি প্রায় সম্পূর্ণ জনবসতিহীন। ট্রান্স-অস্ট্রেলিয়ান রেলপথ এর মধ্য দিয়ে চলে গেছে। মালভূমিটির ছিদ্রযুক্ত চুনাপাথরীয় মাটি পৃষ্ঠদেশের পানি শুষে নেয় এবং ভূগর্ভে এর ফলে বড় বড় গুহার সৃষ্টি হয়।


title: নালার্বর সমভূমি

text: জায়গাটির নাম লাতিন nullus arbor (নুলুস আর্বর) থেকে এসেছে, যার অর্থ "বৃক্ষহীন"।